Ras Online - ރައްޔިތުންނަށް މިހާލު ޖެހުމުގެ ޒިންމާ އެމްޑީޕީއާއި ޕީޕީއެމުންވެސް ނަގަންޖެހޭނެ!\nރައްޔިތުންނަށް މިހާލު ޖެހުމުގެ ޒިންމާ އެމްޑީޕީއާއި ޕީޕީއެމުންވެސް ނަގަންޖެހޭނެ!\nއަހުމަދު މަސްނޫމް 25 މޭ 2021 - 23:2\nރާއްޖޭގައި ކޯވިޑް އިންތިހާއަށް ފެތުރި، ރައްޔިތުން މިތިބީ ބޮޑު ނުރައްކަލަކަށް ވެއްޓިފައެވެ. ކޮންމެ ދުވަހަކު ހާހުން ޕޮޒިޓިވްވަމުންދާއިރު، ކޮންމެ ދުވަހަކު އެތައް ބަޔަކު އެ ދަނީ މަރުވަމުންނެވެ. މިހާރުވެސް އައިސީޔޫއާއި ވެންޓިލޭޓަރުގައި އެތައް ބަޔަކަށް ފަރުވާދެމުން އެބަ ދެއެވެ. މާމަމެންނާއި ކާފަމެން، މައިންނާއި ބަފައިން، ބޮޑުދައިތައާއި ބޮޑުބޭބެމެން މިދުނިޔެއާ ވަކިވެގެން ދާއިރު އާއިލާގެ މީހަކަށް ކައިރީގައިވެސް ނުހުރެވޭހާ ހިސާބަށް ކަންތައްތައް ގޯސްވެއްޖެއެވެ.\nކޯވިޑްގެ ކަންކަން މިހާ ނުރައްކާތެރި ހިސާބަކަށް ދިޔައިރު މިކަމާއި ޒިންމާވާނެ ފަރާތެއް ނެތެވެ. އެއް ބަޔަކު އަނެއް ބަޔަކަށް އިނގިލި ދިއްކުރުން ނޫންކަމެއް ނުކުރެއެވެ. ނަމަވެސް ހަގީގަތަކީ މިކަމުގައި ޒިންމާ ނަގަން ނުޖެހޭ ހަމަ އެކަކުވެސް ނެތްކަމެވެ. ހާއްސަކޮށް ސިޔާސީ މީހުންނެވެ. ގައުމު މިހިސާބަށް ގެނައުމުގެ އެންމެ އިސް ދައުރެއް އަދާކުރީ އެމީހުންނެވެ. ބޮޑު ދެ ޕާޓީއެވެ. އެމްޑީޕީއާއި ޕީޕީއެމެވެ. މިހެން ބުނީމާ ދެބައި މީހުންވެސް ހިތްހަމަ ނުޖެހޭނެކަން އެނގެއެވެ. އެކަމަކު ހަގީގަތް ގަބޫލުކުރަށްވާށެވެ.\n2019 ވަނަ އަހަރުގެ ޑިސެމްބަރުމަހު ދުނިޔެއަށް އުފަންވި ކޯވިޑު ރާއްޖެއާ ހިސާބަށް އައީ މިދިޔަ އަހަރުގެ މާޗުމަހު ހިސާބުގައެވެ. އެހާހިސާބުން ވެސް ރައްޔިތުން ދިޔައީ އެކަމަށް ތައްޔާރުވަމުންނެވެ. މާސްކު ގަނެ، ސެނިޓައިޒާ އެއްކުރުމުގެ މަސައްކަތް ފެށިއެވެ. ނަމަވެސް އެހާބޮޑަށް ހާސްނުވުމަށާއި، ހުރިހާ ކަމެއްވެސް އޮތީ ކޮންޓްރޯލްގައިކަމަށް ބުނެ ރައްޔިތުންގެ ސީރިއަސްކަން މިކަމާއި މެދު ފުރަތަމަ ކަނޑުވާލީ ސަރުކާރުންނެވެ. ސިޔާސީ މީހުންނެވެ.\nރައްޔިތުން މިކަމާއި މެދު ސަމާލުވާން ސަރުކާރުން ހަގީގަތުގައި ބުނަން ފެށީ މާލެ ތެރޭގައި ކޯވިޑް ފެތުރެން ފެށިފަހުންނެވެ. އޭރު އޮތީ ގާތްގަނޑަކަށް މާލެ ލޮކްޑައުން ކުރަންޖެހޭ ހާލަތަށް ގޮސްފައެވެ. ނަމަވެސް ސިޔާސީ ފަރާތްތަކުން މިކަމަކީ އާދައިގެ ރޯގާއެއްކަމަށް ބުނެ، މިކަަމާއި މެދު ރައްޔިތުން ދިން ސަމާލުކަން ހުއްޓުވަން ފެށިއެވެ. މާލެ ތެރޭގައި ނުރައްކާތެރި ރޯގާއެއް ފެތުރެމުންދިޔައިރުވެސް ބޮޑު ދެ ޕާޓީގެ އިސްވެރިންގެ އަމަލުތައް ހުރީ، އެފަދަ ކާރިސާއެއްގައި އަމަލުތައް ބަހައްޓަންޖެހޭފަދަ ގޮތަކަށް ނޫނެވެ.\nހުރިހާ ޗެނަލަކުން ލައިވްކޮށް ދައްކާ ރައްޔިތުންގެ މަޖިލީހުގެ ޖަލްސާތަކުގައި ވާހަކަދައްކަވަމުން މަޖިލީހުގެ ބައެއް މެމްބަރުން ވަނީ މިއީ އާދައިގެ ރޯގާއެއްކަމަށާއި، ރޯގާ ޖެހޭ އެންމެން މަރުނުވާނެކަމަށްވެސް ވިދާޅުވެފައެވެ. މިއީ އާދައިގެ ރޯގާއެއް ކަމުގައި ރައްޔިތުންގެ މަޖިލީހުގެ ރައީސާއި އެމްޑީޕީގެ މެންބަރުން ތަކުރާރުކޮށް ވިދާޅުވަމުން ގެންދެވިއެވެ. އަދި ލޮކްޑައުންކުރުމަކީ ބަލައިގަނެވޭނެކަމެއް ނޫންކަމަށާއި، ކޯވިޑޭ ކިޔައިގެން އުޅެނީ ސިޔާސި ކަންތައްތަކެއް ކުރުމަށް ކަމަށްވެސް މެމްބަރުން ވިދާޅުވިއެވެ. މީގެއިތުރުން ސިއްހީ ކަންކަމުގައި ބަސް ވިދާޅުވާން ޖެހޭ ފަރާތްތަކަށް މަޖިލީހުގެ މެމްބަރުން ދިޔައިީ ކެނޑިނޭޅި "ބަވަމުން"ނެވެ. ފާޑުވިދާޅުވަމުންނެވެ. ނުވިތާކަށް ގާނޫނަށް ބަދަލު ގެނެސްގެން ސިއްހީ ހިދުމަތްތެރިންގެ ދައުރު ހަނިކޮށް، އަނގަ ބަންދުކުރުމަށްވެސް މަޖިލީހުގެ މެމްބަރުން އެތައް މަސައްކަތެއް ކުރިއެވެ. މިކަމުގައި އިސްކޮށް އުޅުއްވީ މަޖިލީހުގެ ސުޕަ މެޖޯރިޓީއޮތް މެންބަރުންނެވެ.\nސަރުކާރަށް ނިސްބަތްވާ މަޖިލީހުގެ ގިނަ މެމްބަރުން ކޯވިޑަކީ އާދައިގެ ރޯގާއެއްކަމަށް ބުނެ އެމްޑީޕީގެ މެމްބަރުން ހައްލާލައިގެން އުޅުނުއިރު، ޕީޕީއެމްގެ ލީޑަރޝިޕުން އުޅުނީ މާލެތެރޭ ކޯވިޑް ފެތުރުނުއިރުވެސް މަގުމަތީގައި މުޒާހަރާ ކުރެވޭތޯއެވެ. ކޯވިޑް ޖެހުނަސް ހެޔޮކަމަށް ނިންމައިގެން ގިނަ އެއްވުންތަކެއް ބޭއްވިއެވެ. އެއަށްފަހު ސިޔާސީ ފަރާތްތަކުން ހިފާލީ ލޯކަލް ކައުންސިލް އިންތިހާބު ބާއްވާށެވެ. މިހާލަތުގައި އިންތިހާބު ނުބޭއްވުމަށް ސިއްހީ ހިދުމަތްތެރިން އާދޭސްކުރަމުން ދިޔައިރުވެސް، އެ އާދޭސް އަޑުއަހާލާނެ ކަންފަތެއް ނެތެވެ. ސިއްހީ ހިދުމަތް ތެރިންގެ އާދޭސްތަކަށް ބީރު ކަންފަތެއް ދިނުމަށްފަހު، ދެން ފެނިގެންދިޔައީ ހެސްކިޔާފައި ކޯވިޑް އޮތް މާލެ ސިޓީން ކެމްޕެއިންކުރުމަށް ރަށްރަށް މީހުން ދާން ހުއްދަދިން މަންޒަރެވެ. މިއީ މުޅި ރާއްޖެއަށް ކޯވިޑް ފެތުރުމުގެ އަސްލުކަމަށް ގިނަ ބަޔަކު ގަބޫލުކުރެއެވެ. ސިއްހީ މާހިރުން އޭރުވެސް ގޮވަމުން ގެންދިޔައީ، "ނޫނެކޭ ތިޔަހެން ނުހަދާށޭ، އޭރުން ރަށްރަށަށް ބަލި ފެތުރި ކޮންޓްރޯލު އަތުން ދޫވެދާނެއޭ" އެވެ.\nކޮންމެއަކަސް އިންތިހާބަށް ބޮޑެތި ލުއިތައް ދިނުމަށްފަހު، ލޯކަލް ކައުންސިލްތަކުގެ އިންތިހާބު ބާއްވައިފިއެވެ. ގައިދުރުކަމެއް ނެތި، ބޮޑެތި ކިޔުތައް ހަދާލައިގެން، އެކަން ކޮށް ނިންމާލައިފިއެވެ. ސިޔާސީ މީހުން ބޭނުންވި ކަންތައް ވެއްޖެއެވެ. އޭރު ވެސް ބައެއް މީހުން ދިޔައީ ސިޔާސީ މީހުން ޖެހި ސަކަރާތުގެ ނަތީޖާ ފެންނާނެކަމަށް ބުނަމުންނެވެ. ކަންވީވެސް އެހެނެވެ. މިއަދު ރާއްޖެއިން މިފެންނަ ހިތާމަވެރި، ނުރައްކާތެރި މަންޒަރަކީ ސިޔާސީ މީހުން ކޯވިޑަކީ އާދައިގެ ރޯގާއެއްކަމަށް ބުނެ ޖެހި ސަކަރާތުގެ ހިތި ނަތީޖާއެވެ. ކަންކަން ރާވައި އިންތިޒާމް ކުރަން ޖެހޭ ފަރާތްތަކުން، އެކަންކަން ނުކޮށް ޓޮއިލެޓްރޯލް ޗެލެންޖަށް ވީޑިއޯ ހަދަން އުޅުމުގެ ހިތި ނަތީޖާއެވެ. ސިއްހީ ހިދުމަތްތެރިންނަށް ކަންކަން ފަހިވާގޮތަށް ގާނޫނުތައް ހަދަންޖެހޭ މެމްބަރުން އެކަންނުކޮށް، އެމީހުންނަށް ކުރި ފުރައްސާރައިގެ ހިތި ހިތާމައެވެ. ސަރުކާރު ޖަވާބުދާރީކުރަން އޮތް އިދިކޮޅު ޕާޓީން އެކަންނުކޮށް، ވަކި ބޭފުޅަކު މިނިވަންކުރަން މަގުމައްޗަށް ނުކުމެ، އެއްވެ އުޅުމުގެ ހިތި ނަތީޖާ ވެސްމެއެވެ. އެހިތި ނަތީޖާގެ ރަހަނުލާ ފަރާތެއް ނެތޭ ދެންނެވިޔަސް ދޮގަކަށް ނުވާނެއެވެ. މިއީ އާދައިގެ ރޯގާއެއްކަމަށް ބުނި މަޖިލީހުގެ މެންބަރުންގެ އާއިލާތަކުން ފެށިގެން، މަގުމައްޗަށް މުޒާހަރާއަށް ނުކުތް އެންމެ ބޮޑު މީހާއާއި އެންމެ އާދައިގެ މީހާގެ އާއިލާގެ މެމްބަރުންވެސް މިބަލީގެ ޝިކާރައަކށްވެ، މި ދުނިޔެ ދޫކޮށްފިއެވެ. އެތައް ހާސް ބަޔަކު އެތިބީ ބައްޔަށް ޕޮޒިޓިވްވެފައެވެ. އެތައް ސަތޭކަ ބަޔަކު އެތިބީ ހޮސްޕިޓަލުގައި، އާއިލާއާ ދުރުގައެވެ.\nލޯބިވާ މާމައާއި ކާފައާއި ބައްޕައާއި ބޮޑުދައިތައާއި ބޮޑުބޭބެ މިދުނިޔެ ދޫކުރުމުގެ ކުރިން އެއަޅާ ވޭނާއި ކެކުޅުމާއި އެ ތަހައްމަލުކުރާ ހިތްދަތި ކަމުގައި ބައިވެރިވެލާން ނުލިބޭތާގައި، އެމީހުން މިދުނިޔެ އެދޫކުރީ ބޭރުބައެއްގެ ކައިރީގައި އޮވެއެވެ. ލޯބިވާ އެއްވެސް ދަރިއެއްގެ، އަދި އާއިލާގެ މީހަކަށް ވެސް ނުފެނިއެވެ. މަރުމަތީގައި ނިމި އެދިޔައީ ފިރުމާލާން ވެސް ދެކިލާން ވެސް ނުލިބިއެވެ. މިއަދު އެމީހުން ކުރާ ވަސިއްޔަތް އަޑުއަހާންވެސް ޝަހާދަތް ލައިދޭންވެސް އެތިބީ ނަރުހުންނާ ޑޮކްޓަރުންނެވެ. ސިއްހީ ޚިދުމަތްތެރީންނެވެ. ބައެއް ފަހަރު އެހެން ދަރިފަސްކޮޅެއްގެ ބިދޭސީ ބައެކެވެ.\nކޮންމެއަކަސް ވީކަމެއް ވެއްޖެއެވެ. ދެން ވާންހުރިކަމެއްވެސް ވާނެއެވެ. ނަމަވެސް އިތުރަށް ކޯވިޑުގެ ހާލަތު ނުރައްކާތެރި ހާލަތަކަށް ނުގެންގޮސް، މިކަމުން ސަލާމަތްވާން ކުރެވިދާނެ ކިތަންމެ ކަމެއް އެބަހުއްޓެވެ. އެންމެ ފުރަތަމަ އަދި އެންމެ މުހިއްމުކަމަކީ ސިއްހީ ހިދުމަތްތެރިން ދެއްވާ އިރުޝާދާ ލަފާ އަޑުއަހައިގެން، އެގޮތަށް އުޅުން ބައްޓަންކުރުމެވެ. އެއާއެކު ދެންހުރި ކަންކަން ހުންނާނީ ރަނގަޅަށް ތަރުތީބުވެފައެވެ. ކޯވިޑުން އަރައިގަތުމަށް އެނޫން އެއްވެސް ގޮތެއް އަދި ފެންނާކަށް ނެތެވެ. ތިމާމެންގެ ސިޔާސީ ބާރުވެރިކަން ދައްކާނީ އެބާރު ދެއްކޭ ހިސާބުގައެވެ. ބޮޑު މެޖޯރިޓީ އޮތީމާ ބޮޑާވެލާފައި، ފޮނިވެލާފައި ތެދުވެ ކަރުތެންމާލައިގެން އަތްދޮވެލައިގެން އުޅެލީމާ ނިމުނީއޭ ވިދާޅުވެ ފޮނި ވާހަކަ ދެއްކިޔަސް، "ކަޅުފޮއި އަނދިރި ރޭރޭ ކަޅުހިނި ހިރޭހިރުން ވެސް ދެނެވޮޑިގަތުންމަތީވާ" ކަލާނގެއަށް ގޮންޖަހާލާފައި ކިތަންމެ މޮޅު ވާހަކައެއް ދެއްކިޔަސް މިއަދު މުޅި ދުނިޔެ ކުޑަކަކޫ މައްޗަށް ތިރިކޮށްލީ ތިޔަ ބުނާ ތާކުންތާކު ނުޖެހޭ ކުޑަކުޑަ ލޮލަށް ނުފެންނަ ވައިރަހެވެ.\nމީ އަސްލު މިހާތަނަށް މަ ކީ އެންމެ ބެސްޓް ލިޔުން. ދެފަރާތް ގަޓުގަ ލިޔެލާ ، އަސްލު މިނިވަން އިސްތިގްލާލީ ލިޔުމަކީ މީ. އާންމުންނާއި ސިޔާސީ ނޫން މީހުންނާއި ސިޔާސީ ނޫން ކަމަށް ދައުވާ ކުރާ ، ނޫންކަމަށް ހަދައިގެން ތިބޭ ސިޔާސީ މީހުންވެސް ހިމެނޭ. ލިޔުން އަދި ފުރިހަމަ ވާނެ ކަމަށް ބެލެވޭ އާންމުންގެ ދޯހަޅިކަމާއި އަންނި އާއި އެމްޑީޕީ ފެއިލް ކުރަން ކޮވިޑް ގިނަ ކުރަން އުޅޭ މީހުން\nއާނ ކަލޭމެން ޕްރޮމޯޓްކުރާ އަލްހާނު އެކަނި ނަގަން ނުޖެހޭނީ\nމީތާކުންތާކު ޖެހޭ ވާހަކައެއްނޫން. ށިޔާސީމީހުނަށް އޮތް އުދާސް ބާލާލާފަ މިއޮތީ. ޚަލޭވެސް ކަންކަންމަޓި ކޮފީ ބުއިމާ ފިނިބުރު ޖެހުމާ މާސްކް ދަތްދޮޅިގަ އެޅުވިވާހަކަވެސް ލިޔެލާ. ޢިންޑިއާ މީހުން ކަރަންޓީން މަންޒިލަކަށް ހެދި ވާހަކަވެސް\nލުއިތައް ދިނީ ސަރުކާރުން. ޕީޕީއެމް އަށް ވެސް ބޭނުން ގޮތަކައް އުޅެވުނީ ސަރުކާރުގެ ދޯހަޅިކަމުން.


Kumundhoo ranhadhaa vaheedhube, dharin thibeme alhaalaane meehaku nethi bikavefai\nކުމުންދޫ ރަންހަދާ ވަހީދުބެ، ދަރިން ތިބެމެ އަޅާލާނެ މީހަކު ނެތި ބިކަވެފައި\nމަގުމަތީގައި ފިރުކެމުން ދިޔަ އުމުރުން ދުވަސްވީ މީހަކު ފެނުމުން އެއީ ކާކުކަން ހޯދަން ބޭނުންވި އެވެ. އިރުކޮޅަކު މަގުގެ އެއްފަރާތުގައި މަޑުކޮށްލައިގެން މަންޒަރު ބަލަން ހުރެވުނު އެވެ. ހަތަރެސްފައި ބިންމަތީ ޖަހައިގެން ކުޑަކުއްޖަކު ފިރުކެމުންދާ އުޞޫލުން އުމުރުން އެހާ ދުވަސްވީ މީހެއް މަގުމަތީގައި ހިނގާތަން މީގެކުރިއަކުން ނުފެނެއެވެ. އެއީ، އުމުރުން 69 އަހަރުގެ މުހައްމަދު ވަހީދު އެވެ. މަޝްހޫރު ނަމުންނަމަ “ރަންހަދާ ވަހީދު” އަކީ މާލޭ ދަފްތަރުގައި ރަޖިސްޓްރީވެފައިވާ7ކުދިންގެ ބައްޕައެކެވެ. ދެބަނޑަަށް ދަރިން ލިބިފައިވާއިރު ދެވަނަ ކައިވެންޏެއް ކުރުމަށްފަހު ހދ ކުމުންދޫ އަށްގައި ދިރިއުޅެމުން އަންނަ ވަހީދުބެ އަކީ ދަރިން ތިބެމެ އަޅާލާނެ މީހަކު ނެތި ބިކަވެފައިވާ މީހެކެވެ.\nކުމުންދޫގެ މަގެއްގެ މަތިން ވަހީދުބެ ފިރުކެމުން ކުރިއަށްދިޔައިރު ނޫކަށި ފުރާގެ ފިރިހެންކުދިންނާއި މެދު އުމުރުގެ އަންހެނުން ވަހީދުބެއަށް މަލާމަތް ރައްދުވާގޮތަށް ވާހަކަ ދައްކަމުންދިޔަ އަޑުއިވެއެވެ. “ސިނގިރޭޓެއް ޖަހާލަން އަންނާށޭ” ވަހީދުބެއަށް ގޮވާލަމުން އެތަނުގައި ހުރި ޒުވާން ފިރިހެންކުއްޖަކު ބުންޏެވެ. ވަހީދުބެ ކައިރީ މަގުމަތީގައި ހުއްޓާ އުމުރުން ގާތްގަނޑަކަށް 12 ވަރަކަށް އަހަރުގެ އަންހެން ކުއްޖަކު އައިސް ފިލާގަނޑެއްގެ މަތީގައި ކާން ގެނައި އެއްޗެހި ބެހެއްޓިއެވެ. އެމަންޒަރު ފެނުމުން އެތަނުގައި އިތުރަށް މަޑުކޮށްގެން ހުންނާކަށް ކެތެއްނުވި އެވެ.\nއެވަގުތުން ފެށިގެން ވަހީދުބެ މައުލޫމާތު ހޯދަން ރަށުގެ އެކި މީހުން ކައިރިން ސުވާލުކުރަން ފެށީމެވެ. ވަހީދުބެ އާއިލާއާ ދިމާވޭތޯ މަސައްކަތް ފެށީމެވެ.\n“ވަހީދުބެ މިރަށުގައި ނޫޅޭ ހަނދާނެއް ނުހުރޭ. ބަލިވީ ވަރަށް ފަހުން. ބަލިވި ފަހުން ރަށަށް އައީ. މީހަކު ވަހީދުބެއަށް ކަމެއް ކޮށްދިނަސް އެބޭބެގެ އާއިލާ މީހުން ހަޖޫ ކިއާނެ. އެހެންވީމަ އަޅާލަން ބޭނުންވިޔަސް ފަސްޖެހެވެނީ” ކުމުންދޫގެ މެދު އުމުރުގެ އަންހެނަކު ވަހީދުބެގެ ކުރު ތައާރަފެއް ދިނެވެ.\nވަހީދުބެއާ ބެހޭގޮތުން ހދ ކުމުންދޫ ކައުންސިލުގެ މެމްބަރަކު ނަން ހާމަނުކުރުމަށް ޝަރުތުކޮށް ވިދާޅުވީ ކޮންމެ ދުވަހަކުވެސް ވަހީދުބެއާއި ގުޅޭގޮތުން އެތައް ޝަކުވާތަކެއް ލިބެމުންދާ ކަމަށާއި އަޅާލާނެ މީހަކު ނެތި އެގޮތަށް މަގުމަތިވެފައިވާތީ ވަހީދުބެގެ ގެއަށް ވަހީދުބެ ގެންގޮސްދީ ހަދާކަމަށެވެ .މި މައްސަލަ ޕޮލިހަށާއި ކަމާގުޅޭ އެހެނިހެން މުއައްސަސާ ތަކަށްވެސް އެތައް ފަހަރަކު ހުށަހަޅާފައި ވީނަމަވެސް އެދެވޭ ޖަވާބެއް ލިބިފައި ނުވާ ކަމަށެވެ.\n“އަޅުގަނޑުމެން ކޮންމެ ދުވަހަކުހެން ވަހީދުބެ މަގުމަތީ ފިރުކެނިކޮށް ގެންގޮސް ގެއަށް ލަން. ޕޮލިހާއި އެހެން ތަންތަނަށް ވެސް މައްސަލަ ހުށަހަޅަން. ވަހީދުބެގެ ދަރިންނަށްވެސް ގުޅައިގެން ބުނަން. އެކަމަކު އެއްވެސް އެދެވޭ ޖަވާބެއް ނުލިބޭ.” ކައުންސިލަރު ވިދާޅުވިއެވެ.\nމާލޭގައި ދިރިއުޅޭ ވަހީދުބެގެ2ވަނަ ދަރިފުޅު ބުނީ، ބައްޕަ ކުމުންދޫގައި އުޅޭކަން އެނގިފައިވާ ކަމަށާއި ވަރަށް ބަލިކަން ވެސް އެނގޭ ކަމަށެވެ. އެހެން ނަމަވެސް މިވަގުތު ކުމުންދޫގައި ބައްޕަގެ އެއްވެސް ދަރިއެއް ނޫޅޭތީ އަޅާލާނެ މީހެއް ނެތީ ކަމަށެވެ. އޭނާ ބުނީ ބައްޕަ އަކީ މާލޭ މީހެއް ކަމަށާއި ބައްޕަގެ ގެ، އެހެން މީހަކަށް ދިނުމުން ދަރިން ތިބެނީ ހިތްހަމަ ނުޖެހިފައި ކަމަށެވެ.\n“ބައްޕަ އެއީ އަސްލު މާލޭ މީހެއް. ރަންހަދާގެ އެއީ ބައްޕަގެ ގެ. ބައްޕަ ވަނީ އަޅުގަނޑުމެން އެއްވެސް މީހަކަށް ނޭނގި މީހަކަށް އެ ގެ ދީފަ. އެހެންވެ މާލޭގަ ހުރެވެން ނެތީމަ ރަށަށް ގޮސް އެއުޅެނީ. ސަރުކާރުގެ މުއައްސަސާ ތަކަށް ބައްޕަގެ މައްސަލަ ހުށައަޅާފަ ވާނީ. އެކަމަކު 1 ފަހަރު އަދި ޖެންޑާއިން ގުޅީ.” ފަރުވާކުޑަ ގޮތަކަށް ވަހީދުބެގެ ދަރިފުޅު ބުންޏެވެ.\nވަހީދުބެއަށް ސަރުކާރުން ލިބޭ 2300 ރުފިޔާ ބޭނުން ކުރަންތޯ ސުވާލުކުރުމުން އޭނާ ބުނީ ބޭނުން ނުކުރާ ކަމަށާއި އެފައިސާ ޖަމާކުރަނީ ބައްޕަގެ އެކައުންޓަށް ކަމަށެވެ.\nވަހީދުބޭގެ7ދަރިންނަށް ގުޅަން ކުރި މަސައްކަތުން ފޯނަށް ޖަވާބު ދީފައިވާ ހަމައެކަނި ދަރިފުޅު މިހެން ބުނިކަމުގައި ވިޔަސް ކުމުންދޫގެ ރައްޔިތުންގެ ފަރާތުން މިކަމުގައި ލިބެނީ މުޅިން ތަފާތު ޖަވާބެކެވެ. އެމީހުން ބުނަނީ ވަހީދުބެއަށް ލިބެމުންދާ އިނާޔަތް ނަހަމަ ގޮތުގައި ދަރިން ބެނޫން ކުރާ ކަމަށާއި ބައެއް ދަރިން ވަހީދުބެގެ ކުރިމަތީގައި ހަޑި ހުތުރު ބަހުން މުއާމަލާތް ކުރާ ކަމަށެވެ.\nމަތީގައި އެވަނީ އަޅުގަނޑުމެންގެ ތެރެއިން ދިވެއްސެއްގެ ވާހަކައެވެ. އަޅާލާނެ މީހެއް ނެތް ދިވެހި ރައްޔިތެއްގެ ވާހަކައެވެ. އާއިލާގެ އެހީތެރިކަމެއް ލިބެމުން ނުދާއިރު ސަރުކާރުގެ މުއައްސަސާތައްވެސް މިކަމުގައި ކަނު ބަނދެފައިވާ ކަހަލައެެވެ. ރަށުން ވެސް ވަހީދުބެއަށް މަލާމާތުގެ ބަސްތައް ރައްދުކުރަމުންދާއިރު ވަހީދުބެގެ ދަރިންނަށް “ބައްޕަ” ގެ ލަފްޒު ބޭނުން ކުރުމަށް ހިތްވަރު ލިބުން ގޮތަކާއިމެދު ހިތުގައި ސުވާލު އުފެދެއެވެ.


ާAdeeb geygai, siyaasee masahkathugai! | Mihaaru\n09 ޑިސެމްބަރ 2018 - 09:22 70 comments\nވިޔަފާރިވެރިންގެ ޖަމިއްޔާގެ ނައިބު ރައީސް އަދި ކުރީގެ ނައިބު ރައީސް އަހުމަދު އަދީބުގެ ޒަމާންވީ އެކުވެރިޔާ، އިސްމާއިލް އާސިފް، އަލަށް އުފައްދަން މަސައްކަތްކުރައްވާ "މޯލްޑިވްސް ތާޑްވޭ ޑިމޮކްރެޓްސް" ޕާޓީއަށް ފުރަތަމަ ސޮއިކުރެއްވީ އަދީބެވެ. އެ ޕާޓީއަށް 3،000 މީހުން ހަމަކުރުމުގެ ހުއްދަ ދިނުމުން އެކަން ކުރުމަށް އިސްކޮށް އުޅެނީ އަދީބުގެ ޓީމެވެ. އަދީބު އެ ޕާޓީއަށް ސޮއިކުރެއް ވުން ވެސް އޮތީ އާދައިގެ ގޮތަކަށެއް ނޫނެވެ. އޭނާ އިންނެވީ ކޯޓު ފަޓުލޫނުގަ އެވެ. ޕާޓީގެ މުއައްސިސް އާސިފް އިންނެވީ އާދައިގެ ހެދުމުގަ އެވެ. ސޮއިކުރެއްވިއިރު ފަހަތުން ފެންނަން ހުރީ އެޕާޓީގެ ބެނާ އެވެ.\nކުރީގެ ރައީސް އަބްދުﷲ ޔާމީނަށް އަމާޒުކޮށް "ފިނިފެންމާ" ލޯންޗުކޮޅުގައި އެއްޗެއް ގޮއްވާލުމުގައި ބައިވެރިވުމުގެ ކުށާއި ހިޔާނާތުގެ މައްސަލަތަކުގައި ޖުމްލަ 33 އަހަރުގެ ޖަލު ހުކުމެއްގައި މިހާރު ހުންނެވި އަދީބުގެ އެ މަންޒަރުން ގިނަ ބަޔަކު ހައިރާންވެ، ކަންބޮޑުވި އެވެ.\nމިހާރު ބެލެވޭ ގޮތުގައި މޯލްޑިވްސް ތާޑްވޭ ޑިމޮކްރެޓެސްގެ އިސް ބޭފުޅަކަށް އެ ހުންނެވީ އަދީބެވެ. ސިއްހީ ހާލަކޮޅު ހުރި ގޮތުން ގޭބަންދަށް ބަދަލުކުރުމާ އެކު ފުރަތަމަ ވެސް މި ފެއްޓެވީ، އެއް ބަޔަކު ބުނާ ގޮތުގައި، ސިޔާސީ މަސައްކަތެވެ.\nދިވެހި ރައްޔިތުންގެ 1.2 ބިލިއަން ރުފިޔާއަށް ވުރެ ބޮޑު އަދަދެއް، އެމްއެމްޕީއާރުސީގެ ހިޔާނާތުގައި ވަނީ ވީނުވީއެއް ނޭނގި "ގެއްލިފަ" އެވެ. އޭރުގެ ޓޫރިޒަމް މިނިސްޓްރީ އާއި އެމްއެމްޕީއާރުސީ ހިންގެވުމުގައި އިސްކޮށް ހުންނެވީ އަދީބެވެ. އަދި ވަރަށް އާދައިގެ ދިރިއުޅުއްވުމެއްގެ ތެރެއިން ސިޔާސީ ދާއިރާއަށް ވަންނަވައި، ޓޫރިޒަމް މިނިސްޓަރުގެ ފަތްކޮޅާ އެކު އަދީބަށް އައި ކުއްލި ބޮޑު ބަދަލު ދިވެހި ރައްޔިތުން ހެކިވެ އެވެ. އަދި ޔާމީންގެ ސަރުކާރު ދެމެހެއްޓުމަށް، ރައްޔިތުން މަޖިލިހުގެ މެމްބަރުން ކޮންޓްރޯލް ކުރެއްވުމުގެ އިތުރުން މިނިވަން މުއައްސަސާތައް ވެސް އޮތީ، އޭރު އޭނާގެ އަތްދަށުގަ އެވެ.\nޔާމީނާއި އަދީބަކީ، "ފިނިފެންމާ" ގޮއްވާލުމާ ހަމައަށް، އެކައްޗެކެވެ. ނަމަވެސް މިހާރު ދެ ހަތުރުންނެވެ.\nއާ ޕާޓީ އާއި އަދީބު!\nއާސިފް ވިދާޅުވި ގޮތުގައި ސިޔާސީ ދާއިރާއިން އަދީބު ފެނުމަކީ އޭނާގެ އުއްމީދެކެވެ. ނަމަވެސް އެއީ ވަކި މީހެއްގެ ޕާޓީއެއް ނޫން ކަމަށް އާސިފް ވިދާޅުވެ އެވެ. އެޕާޓީގެ ލީޑަރު ކަނޑައަޅާނީ، އޭނާ ވިދާޅުވި ގޮތުގައި، ކައުންސިލުންނެވެ.\n"އަދީބު ސޮއިކުރާއިރު އޭނާގެ ރައްޓެހިން ވެސް އަންނާނެ. އެއީ މައްސަލައެއް ނޫން. މިއީ ވަކި މީހެއްގެ ޕާޓީއެއް ނޫން،" ކުރީގެ ރައީސް މައުމޫން އަބްދުލްގައްޔޫމުގެ ސަރުކާރާ ދެކޮޅަށް އެމްޑީޕީގެ ހަރަކާތްތައް ފެށުނު އިރު އިސްކޮށް އުޅުއްވި އާސިފް ވިދާޅުވި އެވެ.\nޕާޓީއަށް ސޮއިކުރައްވައި އަދީބު އާސިފްއާ ފޯމް ހަވާލު ކުރައްވަނީ\nއާސިފް މިހާރު ގެންދަވަނީ އަދީބު ދިފާއު ވެސް ކުރައްވަމުންނެވެ. މިދިއަ ރިޔާސީ ކެމްޕޭން ތެރޭގައި ޔާމީނަށް ތާއީދުކުރައްވައި، އަދި އެމަނިކުފާނުގެ އިގުތިސާދީ ސިޔާސަތަށް ތައުރީފްކުރެއްވުމުގައި އުޅުއްވި އާސިފަށް މިއަދު އަދީބު ފެނިވަޑައިގަންވަނީ "ސިޔާސީ ކުށްވެރިއެއް"ގެ ގޮތުގަ އެވެ.\n"އެންމެނަށް އެނގޭ އެއީ ސިޔާސީ ކުށްވެރިއެއްކަން. އެއީ ރާއްޖޭގެ ވެރިއަކަށް ހުންނަ މީހަކަށް ނޭނގި ކުރެވޭނެ ކަމެއް [ހިޔާނާތް] ނޫންކަން. އޭނާގެ [ރައީސް ޔާމީން] ދަށުގައި ހުންނަ މީހުންގެ ބޮލަށް ޖަހަނީކަން. ވެރިއަކަށް ނޭނގި އެކަމެއް [އެމްއެމްޕީއާރުސީގެ ހިޔާނާތް] ނުކުރެވޭނެ،" އާސިފް ވިދާޅުވި އެވެ.\nޕާޓީ ހެދުމުގައި އާސިފް ކުރިމަތިން ފެނުނަސް، އެކަމުގެ ފަހަތުގައި އެ ހުންނެވީ އަދީބުކަން ވަރަށް ބޮޑަށް ޔަގީނެވެ. އަދި ކުރިއަށް އޮތް މަޖިލިހުގެ އިންތިހާބުގައި އޭނާ އެހީތެރިވެގެން ބައެއް މެމްބަރުން ވާދަކުރުމަކީ ވެސް، މިހާރު މިދާ ގޮތުން ވަރަށް އެކަށީގެންވާ ކަމެކެވެ.\nއަދީބުގެ ގާތް ބައެއް މީހުން ބުނާ ގޮތުގައި މަޖިލީހުގެ 10 ނުވަތަ 15 ގޮނޑި ހޯދައިދެއްވަން އަދީބު ހުންނެވީ ތައްޔާރަށެވެ.\n"އަލަށް އުފައްދާ ޕާޓީންތޯ ނޫނީ އެހެން ޕާޓީއަކުންތޯ އަދި ބުނާކަށް ނޭނގެ. އަދީބު ބަޔަކު މަޖިލީހަށް ނެރޭނެ. އަދި އޭނާގެ ފަރާތުން ނުކުންނާނެ މީހުން ވާނެ،" އަދީބުގެ ގާތް މީހަކު، ނަން ނުޖަހަން ޝަރުތުކޮށް، ބުންޏެވެ.\n"އޭނާ ލާރި ދީ ހަރަދުކުރާނެ. ޕީޕީއެމުން މި މަޖިލީހަށް ވެސް މީހުން ވައްދައި އެމީހުން ގެންގުޅުނީ އޭނަތާ."\nއަދީބާއި ރައީސް ޔާމީން، އަދި ރައީސްގެ އަނބިކަނބަލުން ފާތުމަތު: ކުރީގައި މިއީ އެއް ގްރޫޕް - ފޮޓޯ: މިހާރު\nރާއްޖޭގެ ސިޔާސީ ދާއިރާއަށް ބަލާއިރު މަޖިލީހުގެ ގޮނޑިތަކެއް ކޮންޓުރޯލްކުރާ މީހެއްގެ ނުފޫޒު ގަދަވާނެ އެވެ. "ސިޔާސީ މާކެޓު" ގައި މަޖިލިސް މެމްބަރުންގެ އަގު ބޮޑުވަނީ ވެސް އެހެންވެ އެވެ. އެހެންކަމުން އަދީބު މަގުސަދަކަށް ވާނީ، ދިވެހި ރައްޔިތުންގެ ފައިސާ އިން، މެމްބަރުންތަކެއް ހޯއްދެވުމެވެ.\nމާލީ މުއާމަލާތްތަކުން ހިންގާ ކުށްތައް ތަހުގީގުކުރާ ދައުލަތުގެ އިދާރާއެއްގެ އިސް ބޭފުޅަކު، ނަން ނުޖެހުމަށް ޝަރުތުކޮށް، ވިދާޅުވީ އެމްއެމްޕީއާރުސީގެ ހިޔާނާތް ހިންގީ އެސްއޯއެފް ކިޔާ ކުންފުންޏަކަށް ފައިސާ ޖަމާކޮށް އެ ކުންފުނިން އެހެން މީހުންނަށް އެ ފައިސާ ދީގެން ކަމަށް ވާއިރު އަދިވެސް އެގޮތަށް ފައިސާ ބަހައިގެން ކަންކަން ކުރުމުގެ ފުރުސަތު އެބަ އޮތް ކަމަށެވެ.\n"މިސާލަކަށް އެކި މީހުންގެ ނަމުގައި މަސް ދޯނި ދޯންޏާއި އެޕާޓްމަންޓުތައް ގަނެވިދާނެ. އެހެން މީހެއްގެ ނަމުގައި ހުއްޓަސް އެއީ އަދީބު ކޮންޓުރޯލް މީހަކަށް ވާ ނަމަ އޭނާގެ އެއްޗެހިތާ އެއީ،" ތަޖުރިބާކާރު ވިދާޅުވި އެވެ.\nއެމްއެމްޕީއާރުސީގެ ހިޔާނާތާ ބެހޭ ގޮތުން އަލްޖަޒީރާ އިން ތައްޔާރުކުރި ޑޮކިއުމެންޓްރީގެ ސްކްރީން ޝޮޓެއް.\nހަމަ އެހެންމެ އެކި އެކައުންޓްތަކަށް ޓްރާންސްފާކޮށް، އެކި މީހުން މެދުވެރިކޮށް ނަގުދު ފައިސާ ނެގުމުގެ ފުރުސަތު ވެސް އެބަ އޮތް ކަމަށް އޭނާ ވިދާޅުވި އެވެ. އަދި ބޭންކުގެ ތެރެއިން މުއާމަލާތެއް ނުހިންގައި ސީދާ ނަގުދު ފައިސާ ދީގެން ފަނޑިޔާރުންނާއި ދައުލަތުގެ ވެރިން ކޮންޓްރޯލްކޮށް، ކުށުން ސަލާމަތްވުމުގެ ފުރުސަތު ވެސް ބޮޑު ކަމަށް އޭނާ ވިދާޅުވި އެވެ.\n"އެބޭފުޅުން ކުރިން ވެސް ބުނެފައި އެވަނީ ފައިސާ ބެހީ ދަބަސް ދަބަހާއި ގޯނިގޯނީގައޭ. އެހެންވީމަ ދެންވެސް އެގޮތަށް ރިޝްވަތު ބަހައި އެފައިސާގެ ނުފޫޒު ފޯރުވުމުގެ ބިރު ވަރަށް ބޮޑު،" އޭނާ ވިދާޅުވި އެވެ.\nއަދީބު ގޭބަންދަށް ދޫކޮށްފައި ހުއްޓަސް އޭނާގެ ފަރާތުން ސިޔާސީ ގޮތުން ނުފޫޒު ފޯރުވުން ކުރިއަށް ގެންދާނެ ކަމަށް، ނަން ނުޖަހާ ގޮތަށް، ވާހަކަ ދެއްކި ބައެއް މީހުން ބުނެ އެވެ. މިސާލަކަށް ބޭރުގެ އެކައުންޓްތަކުގައި ހުރެދާނެ ކަމަށް ލަފާކުރެވޭ ފައިސާ އެހެން އެކައުންޓްތަކަށް ޓްރާންސްފާކުރުމުގެ ފުރުސަތު މިހާރު އެ އޮތީ ހުޅުވިފައި ކަމަށް، އެމީހުން ދެކެ އެވެ.\nނުރައްކަލެއް، މޮނީޓާ ކުރޭ!\nއަދީބަކީ ސަމާސާ ބޭފުޅެއް ނޫނެވެ. އެއީ ނުރައްކާތެރި ކުށްވެރިއެކެވެ.\nކުރީގެ ޕްރޮސެކިއުޓާ ޖެނެރަލް އަހުމަދު މުއިއްޒު ވިދާޅުވި ގޮތުގައި އަދީބު ގޭބަންދަށް ބަދަލުކުރިޔަސް އެއީ ވަރަށް ބޮޑަށް ސަމާލުވާން ޖެހޭ ކަމެކެވެ.\nކުރީގެ ޕްރޮސެކިއުޓަ ޖެނެރަލް މުއިއްޒު ކޯޓުން ނިކުންނަވަނީ: --މިހާރު ފޮޓޯ/ނިޝާން އަލީ\nއަދީބަށް ވެސް ބޭސް ފަރުވާކުރުމުގެ ހައްގު އޮންނާނެ ކަމަށާއި ނަމަވެސް އޭނާއާ ދޭތެރޭ ވިސްނަންވާނީ ނުރައްކާތެރި މުޖުރިމެއްގެ ގޮތުގައި ކަމަށް، މުއިއްޒު ވިދާޅުވި އެވެ. އަދީބު ގޭގައި ހުންނަވާ އިރު އޭނާ ބައްދަލުކުރައްވާ މީހުންނާއި ކުރައްވާ ކަންކަމާ މެދު ވަރަށް ރަނގަޅަށް ފާރަވެރިވެ ފުލުހުން ބަލަން ޖެހޭނެ ކަމަށް އޭނާ ދެކެވަޑައިގަނެ އެވެ.\nއަދީބުގެ ނެޓްވޯކް ދެނެގަނެ ފައިސާ ހޯދޭނެ!\nއަދީބު ބޭސްފަރުވާއަށް ދޫކޮށްފައި ބަހައްޓަން ޖެހޭ ނަމަ އޭނާގެ ހަރަކާތްތައް މޮނީޓާކުރުމަކީ ފުލުހުންގެ ޒިންމާއެކެވެ. ދައުލަތުން ގެއްލުނު ފައިސާ ހޯދަން މި ސަރުކާރުން ހާއްސަ ކޮމިޝަނެއް އުފައްދާފައިވާއިރު އަވަސް ފިޔަވަޅުތަކެއް ނޭޅިއްޖެ ނަމަ ނުކުންނާނީ އެހެން ނަތީޖާއެއް ކަމަށް، ބައެއް ތަޖުރިބާކާރުން ބުނެ އެވެ.\nޖިނާއީ މައްސަލަތައް ތަހުގީގު ކުރާ އިދާރާއެއްގެ ވެރިއަކު، ނަން ނުޖަހާ ގޮތަށް، ވިދާޅުވީ މިވަގުތުން މިވަގުތަށް ވެސް ކުރަން ޖެހޭ އެންމެ މުހިންމު ކަމަކީ އަދީބުގެ ނެޓްވޯކް ދެނެގަތުމެވެ. އެމީހުންނާ ސުވާލުކޮށް އެންމެ ފުނަށް ގޮސް އެ މައުލޫމާތު ހޯދައި ފައިސާ ހުރިތައް ދެނެގަނެވޭނެ ކަމަށް އޭނާ ވިދާޅުވި އެވެ.\n"ވަރަށް ސާފު އަދީބުގެ އެކައުންޓަކުން ދެން ކަމެއް ނުހިންގާނެ. ކުރަންވީ ކަމަކީ އޭނާއަށް ކަންކަން ކޮށްދޭ ނެޓްވޯކް އަތުލައިގަންނަންވީ. އެހެން ނޫނީ ދައުލަތަށް އަނބުރާ އެ ފައިސާއެއް ނުލިބޭނެ،" އޭނާ ވިދާޅުވި އެވެ.\nރާއްޖޭން ބޭރުގެ ބޭންކްތަކުގައި ބަހައްޓާފައިވާ ފައިސާ ވެސް ދައުލަތުން މަސައްކަތް ކޮށްފި ނަމަ ހޯދޭނެ ކަމަށް ތަޖުރިބާކާރު ވަކީލުން ވިދާޅުވި އެވެ. އެކަން ކުރުމަށް، އަދީބުގެ މައްޗަށް ސާބިތުވެފައިވާ ކޮރަޕްޝަންގެ މައްސަލަތަކާއި އެފައިސާ ހުރި ކަމަށް ބެލެވޭ ބޭންކްތަކުގެ ތަފްސީލާ އެކު ޕްރޮސިކިއުޓާ ޖެނެރަލްގެ ފަރާތުން އެގައުމެއްގެ ކަމާ ބެހޭ ފަރާތްތަކަށް ހުށަހެޅުމުން ކޯޓު އަމުރެއްގެ ދަށުން، އެ ފައިސާ އަނބުރާ ހޯދޭނެ ކަމަށް ވެސް އޭނާ ވިދާޅުވި އެވެ.\nމިހާރު އަދީބުގެ ނުރައްކާތެރިކަން އެނގިވަޑައިގަންނަވަނީ މުއިއްޒު ކަހަލަ ދެތިން ބޭފުޅަކަށެވެ. ފާޅުގައި އެއްޗެއް ވިދާޅުވީ އޭނާ އެކަންޏެވެ.\nއަދީބު އެ ހުންނެވީ ގޭބަންދުގަ އެވެ. އެކަމަކު އޭނާ އެ ކުރައްވަނީ ސިޔާސީ މަސައްކަތްތަކެވެ. އެފަދަ ކުށްވެރިޔަކަށް އެގޮތަށް އުޅުމުގެ ފުުރުސަތު ދައުލަތުގެ އިދާރާތަކުން ދީފައި އޮތް ސަބަބާ މެދު ސުވާލު އުފެދެ އެވެ.\nއިތުރު ލިޔުންތައް ކުށްކުރުން ސިޔާސީ ޕާޓީ ޕޮލިސް ކޮރަޕްޝަން މަނީ ލޯންޑްރިން ރައީސް އަބްދުﷲ ޔާމީން ކުރީގެ ނައިބު ރައީސް އަދީބު އެމްއެމްޕީއާރްސީގެ ކޮރަޕްޝަން


Melbourne India film festival faskoffi | Mihaaru\nމެލްބަން އިންޑިއާ ފިލްމު ފެސްޓިވަލް ފަސްކޮށްފި\nމިދިޔަ އަހަރު ބޭއްވި އައިއެފްއެފްއެމްގެ ތެރެއިން.\n30 ޖޫން 2020 - 08:08\nއިންޑިއާގެ ފިލްމުތަކަށް ހާއްސަކޮށްގެން އޮސްޓްރޭލިއާގައި ބާއްވަމުން އަންނަ އިންޑިއަން ފިލްމު ފެސްޓިވަލް އޮފް މެލްބަމް (އައިއެފްއެފްއެމް) ގެ މި އަހަރުގެ އެޑިޝަން ބޭއްވުން ފަސްކޮށްފި އެވެ.\nކުރިން އަންނަ އޮގަސްޓް މަހުގެ ތެރޭގައި ބާއްވަން ތާވަލުކުރި ފެސްޓިވަލް ކޮވިޑް-19އާ ހެދި ފަސްކޮށް މިހާރު ބާއްވަން ނިންމާފައި ވަނީ އޮކްޓޯބަރު 30 އިން ނޮވެމްބަރު7އަށެވެ. މިކަން އައިއެފްއެފްއެމުން ވަނީ ޓްވިޓާގައި ވެސް ކަށަވަރުކޮށް ދީފަ އެވެ.\nއޮސްޓްރޭލިއާގައި އިންޑިއާގެ ފިލްމުތަކަށް ހާއްސަކޮށްގެން ބާއްވާ ފެސްޓިވަލަކީ ކޮންމެ އަހަރަކު ވެސް އެ ގައުމުގެ މަޝްހޫރު އެތައް ތަރިންނެއް ޖަމާވާ ފެސްޓިވަލެކެވެ. އޮސްޓްރޭލިއާ އަކީ އިންޑިއާގެ ފިލްމުތަކުގެ ނުފޫޒު ވަރަށް ބޮޑު، ހާއްސަކޮށް ހިންދީ ފިލްމުތަކަށް ވަރަށް ބޮޑު މާކެޓެއް ވެސް އޮންނަ ގައުމެކެވެ.\nOCT 30 - NOV 07 | #IFFM2020 #IFFMTogether\nއަދި އޮސްޓްރޭލިއާ އަކީ އިންޑިއާގެ ފިލްމުތައް ވަރަށް ގިނައިން ޝޫޓްކުރާ ގައުމެކެވެ.\nއައިއެފްއެފްއެމްގެ ފެސްޓިވަލް ޑިރެކްޓަރު މިޓޫ ބޯމިކް ލަންގޭ ވިދާޅުވީ މި އަހަރުގެ ފެސްޓިވަލް ފަސްކުރަން ޖެހުނަސް، ކުރީ އަހަރުތަކަށް ވުރެ ފެސްޓިވަލްގެ ފޯރި އާއި ޖޯޝް ވެސް ކުޑަ ނުވާނެ ކަމަށެވެ. އަދި ވަރަށް ފުރިހަމަ ފެސްޓިވަލެއް މި އަހަރު ވެސް ބާއްވާނެ ކަމަށް ވިދާޅުވި އެވެ.\nއޮސްޓްރޭލިއާގެ ކްރިއޭޓިވް އިންޑަސްޓްރީ މިނިސްޓަރު މާޓިން ފޯލީ ވިދާޅުވީ ކޮވިޑް-19އާ އެކު ސޯޝަލް ޑިސްޓެންސިން އަކީ މަޖުބޫރު ކަމަކަށް ވިޔަސް، އޭގެ މާނަ އަކީ "ސޯޝަލް ޑިސްކަނެކްޝަނެއް" ގެ ތެރޭގައި ތިބެން ޖެހުމެއް ނޫނެވެ.\n"އެހެންވެ އަހަރެން ވަރަށް ހިތްވަރުދެން އައިއެފްއެފްއެމުން ފެސްޓިވަލް ބާއްވަން ކުރާ މަސައްކަތާއި އެ މީހުންގެ ފަރާތުން ފެންނަ ރޫހަށް ވެސް." މިނިސްޓަރު ވިދާޅުވި އެވެ. "މި ފެސްޓިވަލަކީ އޮސްޓްރޭލިއާ އަށް އަންނަ އީދެއް ކަހަލަ ކަމެއް."\nއައިއެފްއެފްއެމަކީ 2012 އިން ފެށިގެން ބާއްވަމުން އަންނަ ފެސްޓިވަލެކެވެ. މި އިވެންޓް އިންތިޒާމުކުރަނީ ވިކްޓޯރިއާގެ ސަރުކާރުންނެވެ.\nބޮލީވުޑް އިންޑިއާ އޮސްޓްރޭލިއާ ބޮލީވުޑް ފިލްމު


Cargo ferry ge mauloomathu dhinumah\nކާގޯ ފެރީގެ މައުލޫމާތު ދިނުމަށް އޮންލައިން ސެޝަނެއް ބާއްވަނީ\nވިޔަފާރި ވެރިންނަށް ކޮޗިން ފެރީގެ މައުލޫމާތު ފޯރުކޮށްދިނުމަށް އޮންލައިން ސެޝަނެއް ބާއްވަން ނިންމައިފި އެވެ.\nކުޅުދުއްފުށީ ކައުންސިލުން މިއަދު ކޮށްފައިވާ އިއުލާނެއްގައި ބުނެފައިވަނީ މިއީ ހދ އަތޮޅު ކައުންސިލާއި، މޯލްޑިވްސް ޝިޕިންގ ކޮމްޕެނީ ޕްރައިވެޓް ލިމިޓެޑް އަދި ބިޒްނަސް ސެންޓަރުން ގުޅިގެން ބާއްވާ ސެޝަނެއް ކަމަށެވެ.\nއެގޮތުން ކުޅުދުއްފުށީގައި ރެޖިސްޓްރީ ކޮށްގެން ވިޔަފާރި ކުރާ ފަރާތްތަކުގެ ތެރެއިން ފެރީން މުދާ ގެންނަން ޝައުގުވެރިވާ ފަރާތްތަކުން އޮންލައިން ސެޝަނުގައު ބައިވެރިވުމަށް ގޫގުލް ފޯމް ** މެދުވެރިކޮށް ނަން ނޯޓު ކުރެވޭނެ ކަމަށެވެ.\nނަން ނޯޓު ކުރުމުގެ ފުރުސަތު މިމަހުގެ 30 ވަނަ ދުވަހުގެ ހެނދުނު 10:00 ހަމައަށް ވަނީ ހުޅުވާލާފައެވެ. އިތުރު މައުލޫމާތު ސާފުކުރުމަށް ބޭނުންވާ ފަރާތްތަކުން 6527185 ނަންބަރާ ގުޅުމަށް ކައުންސިލުން އެދިފައި ވެއެވެ.


SunOnline: Kaadehdhoo airportge fenvaru dhah kamuge shakuvaa Minister Nahula ah hushahalhaifi\nކާޑެއްދޫ އެއާޕޯޓުގެ ފެންވަރު ދަށްކަމުގެ ޝަކުވާ މިނިސްޓަރު ނަހުލާއަށް ހުށަހަޅައިފި\nއަހުމަދު މިޒްޔާލް 07 Jul 2020, 21:24\nކާދެއްދޫ އެއާޕޯޓުގެ މުވައްޒަފުން ބޭނުންކުރާ ފާހާނާއެއްގެ އެތެރެ--\nގދ. ކާޑެއްދޫ އެއާޕޯޓާއި ރީޖަނަލް އެއާޕޯޓްސްގެ ދަށުން ހިންގާ އެހެން އެއާޕޯޓުތަކާ ތަފާތުކުރާ ކަމަށް ބުނާ ޝަކުވާތަކެއް ޓްރާންސްޕޯޓު މިނިސްޓަރު އައިޝަތު ނަހުލާއަށް ހުށަހަޅައިފި އެވެ.\nކާޑެއްދޫ އެއާޕޯޓުގައި މަސައްކަތްކުރާ މުވައްޒަފުންގެ ތެރެއިން މަޑަވެލި ދާއިރާއަށް ނިސްބަތްވާ މުވައްޒަފުންގެ ފަރާތުން އެ ޝަކުވާތައް މިނިސްޓަރަށް ހުށަހެޅުއްވީ ރައްޔިތުންގެ މަޖިލީހުގެ މަޑަވެލި ދާއިރާގެ މެމްބަރު ހުސައިން ފިރުޝާނެވެ.\nމެމްބަރު ފިރުޝާން މިނިސްޓަރު ނަހުލާއަށް ފޮނުއްވި ސިޓީގައި ބަޔާންކޮށްފައިވާ ގޮތުން މަޑަވެލި ދާއިރާއަކީ ވަޒީފާގެ ފުރުސަތު މަދު ދާއިރާއަކަށް ވުމުން އެ ދާއިރާއަށް ނިސްބަތްވާ ގިނަ ރައްޔިތުން މަސައްކަތް ކުރަމުންދަނީ ރިސޯޓުތަކާއި ކާޑެއްދޫ އެއާޕޯޓުގަ އެވެ.\nއެހެންކަމުން ކާޑެއްދޫ އެއާޕޯޓަށް ދިމާވާ ކޮންމެ މައްސަލައަކީ ވެސް އެ ދާއިރާއާ ސީދާ ގުޅިފައިވާ ކަމެއްގެ ގޮތުގައި އެ ސިޓީގައި ފާހަގަކޮށްފައިވެ އެވެ.\nކާޑެއްދޫ އެއާޕޯޓުގައި މަސައްކަތްކުރާ މަޑަވެލި ދާއިރާގެ ރައްޔިތުން ފާހަގަކުރި މައްސަލަތަކުގެ ތެރޭގައި ރީޖަނަލް އެއާޕޯޓްސްގެ ދަށުން ހިންގާ އެހެން އެއާޕޯޓުތަކާ އެ އެއާޕޯޓާ ދެމެދު ބޮޑެތި ތަފާތުކުރުން ގެންގުޅުން : އެވެ.\nކާދެއްދޫ އެއާޕޯޓުގެ މުވައްޒަފުން ނިދާ ކޮޓަރިއެއް--\nވަޒީފާ ދޭ ފަރާތުން ކޮންމެހެން ކޮށްދޭން ޖެހޭ ކަންތައްތައް ކޮށްދިނުމުގައި ވެސް ތަފާތުކުރުން ގެންގުޅޭ ކަމަށާއި ވަޒީފާ ދޭ ފަރާތުން ދޭ ހިދުމަތްތަކުގެ ފެންވަރު ދަށް ކަމަށް ވެސް ބުނެފައިވެ އެވެ. އަދި ޝަކުވާތަކާއެކު ކާޑެއްދޫ އެއާޕޯޓުގެ ހާލަތު ދެނެގަތުމަށް ބޭނުންވާ ބައެއް ފޮޓޯތައް ވެސް ވަނީ ހިމަނާފަ އެވެ.\nއެ ސިޓީގައި އިތުރަށް ފާހަގަކޮށްފައިވާ ޝަކުވާތަކަކީ:\nމުސާރަ ދިނުމުގައި ރީޖަނަލް އެއާޕޯޓްސްގެ ދަށުން ހިންގާ އެހެން އެއާޕޯޓުތަކާ ތަފާތުކުރުން\nއެއާޕޯޓު ހިންގަން އެކަށީގެންވާ ވަރަށް މުވައްޒަފުން ނެތުން\nމުވައްޒަފުން ބޭނުންކުރަން ދީފައިވާ ވަސީލަތްތަކުގެ ފެންވަރު ދަށްވުން (ނިދާކޮޓަރި، ފާހާނާ، ކެންޓީން)\nގިނަ ޓޫރިސްޓުން އަންނަ ތަނެއް ނަމަވެސް ކޮންމެހެން ބޭނުންވާ ހިދުމަތްތައް ނެތުން (އޭޓީއެމް، އެކަށީގެންވާ ކެންޓީނެއް، ޓޫރިސްޓުން މަޑުކޮށްލައިގެން ތިބޭނެ ތަނެއް، ޓޫރިސްޓު ފާހާނާއެއް)\nފަސިންޖަރުންގެ މުދާ މަތިންދާބޯޓުން ޓާމިނާލަށް ގެންނާނެ އެކަށީގެންވާ އުޅަނދެއް ނެތުން\nވިއްސާރަ މޫސުމުގައި ފަސިންޖަރުން މަޑުކުރާނެ ތަނެއް ނެތުން، ނުތެމި ޖެޓީއާ ހަމައަށް ދެވޭނެ ގޮތެއް ނެތުން\nއެއާޕޯޓުގައި ހުރި ޕާކަކީ މުސްކުޅި ޕާކެއް ކަމަށާއި އެތަނުގައި ހުރި ތަކެތި ހަލާކުވެ، ކުދިންނަށް އަނިޔާވާ ގޮތަށް ހުރުން\nއެ ސިޓީގައި އާންމުން ފާހަގަކޮށްފައިވާ މައްސަލަތަކަށް ވީހާ ވެސް އަވަސް ހައްލެއް ހޯދައިދެއްވުމަށް މިނިސްޓަރު ނަހުލާގެ އަރިހުން މެމްބަރު ފިރުޝާން ވަނީ އެދިވަޑައިގެންފަ އެވެ.\nކާޑެއްދޫ އިންޓަނޭޝަނަލް ވެދާނެ ކަމަށް ގަބޫލެއް ނުކުރަން


Fodi Nujahaa Firiyaku Hoadhan Iulaanu Kohffi - Vaguthu\nމީގެ ދުވަސްކޮޅެއް ކުރިން އިންޑިއާގެ ނޫހެއްގައި ޖަހާފައި އޮތް އިޝްތިހާރެއް ފެނިގެން އެތައް ބަޔަކު ތިބީ ހައިރާން ވެފައެވެ. އެ އިޝްތިހާރަކީ އަންހެނަކު ފިިރިޔަކު ހޯދަން އިއުލާނުކޮށްފައިވާ އިޝްތިހާރެކެވެ. އޭގައި ބުނެފައި ވަނީ އޭނާއަކީ ފެމިނިސްޓެއް ކަމަށާއި، އޭނާއަކީ އިސްތަށިގަނޑު ކުރު އަންހެނެއް ކަމަށެވެ.\nއެ އަންހެން މީހާ ފިރިޔަކު ހޯދަން ކުރި އިޝްތިހާރު މީސް މީޑިއާގައި ވަރަށް ބޮޑަށް ދައުރުވިއެވެ. އޭގައި ބުނެފައި ވަނީ އެއަންހެން މީހާއަކީ 30 އަހަރުން މަތީގެ މީހެއް ކަމަށާއި، އޭނާއަކީ ތައުލީމީ މީހެއް ކަމަށެވެ.\nއަދި އޭނާ ބޭނުން ވަނީ ރީތި، އަދި ހަށިގަނޑު ރަނގަޅު ވަރަކަށް ހުންނަ މީހެއް ކަމަށް ބުނެފައި ވެއެވެ. އަދި އެ ފިރިހެން މީހާ ވާން ޖެހޭނީ އުމުރުން 25 އަހަރާއި 28 އަހަރާއި ދެމެދުގެ މީހެއް ކަމަށް ވެސް ބުނެފައި ވެއެވެ. އަދި އެ ފިރިހެން މީހާ ވާން ޖެހޭނީ އާއިލާއެއްގެ ހުރި ހަމައެކަނި ފިރިހެން ދަރިއަށް ކަމަށާއި، އަމިއްލަ ވިޔަފާރިއެއް ވެސް ހިންގާ މީހަކަށް ވާން ޖެހޭނެ ކަމަށާއި، އަމިއްލަ ގެއެއް ހުންނަ މީހަކަށް ވެސް ވާން ޖެހޭނެ ބުނެފައި ވެއެވެ. އަދި އެ ފިރިހެން މީހާއަކީ ފޮޑިޖަހާ، އަދި އަނގައިން ބާރަށް ވައިލާ މީހަކަށް ވެގެން ނުވާނެ ކަމަށް ވެސް ބުނެފައި ވެއެވެ.\nއެ އިއުލާނު ފެނިގެން އެތައް ބަޔަކު ބުނަމުން ދަނީ މިއީ ވަރަށް ޑިމާންޑް ބޮޑު އަންހެނެއް ކަމަށެވެ.\nއެ އިޝްތިހާރާއި ގުޅިގެން ގިނަބަޔަކު ވާހަކަ ދައްކަމުންދާއިރު، ބީބީސީން ވަނީ އެ އިޝްތިހާރުގައިވާ އީމެއިލްއަށް މެއިލްކޮށް ކަމުގެ ހަގީގަތް ބަލާފައެވެ. އެގޮތުން އެނގުނު ގޮތުގައި، އެއީ މަޖަލަކަށް ކުރި ކަމެކެވެ.\nބީބީސީގެ ރިޕޯޓްތައް ބުނާގޮތުގައި، ނަން ހާމަ ކުރަން ބޭނުން ނުވާ މީހާ ބުނެފައިވާ ގޮތުގައި، އެއީ ސަކްޝީ (އަސްލު ނަމެއް ނޫން)ގެ 30 ވަަނަ އުފަން ދުވަހަށް ޕްރޭންކެއް ޖެއްސުމުގެ ގޮތުން ކުރި ކަމެކެވެ. އަދި އެކަން ކޮށްފައި ވަނީ އޭނާގެ ބޭބެ އާއި އެންމެ ގާތް އެކުވެރިޔާ ކަމަށް ވެއެވެ.\nއަދި ސަކްޝީގެ ބޭބެ އޭނާގެ އުފަން ދުވަހުގެ އެއް ރޭ ކުރިން، އެ އީމެއިލް އާއި ޕާސްވޯޑް ދިން ކަމަށާއި، އަދި އެ ހުށަހެޅުންތައް ބަލަން ފުރުސަތު ދިން ކަމަށް ބުނެފައި ވެއެވެ.\n"އަހަރެން ބެލިއިރު އޭގައި އިން އީމެއިލް އެޑްރެސް އާއި ޕާސްވޯޑެއް، އެއީ ކޮން ބޭނުމެއްގައި ކުރި ކަމެއް އެއިރު، ނޭނގެ. އޭގެ އަނެއް ދުވަހުގެ ހެނދުނު ބޭބެ ގެނައީ ނޫސް ޕޭޕަރިުގެ ކޮޕީއެއް، އަދި އޭގައި އިން މެޓްރިމޮނިއަލް ކޮލަމް ދެއްކި. އެ ފެނިފައި ވަރަށް ހެވުނު".\nއެ އިޝްތިހާރާއެކު އޭނާއަށް ވަރަށް އެހެން ކަހަލަ އީމެއިލްތައް ލިބުނު ކަމަށް ބުނެފައި ވެއެވެ.\nޖޫން 27, 2021 22:49\nލިޔާނެ އެެއްޗެެއް ނެތިގެން އުޅޭ ބައެއް\nޖޫން 28, 2021 08:44\nބަލަ ފޮޑި ޖެހުމަކީ ސިއްޙަތަށް ވަރަށް ފައި ދާ ހުރި ކަމެއްކަމަށް ވަނީ، އޭގެ ސަބަބުން އެތައްބައިވަރު ބަލިތަކުން ރައްކާތެރިކޮށް ދޭ ކަމެކޯ އެއީ. ފޮޑި ނުޖަހަ ވައި ނުލާ އުޅެވޭތަ؟ ނޭވާވެސް ނުލައި އުޅެން ވީނު. ހަހަހަ...


vnews - Lappaleema phone akah, hulhuvaalumun Tabakah, Samsung ge aa technology eh\nލައްޕާލީމަ ފޯނަކަށް، ހުޅުވާލުމުުން ޓެބަކަށް، ސެމްސަންގެ އާ ޓެކްނޮލޮޖީއެއް!\nސެމްސަން ކުންފުނިން މުޅިން އާ ޓެކްނޮލޮޖީއެއް ތައާރަފްކޮށް 'އިންފިނިޓީ ފްލެޓް ޑިސްޕްލޭ' އާއި އެކު އުފައްދާފައިވާ ފަތްޖަހާލެވޭ މުޅިން އާ ވައްތަރެއްގެ ސްމާޓްފޯނެއް ދައްކާލައިފި އެވެ.\nސެމްސަން ޑިވެލޮޕާ ކޮންފަރެންސް 2018 ގައި މި ފޯނު އާންމުންނަށް ދައްކާލާ ފޯނާ ގުޅޭ ފީޗާސްތައް ކިޔާދީފައިވާއިރު އެ ކުންފުނީގެ އޮފިޝަލުން ވިދާޅުވީ މިއީ ފަސޭހައިން ޖީބަށް ލެވޭ ވަރަށް ލައްފާލެވޭ ފޯނެއް ކަމަށާއި، ސްކްރީން ހުޅުވާލުމުން ފޯނު ޓެބަކަށް ބަދަލުވާނެ ކަމަށެވެ.\nމި ފޯނަކީ މަލްޓިޓާސްކް ކުރެވޭ ފޯނެއް ކަމަށާއި، އެއް އެޕުން އަނެއް އެޕަށް ދާން ފަސޭހަވެފައި އެއްވަގުތެއްގައި ގިނަ އެފްތަކެއް ބޮޑު ސްކްރީނަކުން ފެންނަ ގޮތަށް އަދި އެއްވަގުތެއްގައި ގިނަ އެޕްތައް ބޭނުން ކުރެވޭ ގޮތަށް އުފައްދާފައިވާ ފޯނެއް ކަމަށްވެސް ސެމްސަން ކުންފުނިން ބުނެ އެވެ.\n"ޔޫއައި ވަން" ގެ ނަންދީފައިވާ މި ފޯނަކީ ހާސިލްކުރެވުނު ވަރަށް ބޮޑު ކާމިޔާބީއެއް ކަމަށާއި، މިއީ މާދަމާގެ ޓެކްނޮލޮޖީގެ ބިންގާ ކަމަށް ކުންފުނީގެ އިސްވެރިޔަކު ވިދާޅުވި އެވެ.\nމުޅިން އާ "ޔޫސަރ އިންޓަފޭސް" އަކާއެކު ބާޒާރަށް ނެރެން އުފައްދާ މި ޓެކްނޮލޮޖީއަކީ ބޭނުން ކުރަން ފަސޭހަ ޓެކްނޮލޮޖީއެއް ކަމަށާއި، ފޯނުގައި އެކުލެވޭ ފަށާލައެއްގެ ސަބަބުން އިތުރު އަލި އޮބްޒާވްކޮށްދީ ސްކްރީނުގެ ސާފުކަން އިތުރު ކޮށްދޭނެ ކަމަށްވެސް އެ ކުންފުނިން ބުނެ އެވެ. އެހެންކަމުން މިއީ މުޅި އާ "ޕޮލޮރައިޒާ" އެއް ކަމަށާއި، ބޭރުން އަންނަ އަލި ފިލްޓާ ކުރުމަށް 45 އިންސައްތަ ތުނި ލޭޔާއެއް އެކުލެވޭ ކަމަށެވެ.\nސެމްސަންގުން ބުނީ އިންފިނިޓީ ފްލެޓް ޑިސްޕްލޭއާއި އެކު ތައްޔާރުކޮށްފައިވާ މި ޓެކްނޮލޮޖީއަކީ ކިތަންމެ ގިނަ ފަހަރަށް ފޯނު ހުޅުވާ ލެއްޕި ނަމަވެސް މައްސަލަ ނުޖެހި ފަސޭހަކަމާއެކު ބޭނުންކޮށްލެވޭނެ ޓެކްނޮލޮޖީއެއް ކަމަށެވެ.\nމި ސްމާޓްފޯނު އުފައްދާފައިވަނީ ފޯނުގެ ހާޑްވެއާއާއި ގުޅޭ ކުލަތަކުންނެވެ. އެގޮތުން އަޅިކުލަ އާއި، ވިލުނޫ ކުލަ އަކާއި، ފިޔާތޮށި ކުލަ އަދި އަޅި ކުލައިގެ ފޯނުވެސް ރޭގެ ކޮންފަރެންސްގައި ދައްކާލާފައިވެ އެވެ.\nތިރީގައި އެވާ ވީޑިއޯ އިން މި ފޯނާ ގުޅޭ އިތުރު މައުލޫމާތުތައް ލިބިގެންދާނެ އެވެ.


Hiyaanaathuge List Ga Supreme Court Ge3Fandiyaarakaa Gaazee Baaree - Vaguthu\nހިޔާނާތުގެ ލިސްޓުގައި ސުޕްރީމް ކޯޓުގެ ތިން ފަނޑިޔާރަކާއި ގާޒީ ބާރީ\nމޯލްޑިވްސް މާކެޓިންގް އެންޑް ޕަބްލިކް ރިލޭޝަން ކޯޕަރޭޝަން (އެމްއެމްޕީއާރުސީ) މެދުވެރިކޮށް ހިންގާފައިވާ ހިޔާނާތުގެ ފައިސާ ލިބިފައިވާ ލިބިފައިވާ މީހުންގެ ލިސްޓުގައި ސުޕްރީމް ކޯޓުގެ ކުރީގެ ތިން ފަނޑިޔާރަކާއި ޖުވެނައިލް ކޯޓުގެ ކުރީގެ ގާޒީއެއްގެ ނަން ހިމެނިއްޖެއެވެ.\nއެސެޓް ރިކަވަރީ ކޮމިޝަނުން މަޖިލީހާ ހިއްސާކުރި ލިސްޓުގައިވާ ގޮތުން ކުރީގެ އުއްތަމަ ފަނޑިޔާރު އަބްދުﷲ ސައީދާއި، ސްޕްރީމް ކޯޓުގެ ކުރީގެ ފަނޑިޔާރު އަބްދުﷲ ދީދީ އާއި، އަލީ ހަމީދުގެ އިތުރުން ޖުވެނައިލް ކޯޓުގެ ކުރީގެ ގާޒީ އަބްދުލް ބާރީ ޔޫސުފަށްވެސް ފައިސާ ލިބުނު ކަމަށްވެއެވެ.\nއެގޮތުން އެސެޓް ރިކަވަރީ ކޮމިޝަނުން ތައްޔާރުކޮށް، ރައްޔިތުންގެ މަޖިލީހަށް ފޮނުވާފައިވާ ކަމަށް ބުނާ ލިސްޓުގެ އިތުރުން މީސްމީޑިއާގައި މިހާރު އާންމުވެފައިވާ ލިސްޓެއްގައި ވެސް މި ހަތަރު ބޭފުޅުންގެ ނަން ވަނީ ހިމެނިފައެވެ.\nއެ ލިސްޓުގައި ވަނީ ކުރީގެ އުއްތަމަ ފަނޑިޔާރު އަބްދުﷲ ސައީދުގެ ކަންފަތުގެ އޮޕަރޭޝަނެއް ކުރުމަށް 20،000 ޑޮލަރު (308،400ރ.) ދީފައިވާ ކަމަށް މުހައްމަދު ހުސެއިން (އޮއިއްޓޭ) ބުނެފައިވާ ކަމަށެވެ. އަދި ފަނޑިޔާރު އަބްދުﷲ ދީދީއަށް ދެ ފަހަރެއްގެ މަތިން 30،000 ޑޮލަރު ( 462،600ރ.) މުހައްމަދު ހުސެއިން ދީފައިވާ ކަމަށާއި، ފަނޑިޔާރު އަލީ ހަމީދަށް 20،000 ޑޮލަރު (308،400ރ.) ދިން ކަމަށް އޮއިއްޓޭ ބުނެފައިވާކަން ފާހަގަކޮށްފައިވެއެވެ.\nމީގެ އިތުރުން 2014 ވަނަ އަހަރު ބުރުޒުމަގު ކައިރިން ފަސް ލައްކަ ރުފިޔާ، ބާރީއާ ހަވާލު ކުރި ކަމަށްވެސް އޮއިއްޓޭ ބުނެފައިވާ އެ ލިސްޓުގައި ވެއެވެ.\nމިއީ ފަހުގެ ތާރީޚެއްގައި ރާއްޖޭގައި ހިންގި ހިޔާނާތުގެ އެންމެ ބޮޑު ޖަރީމާއެވެ. އޭރު މަޖިލީހުން ވަކި ގޮތަކަށް ކަންކަން ފާސްކުރުމަށާއި، ޝަރުއީ ކޯޓުތަކުން ވަކި ގޮތަކަށް ހުކުމްތައް ނެރުމަށް މި ފައިސާ ބޭނުންކޮށްފައިވެއެވެ. އެމްއެމްޕީއާރުސީ މެދުވެރިކޮށް ދައުލަތަށް ލިބެން ޖެހޭ ބިލިއަނަކަށް ވުރެ ގިނަ ރުފިޔާއަށް ވަނީ ހިޔާނާތްތެރިވެފައެވެ.\nމެއި 14, 2021 12:56\nތި ލާރި ބެހި އޮއިއްޓޭ ހައްޔަރުކކޮށްގެން ގެންނަން ވެއްޖެ ނޫން\nއި ބި ރ\nމެއި 14, 2021 13:27\nއެއިރު އެ މީހުން ޙުކު މް ޖަހަ މުން ދިޔައީ އެ ލާރި ގަނޑު ގެ ބާރުގައި ކަ މަށާއި އަދި ދީދީ އެއިރު ދިޔައީ މުޅި ޖުޑިޝަރީ ފުނޑަ މުން\nމެއި 14, 2021 14:49\nފަނޑިޔާރުން ސަލާންޖަހަނީ ލިބޭ މުސާރަ ކުޑަކަމުންތަ؟ މުސާރަޔަށް ދެތިން މިލިޔަން ދިނިއްޔާ ފުދޭނެތަ؟\nފެބް 1 ގައި ނެރުނު އަމުރު ވަގު އަމުރަކަށްވީ ދެއްތޯ؟\nމެއި 14, 2021 15:26\nރައީސް އ.ސާލިޙުގެ ނަމެއް ތިތަލިސްޜްގައި ނެތީ އެމަނިކުފާނަށް އެއިގެ ފައިސާފޮއްޗެއް ހަމަނުލުބެނީބާ؟؟؟ ޢަދީބުގެ ދުލުން އެއްމެފުރަތައަށް ހާމަކޮށްފައިވަނީ އެމަނިކުފާނުގެ ނަން ކަމަށްވެސް ވާއިރު، ރައީސަކަށްވީމަ އެނިކުފާނު ބޭނުންކުރި ޚިޔާނާތުގެ ފައީ އަމާނާތުގެ ފައިސާއަކަށްބަދަލުވީ ދޮތެ؟؟؟\nބަޔަކު ބުނެގެން ހުކުމްތައްް ނެރުނީ މި ލާރިގަނޑުކާލައިގެނ ތިބެ.\nމެއި 14, 2021 18:46\nތިޔައީ ޤާނޫނީ ގޮތުން ތަޞައްރަފު ފުދޭ ލިސްޓެއްނަމަ، ތިޔަ ލިސްޓުގައި ހިމެނޭ މީސްމީހުންނަށް ތުހުމަތުން ބަރީއަވުމުގެ ޤާނޫނީ ޙައްޤު ލިބިދެއްވާ އެމީސްމީހުންގެ ސީދާ ބަހެއް ހޯދަންވާނެއެވެ. އަދި ތިޔަ ލިސްޓުގައި ޒިންމާދާރު ވެރިއެއްގެ ސޮއިގެ އިތުރުން ލިސްޓް ނެރުނު އޮފީހުގެ ސިއްކަވެސް އޮންނަށްވާނެއެވެ.\nމެއި 14, 2021 19:47\nމަށަށްވެސް ތިފައިސާއިން ހައްގުވާނެ މަށަށްވީބައި މަށަށްދީ މަށަކީވެސް ދިވެހި ރައްޔިތެއް.\nމެއި 15, 2021 01:21\nމިމިހުންނައް އެއްބަޔަކައް ހުކުމްކުކުރެވުނަސް ކުރަންޖެހެ ، މިމީހުންގެ މުދާނެގެންޖެހޭ އަދި ދަޢުލަތުން އެއްވެސް ވަރެއްގެ އިނާޔަތެއް އަދި ސަރުކާރުގެ ވަޒީފާއެއް ދެވިގެންނުވާނެ. ކިތައް މައުސޫމުންގެ ޒިންދަގީ ދުއްވާލާފަ ތިބެނެ މިމީހުން ފައިސާއަށްޓްކައި . ޢެއްމެ ބޯދު ޖަޒާއެއް ލިބެންޖެހޭ ބަޔަކީ މިއީ\nމެއި 15, 2021 01:26\nކަލޯ ހުސްވަގުން ވަގުންނައް މިގަޢުމުގެ ސަލާމަތީ ބާރުތަކުނއވެސް މަސައްކަތްކުރަނި ، ޢާއްމު ރައްޔިތު މިހާ މަގުމަތިން ހުއްޓުވަފަ ފޭރިގަނެފަ މިފައިސާ މިދެނީ މިތިބަ ބޮޑެތި ވަގުންނާ ޙާއިނުންނައް، އަދި ނިކަމެއްޗެއް ވެއްޖެއްޔާ މަސަލައެއްވެސް ނުބެލޭނެ އިންސާފެއްވެސް ނުލިބޭނެ. މަގުމަތިން ފޭރޭކުދިން މިހާރު ފޭރެނީ ޤާނޫން ގެ މާތްމަގުސަދުގަޔޯ.


Addu football Championshipge final ge furathama jaaga ah FC Beyrumathi - AO News\nއެފްސީ ބޭރުމަތި އާޢި ކްލަބު ރިވެރިން ބައްދަލު ކުރި މެޗުގެ ތެރެއިން/ ފޮޓޯ: އަލީ ނާސިރު\nއައްޑޫ ފުޓުބޯޅަ މުބާރާތުގެ ފައިނަލުގެ ފުރަތަމަ ޖާގަ، ރިވެރިން ބަލިކޮށް ބޭރުމަތި ހޯދައިފިއެވެ.\nސެމީ ފައިނަލުގެ ފުރަތަމަ މެޗުގައި މިދެޓީމު ބައްދަލު ކުރިއިރު، ބޭރުމަތި މިމެޗުން މޮޅުވީ 1-5ގެ ނަތީޖާއަކުންނެވެ. މެޗުގެ ފުރަތަމަ ލަނޑު 11 ވަނަ މިނެޓުގައި ޖެހީ ބޭރުމަތީގެ މުހައްމަދު މިރާހުއެވެ. މެޗުގެ ދެވަނަ ލަނޑު ބޭރުމަތި ޓީމަށް ކާމިޔާބު ކޮށްދިނީ އެޓިމުގެ އިބްރާހީމް ސިރާޖުއެވެ. ފުރަތަމަ ހާފުގެ ކުޅުން ނިމިގެ ދިޔައީ 0-2ގެ ނަތީޖާ އިންނެވެ. މިހާފުގައި ދެޓީމުން ގޯލެއް ޖެހުމަށް ގިނަ މަސައްކަތް ތަކެއް ކުރިއެވެ. ނަމަވެސް މިހާފުގައި ރިވެރިން ޓީމަށް ގޯލެއް ކާމިޔާބު ނުކުރެވެއެވެ.\nމެޗުގެ ދެވަނަ ހާފުގައި ފުރަތަމަ ލަނޑު ޖަހާފައި ވަނީ، ބޭރުމަތި ޓީމުންނެވެ. މިމެޗުގައި ރަނގަޅު ކުޅުމެއް ދައްކައި ލަނޑު ޖަހަން އެޓީމުން މަސައްކަތް ކުރިތަން ފެނިގެން ދިޔައެވެ. މިހާފުގައި ބޭރުމަތި ޓީމަށް ފުރަތަމަ ލަނޑު 51 ވަނަ މިނެޓުގައި ކާމިޔާބު ކޮށްދިނީ، އަލީ ފަހުމީއެވެ. މިލަނޑު ޖެހިތާ މާގިނަ އިރެއް ނުވެ، ރިވެރިން އިން ވަނީ، ނަތީޖާ ހަމަ ކުރުމަށް ލަނޑެއް ޖަހާފައެވެ. އެޓީމަށް މިލަނޑު ޖަހައި ދިނީ، ޤައުމީ ޓީމުގެ ކުރީގެ ކުޅުންތެރިއާ ޝަމްވީލް ޤާސިމް (ބޮންޑާ) އެވެ. ބޭރުމަތި ޓީމުގެ4ވަނަ ލަނޑަކީ އެޓީމަށް ލިބުނު ޕެނަލްޓީއެއްގައި ޖެހި ލަނޑެކެވެ. މިލަނޑު އެޓީމުން ޖަހާފައި ވަނީ މެޗުގެ ފުރިހަމަ ވަގުތު ހަމަވެ އިތުރަށް ކުޅުނު ވަގުތުގެ ތެރޭގައެވެ. ބޭރުމަތި ޓީމުގެ މެޗު ނިންމާލީ އެޓީމުގެ އިބްރާހިމް ސާމީ އިތުރު ގޯލެއް ކާމިޔާބު ކޮށް4ލަނޑުގެ ލީޑަކާއި އެކުއެވެ.\nތަފާތު ބޮޑު ނަތީޖާ އަކުން ރިވެރިން ބަލި ކުރިއިރު، ސެމީ ފައިނަލުގެ ދެވަނަ މެޗުގައި ބައްދަލު ކުރާނީ، ފޭދޫ ސްޕޯޓްސް އާއި ގޯދިއްޔާ ޓީމެވެ. މިމެޗް ކުޅޭނީ މިއަދު ހަވީރު އައްޑޫ ފުޓުބޯޅަ ދަނޑުގައެވެ. ފޭދު ސެމީ ފައިނަލަށް ދަތުރު ކުރީ، ގްރޫޕް އޭގެ އެއްވަނައިގެ ގޮތުގައެވެ. އަދި ގޯދިއްޔާ ސެމީ ފައިނަލުގައި ކުޅެނީ ބީ ގްރޫޕުގެ ދެވަނަ ޓީމުގެ ގޮތުގައެވެ.


ޔޫއެފާ ޗެމްޕިއަންސް ލީގުގެ ތަށި ހޯދުމަށް ބާސެލޯނާ އަދި މެންޗެސްޓަރ ޔުނައިޓެޑް ބުދަ ދުވަހުގެ ރޭ ނުކުންނަނީ\nޔޫއެފާ ޗެމްޕިއަންސް ލީގުގެ ތަށި ހޯދުމަށް ބާސެލޯނާ އަދި މެންޗެސްޓަރ ޔުނައިޓެޑް ބުދަ ދުވަހުގެ ރޭ ނުކުންނަނީ\nބާސެލޯނާ އަދި މެންޗެސްޓަރ ޔުނައިޓެޑްގެ ކުރިމަތިލުން\nމި ސީޒަންގެ ޔޫއެފާ ޗެމްޕިއަންސް ލީގުގެ ފައިނަލް މެޗް ބުދަ ދުވަހުގެ ރޭ ކުޅޭނެ އެވެ.\nއިޓަލީގެ ރޯމްގައި އެތައް ހާސް ސަޕޯޓަރުންގެ ކުރިމަތީގައި ކުޅޭ މި މެޗުގައި ބައްދަލު ކުރާނީ އިގިރޭސި ޕްރިމިއަރ ލީގުގެ ފާއިތުވި ތިން އަހަރުގެ ޗެންޕިއަން އަދި މިދިޔަ އަހަރު ޗެމްޕިއަންސް ލީގުގެ ޗެމްޕިއަން މެންޗެސްޓަރ ޔުނައިޓެޑާއި ސްޕެނިޝް ލީގުގެ މިއަހަރުގެ ޗެމްޕިއަން ހޯދި ބާސެލޯނާ އެވެ. މި ދެޓީމް މީގެ ކުރިން މި މުބާރާތުގެ ފައިނަލްގައި ބައްދަލުކޮށްފައެއް ނުވެ އެވެ.\nތާރިހުގެ ތެރެއަށް ބަލާއިރު މި މުބާރާތުގެ ޗެމްޕިއަންކަން މެންޗެސްޓަރ ޔުނައިޓެޑް3ފަހަރަށް ވަނީ ކާމިޔާބުކޮށްފަ އެވެ. އެއީ 1968 ވަނަ އަހަރާއި 1999 ވަނަ އަހަރުގެ އިތުރުން މިދިޔަ އަހަރެވެ.\nބާސެލޯނާ މި މުބާރާތުގެ ޗެމްޕިއަންކަން ވަނީ މީގެ ކުރިން2ފަހަރު ކާމިޔާބުކޮށްފަ އެވެ. އެއީ 1992 ވަނަ އަހަރާއި 2006 ވަނަ އަހަރެވެ.\nމެންޗެސްޓަރ ޔުނައިޓެޑް 1968 ވަނަ އަހަރު މި މުބާރާތް ކާމިޔާބު ކުރީ ޕޯޗުގަލްގެ ބެންފިކާ އާ ބައްދަލުކޮށް 4-1 ލަނޑުންނެވެ. ދެވަނަ ފަހަރަށް ކާމިޔާބު ކުރީ ޖަރުމަނުގެ ބަޔާން މިޔުނިކާ ބައްދަލުކޮށް 2-1 ލަނޑުންނެވެ. މިދިޔަ އަހަރު މި މުބާރާތް ކާމިޔާބު ކުރީ އިގިރޭސިވިލާތުގެ ޗެލްސީއާ ބައްދަލުކޮށް ޕެނަލްޓީ ޖަހައިގެން 6-5 ލަނޑުންނެވެ.\nބާސެލޯނާ މި މުބާރާތް ފުރަތަމަ ފަހަރަށް ކާމިޔާބު ކުރީ 1992 ވަނަ އަހަރު އިޓަލީގެ ސަމްޕްޑޯރިޔާއާ ބައްދަލުކޮށް 1-0 ލަނޑުންނެވެ. އަދި ދެވަނަ ފަހަރަށް މި މުބާރާތް ކާމިޔާބު ކުރީ 2006 ވަނަ އަހަރު އިގިރޭސިވިލާތުގެ އާސެނަލްއާ ބައްދަލުކޮށް 2-1 ލަނޑުންނެވެ.\nމީގެ އިތުރުން ބާސެލޯނާ ވަނީ3ފަހަރެއްގެ މަތިން މި މުބާރާތުގެ ދެވަނަ ހޯދައިފަ އެވެ.


Baked Red Velvet Churro Recipe\nރެޑް ވެލްވެޓް ޗިއުރޯ ވިތް ކްރީމް ޗީޒް ފިލިންގ\nމި ޑިޝްއަކީ ވަރަށް ގިނަ ފަހަރު މަސައްކަތް ކޮށްގެން އަޅުގަނޑަށް އެންމެ މީރުކޮށް ތައްޔާރުކުރެވުނު އެއް ޑިޝް\nކ. މާލެ | 8 މެއި 2019 | ބުދަ 13:47 | 5,747\nރެޑް ވެލްވެޓް ޗިއުރޯސް، ތަފާތު، މީރު ޑިޝްއެއް - ރާއްޖެއެމްވީ\nރެޑް ވެލްވެޓް ޗިއުރޯ ވިތް ކްރީމް ޗީޒް ފިލިންގ އަކީ ރަމަޟާން މަހު ތައްޔާރުކޮށްލަން ވަރަށް ފުރިހަމަ ޑިޝްއެކެވެ. މި ޑިޝްއަކީ ވަރަށް ގިނަ ފަހަރު މަސައްކަތް ކޮށްގެން އަޅުގަނޑަށް އެންމެ މީރުކޮށް ތައްޔާރުކުރެވުނު އެއް އުފެއްދުމެވެ.\n1 ޖޯޑު ފުއް (އެންމެ ރަނގަޅީ އޯލް-ޕާޕަސް ފުއް ބޭނުން ކުރިއްޔާ)\n2 ސައިސަމްސާ ކޮކޯ ޕައުޑަރ\nހަތަރުބައިކުޅަ އެއްބައި ޖޯޑު ހަކުރު (އެންމެ ރަނގަޅީ ކާސްޓަރ ހަކުރު)\nތިންބައިކުޅަ އެއްބައި ބަޓަރ (އަންސޯލްޓެޑް)\n2 ސަމްސާ ތެޔޮ (އެންމް ސިއްޙަތައް ރަނގަޅު ވާނީ ޒައިތޫނި ތެޔޮ ބޭނުން ކުރިއްޔާ)\n1 ޖޯޑު ފެން (ފިނި ނުކޮށް)\nހަތަރުބައި ކުޅަ އެއްބައި ޖޯޑު ބްރައުން ހަކުރު (ލައިޓް)\nބައި ސަމްސާ ލޮނު\n1 ސައި ސަމްސާ ވެނީލާ އެސެންސު\nރަތް ކާ ކުލަ\nފިލިންގ ތައްޔާރުކޮށްލަން ބޭނުންވާނެ ތަކެތި:\nބައިޖޯޑު ވިޕިންގ ކްރީީމް\n2 ސަމްސާ އައިސިންގ ހަކުރު\n1 ޖޯޑު ކްރީމް ޗީޒް\nބައި ސައިސަމްސާ ވެނީލާ\nމި އެސިޕީ ބޭނުމިއްޔާ ދެގުނަ ވެސް ކޮށްލެވިދާނެ.\nތައްޔާރު ކޮށްލާނެ ގޮތް:\nފެށުމުގެ ކުރިން އަވަން 200 ޑިގްރީސް ސެލްސިއަސްއަށް ހޫނު ކޮށްލާށެވެ.\nއެންމެ ފުރަތަމަ ފުށް ލޮނުކޮޅު އަދި ކޮކޯ އެއްކޮށްލުމަށް ފަހު އެއްކައިރިއަށް ޖައްސާލާށެވެ.\nމިއަށް ފަހު ޑަބަލް ބޮއިލަރެއްގައި ބަޓަރު ކޮޅު ދިޔާކޮށްލާ، އެއާ ތެޔޮ ކޮޅު އެއްކޮށްލާށެވެ. މަޑު ގިނީގައި ބަހައްޓައިގެން ފެން، ބްރައުން ހަކުރު އަދި ކުލަ އެއްކޮށްލާށެވެ. މި މިކްސް5މިނެޓް ވަންދެން މަޑު ގިނީގައި ބޮއިލް ކޮށްލާށެވެ.\nހުރިހާއެއްޗެއް އެއްވެލުމުން ހިކި ބާވަތްތައް (ފުށް، ކޮކޯ، ލޮނު) އެއްކުރުމަށް ފަހު ރަނގަޅަށް ގަށާލާނީއެވެ.\nރަނގަޅަށް އެއްވުމުން ހުންނަން ޖެހޭނީ ވަރަށް އޮމާން ކޮށް ފުށްގަނޑެއްހެންނެވެ.\nމި ފުއްގަނޑު ހީހޫ ވެލަންދެން ބެހެއްޓުމަށް ފަހު ދިޔާކޮށްލުމަށް ވެނީލާ އަދި ބިސްކޮޅު އަޅާލާށެވެ. ރަނގަޅަށް އެއްވަންދެން ގިރާލަން ޖެހޭނެއެވެ. އެންމެ ފުރަތަމަ އެއްނުވިޔަސް އިރުކޮޅެއްވަންދެން ގެށީމައި އެއްވާނެއެވެ. އެއްވެލީމައި ހުންނާނީ ވަރަށް ތަތްލަވާ ގޮތަކަށެވެ.\nދެން އެ މިކްސްޗަރު އަޅާނީ ތަންކޮޅެއް ބޯ، ޕައިޕިންގ ބޭގެއް ތެރެޔަށެެވެ. ބޯ، ވަރުގަދަ ޕައިޕިންގ ބޭގެއް ބޭނުން ކުރަން މި ޖެހެނީ މި ފުއްގަނޑުގެ ތަތްކަމުން، ތުނި ބޭގަކަށް އަޅައިފި ނަމަ ބޭގު ފަޅައިގެން ދާނެތީއެވެ.\nމި ފުށްގަނޑު ޕައިޕް ކުރުމަށް ބޭނުން ކުރާނީ ވިލްޓަން 1M ގެ ސްޓާރް ޓިޕެއް، ނޫނީ ކޮންމެ ސްޓާރ ޓިޕެއް ވެސް ރަނގަޅުވާނެއެވެ.\nފަތައިކޮށް ހުންނަ ޓްރޭއަކަށް ބޭކިންގ ޕޭޕަރ އެޅުމަށް ފަހު ކާމަރަނގަ ހަދާ ގޮތަށް އެމީހަކު ބޭނުންވާ ދިގުމިނަކަށް ރޮނގުތަކެއް ޕައިޕް ކުރާށެވެ.\nކޮންމެ ރޮނގެއްގައި ދެން އަޅާ ރޮނގާ 1 އިންޗި ދުރުމިނެއް އިންނަން ޖެހޭނެ އެވެ، އެއީ މިއީ ފިހެވޭވަރަކަށް ފުފޭނެ އެއްޗަކަށް ވީތީއެވެ.\n200 ޑިގްރީސްގެ އަވަނެއްގައި 15 ވަރަކަށް މިނެޓް ފިހެލާށެވެ. އަނދާތޯ އިރުއިރުކޮޅުން ބަލަންވާނެއެވެ. ބޭރުފުއް ތަންކޮޅެއް ކުލަ ގަދަ ވެލީމައި ހޫނުމިން 150 ޑިގްރީސް ސެލްސިއަސްއަށް ދަށްކުރުމަށް ފަހު އިތުރު 10 މިނެޓަށް ފިހެލާށެވެ.\nފިހެވުނީމައި ހުންނާނީ ކުޑަކޮށް ހަރުވެލާފައެވެ. ދެން ބޭރުފުށަށް ކްރަންޗެއް ގެނައުމުގެ ގޮތުން ތެޔޮ ކޮޅެއްގެ ތެރޭގައި ޑީޕް ފްރައި ކޮށްލާށެވެ.\n2-3 މިނެޓް ޑީޕްފްރައި ކޮށްލުމަށް ފަހު މި ޗިއުރޯ ކޮޅު ނަގާގޮތަށް ޓިޝޫ މަތީގައި އަތުރާލާށެވެ.\nތައްޓެއްގެ ތެރެޔަށް2ސަމްސާ ހަކުރު އަދި 1 ސަމްސާ ހިމުން ކޮށްފައިހުންނަ ފޮނިތޮށި އެއްކޮށްލާ، ނިމިފައި ހުރި ޗިއުރޯސް ހޫނު ކޮށް ހުއްޓާ ކޯޓު ކޮށްލާށެވެ. ހިހޫވުމުން ޕްލާސްޓިކު ހޮޅިއަކުން ޗިއުރޯސްގެ ކޮޅުން، މެދުން، ދިގަށް ވާގޮތަށް އަނެއް ކޮޅުން ނިކުންނަ ވަރަށް ފޫއަޅުވާލާށެވެ.\nދެން އެއްކައިރި ކޮށްލުމަށް ފަހު ވަކިން ތައްޓެއްގައި ބައިޖޯޑު ވިޕިންގ ކްރީީމް،2ސަމްސާ އައިސިންގ ހަކުރު، 1 ޖޯޑު ކްރީމް ޗީޒް އަދި ބައި ސައިސަމްސާ ވެނީލާ އެއްކޮށްލާށެވެ.\nމި ފިލިންގް ކުޑަ ޕައިޕިންގ ބޭގަކަށް އެޅުމަށް ފަހު ޗިއުރޯސްގެ މެދު ފިލް ކޮށްލާށެވެ.\nޗިއުރޯސް ނިމުމުން، ނަޓެއްލާ އާއި ޑިޕް ކޮށްލައިގެން ކާލަން ވެސް ވަރަށްމީރު ވާނެއެވެ. މި ޗިއުރޯސްއަކީ ރަނގަޅަށް ހެދިއްޖެއްޔާ އާއިލާތެރޭގައި ވަރަށް މަގުބޫލު ޑިޝް އަކަށްވާނެއެވެ. އަމުދުން ކުޑަކުދިންގެ ތެރޭގައި ވަރަށް މަގުބޫލު އެއްޗަކަށް ވެގެންދާނެއެވެ.\nއެންމެ ފަހުން އަޕްޑޭޓް ކުރީ:3މަސް ކުރިން | ރިވިއު ކުރީ: ހުޝާމް މުހަޢްމަދް


ދުންފަތުގެ އިސްތިޢުމާލުކުރުން | ދުންފަތް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ދުންފަތް ދުންފަތުގެ އިސްތިޢުމާލުކުރުން\n31 މޭ 2005\n* ދުންފަތުގެ އިސްތިޢުމާލުކުރުމުން ހަށިގަނޑަށް ކުރާ އަސަރު\n* ދުމުގައި އެކުލެވޭ ގެއްލުންދެނިވި ކެމިކަލްތައް\n* ދުންފަތުގެ ސަބަބުން، ޖެހޭ ބައެއް ބަލިތައް\n* ދުންފަތުގެ އިސްތިއުމާލުކުރުމާއި ބަރުދަން\n* ފިރިހެނުންގެ ހަށިގަނޑަށް ކުރާ އަސަރު\n* އަންހެނުންގެ ހަށިގަނޑަށް ކުރާ އަސަރު\n* މައިމީހާއާއި ކުޑަދަރިފުޅު\n* ކުޑަކުދިންނާއި ދުންފަތުގެ އިސްތިޢުމާލުކުރުން\nދުންފަތުގެ އިސްތިއުމާލު ކުރުމަކީ މިއަދު މުޅިދުނިޔެއަށް ކުރިމަތިވެފައިވާ އެންމެ ބޮޑު އެއް ވަބާކަމުގައި ބުނެވެއެވެ. އެންމެ ގިނަބަޔަކު މިދުނިޔެ ދޫކޮށް ދަނީ ވެސް ދުންފަތުގެ އިސްތިއުމާލު ކުރުމުގެ ސަބަބުން ޖެހޭ ބަލިތަކުގެ ސަބަބުން ކަމުގައި ވެއެވެ. މިއަދަކީ ދުނިޔޭގެ ދުންފަތުގެ އިސްތިއުމާލު ނުކުރާ ދުވަސް ކަމަށް ވުމާއި އެކު އަޅުގަނޑުމެންގެ ތެރެއިން ދުންފަތު ގެ އިސްތިއުމާލު ކުރާ މީހުން މިއަދުން ފެށިގެން އެކަން ނުކުރުމަށް އަޒުމް ކަނޑައެޅުމަކީ ތިމާގެ އަމިއްލަ ޞިއްހަތަށް ލިބިދޭ މަންފާއެއް ކަމުގައި މެނުވީ ނުވާނެއެވެ. އެއީ ދުންފަތުގެ އިސްތިއުމާލުގެ ސަބަބުން ހަށިގަނޑަށް ލިބިދޭ ގެއްލުންތައް ބޮޑުވެފައި ނުރައްކާތެރި ވާތީ އެވެ.\nދުންފަތުގެ އިސްތިޢުމާލުކުރުމުން ހަށިގަނޑަށް ކުރާ އަސަރު :\nދުންފަތް ނުވަތަ ސިގިރޭޓްގެ ދުމުގައި ހިމެނޭ އެކިއެކި ކެމިކަލްތަކުގެ ސަބަބުން ތަފާތު 43 ވައްތަރެއްގެ ކެންސަރު ޖެހުމަށް މަގުފަހިވެގެންދާ ކަމަށް މިހާތަނަށް ހޯދިފައިވެއެވެ. ސިގިރޭޓްގައި އެކުލެވޭ ނިކޮޓިން އަކީ ކެންސަރު ޖެހުމަށް މެދުވެރިވާ މާއްދާއެއް ކަމުގައި ނުވިނަމަވެސް އެއީ ސިގިރޭޓް އަދި ދުންފަތް އެކުލެވޭ ބާވަތްތަކަށް މީހާ ދެވިހިފުވާ މަސްދަރެވެ. ދެވިހިފުމުގެ ބާރު ހުންނަ ބޭސްތަކަކީ ވިހަ، އަދި ހަށިގަނޑަށް އޭގެ ސަބަބުން ނުރައްކާތެރި އަސަރުތައް ފޯރުވާ މާއްދާތަކެކެވެ. ނިކޮޓިން އަށް ދެވިހިފުމުން އޭގެ ޑޯޒް ލިބިގަތުމަށް ސިގިރޭޓް ބޭނުންކުރާ ކޮންމެ ފަހަރަކު ދުމާއެކު 4000 އަށްވުރެ ގިނަ ކެމިކަލްތައް ހަށިގަނޑަށް ވާސިލް ވެގެން ދެއެވެ. ސިގިރޭޓް ނުވަތަ ދުންފަތުގައި އެކުލެވޭ ގިނަ ކެމިކަލްތަކަކީ ހަރަކާތްތެރި މާއްދާތަކެވެ. އެހެންކަމުން ހަށިގަނޑު އެކިބައިތަކަށް މިބުނި ކެމިކަލްތަކުގެ ސަބަބުން ގެއްލުން ލިބޭގޮތް މެދުވެރިވެއެވެ.\nދުންފަތުގެ ދުމުގައި އެކުލެވޭ ހަށިގަނޑަށް ގެއްލުންދެނިވި ނުރައްކާތެރި ކެމިކަލްތައް:-\n(ހ) ނިކޮޓީން: ސިގިރެޓަށް ދެވިހިފަނީ އޭގައިވާ ނިކޮޓިން ގެ ސަބަބުންނެވެ. މިއީ ނާރުތަކުގެ ނިޒާމް މުރާލިކޮށް، ހިތުގެ ވިންދުޖެހުން އަވަސްކޮށް، ލޭގެ ޕްރެޝަރ މަތިކުރުވާ މާއްދާއެކެވެ.ސިގިރޭޓުން ހަށިގަނޑަށް ދުން ވާސިލްވާތާ 10ސިކުންތުގެ ތެރޭގައި ސިކުނޑިއަށް ނިކޮޓީން ގެންގޮސްދެއެވެ.އުރަމަތިން ބޭރުވާ ކިރު އަދި ހަށިގަނޑުގެ އެހެންބައިތަކުން ވެސް ނިކޮޓީންގެ އަސަރު ފެނެއެވެ. ނިކޮޓީންގެ އެންމެ 60މގ މީހެއްގެ ދޫމަތީ ބާއްވައިފިނަމަ ހިނދުކޮޅެއްގެ ތެރޭގައި އެމީހާ މަރުވެދެއެވެ.\n(ށ) ޓާރ: މިއީ ސިގިރޭޓްގެ ދުމުގައި ޖުމުލަގޮތެއްގައި ހިމެނޭ ހުރިހާ ބާވަތެއްގެ މާއްދާތަކަށް ނިސްބަތްކޮށް ބޭނުންކުރެވޭ ނަމެކެވެ. ޓާރ ގައި ހިމެނޭ ކެމިކަލްތަކުގެ ތެރޭގައި ނައިޓްރޯޖެން އޮކްސައިޑް، ކާބަން މޮނޮކްސައިޑް، އަދި ކާބަން ޑައިއޮކްސައިޑް ފަދަ މާއްދާތައް ހިމެނެއެވެ. ޓާރ ހުންނަނީ ތަތްކޮށް މުށިކުލަ އަށެވެ. އެހެން ކަމުން ދަތްތަކާއި، ނިޔަފަތިތައް އަދި ފުއްޕާމޭގެ ޓިޝޫތަކުގައި ޓާރ ހަރުލައި އެޓިޝޫތަކުގެ ކުލަ މުށި ރީދޫ ކުލައަށް ބަދަލުކޮށްލައެވެ. ޓާރ ގައި ''ބެންޒޯޕައިރީން'' ކިޔާ ކެންސަރުޖައްސާ މާއްދާއެއް ހުރެއެވެ.\n(ނ) ކާބަން މޮނޮކްސައިޑް: ކުލައެއް ނެތް މިގޭހުގެ ބޮޑު ޑޯޒެއްގެ ސަބަބުން ލޭގައިވާ އޮކްސިޖަންގެ ބަދަލުގައި މިގޭސް އޮކްސިޖަންގެ މަގާމަށް ވާސިލްވެއެވެ. ލޭގެ ރަތްސެލްގައި ހުންނަ ހީމޯގްލޯބިން އަކީ އޮކްސިޖަން ހަށިގަނޑުގެ އެކިބައިތަކަށް ފޯރުކޮށްދިނުމުގައި އެހީތެރިވެދޭ މައިގަނޑު ވަސީލަތެކެވެ. ދުންފަތުގެ އިސްތިއުމާލުކުރާ މީހުންގެ ހަށިގަނޑުގައި ހީމޯގްލޯބިން އާއި އެއްވުމުގެ ބާރު އޮކްސިޖަންއަށްވުރެ، ކާބަން މޮނޮކްސައިޑް އަށް ލިބިފައިވާލެއް މައްޗެވެ. އެހެން ކަމުން ދުންފަތުގެ އިސްތިޢުމާލުކުރާމީހުންގެ ހިތް މަސައްކަތްކުރާލެއް އިތުރުވެގެންދެއެވެ. އެއީ އެއީ ސިކުނޑިއާއި، މަސްތައް އަދި އެހެނިހެން ގުނަވަންތަކަށް ބޭނުންވާ ވަރަށް އޮކްސިޖަން ފޯރުކޮށް ދިނުމަށް ޓަކައެވެ.\n(ރ) ނައިޓްރޯޖެން އޮކްސައިޑް: ޖަނަވާރުތައް ބޭނުންކޮށްގެން ހެދިފައިވާ ތަޖުރިބާތައް ދައްކާގޮތުގައި ނައިޓްރޯޖެން އޮކްސައިޑް އަކީ ފުއްޕާމެޔަށް ގެއްލުންދެނިވި މާއްދާ އެކެވެ. ފުއްޕާމެޔަށް ޖެހޭ ބައްޔެއް ކަމުގައިވާ ''އެމްފިޒީމާ'' (ފުއްޕާމޭގެ އެންމެ އެތެރޭގައިވާ ވައިކޮތަޅުތައް ބޮޑުވުން) ކުރިމަތިކުރުވުމުގައި ނައިޓްރޯޖެން އޮކްސައިޑްގެ ދައުރެއްވާ ކަމަށް ވަނީ ގަބޫލުކުރެވިފައެވެ.\n(ބ) ހައިޑްރޯޖެން ސައިނައިޑް: ފުއްޕާމޭގައި ކުދިކުދި ނަރުވާ ނުވަތަ އިސްތަށިތަކެއް ވެއެވެ. މީގެ ބޭނުމަކީ ހަށިގަނޑުން ބޭރުން ފުއްޕާމެޔަށް ވާސިލްވާ މާއްދާތައް ފުއްޕާމެއިން ބޭރުކޮށް ސާފުކުރުމެވެ. ހައިޑްރޯޖެން ސައިނައިޑްގެ ސަބަބުން ފުއްޕާމެއިން ހިންގާ މިބުނި ސާފުކުރުމުގެ މަސައްކަތަށް ބުރޫއަރާ ގޮތް ވެއެވެ. ނަތީޖާއެއްގެ ގޮތުން ސިގިރޭޓްގެ ދުމުގައި ހިމެނޭ ވިހަމާއްދާތައް ފުއްޕާމޭގައި ތަތްވެ، ހަރުލުމަށް ފުރުސަތު ލިބިގެންދެއެވެ.\n(ޅ) އެމޯނިއާ: މިއީ ފުއްޕާމެޔަށް ގެއްލުންދެނިވި ބާރުގަދަ ކެމިކަލް އެކެވެ. ގޭތެރޭގައި ބޭނުންކުރާ ތަކެތި ސާފުކުރާ އެއްޗެހި އުފެއްދުމަށާއި، މަރުވެފައި ތިބޭމީހުން ގިނަ ދުވަހު ހަލާކުވިޔަ ނުދީ(ކުނިވިޔަ ނުދީ) ބެހެއްޓުމަށް ބޭނުންކުރާ ފޯރމަލީން އުފެއްދުމަށް ވެސް އެމޯނިއާ ބޭނުންކުރެވެއެވެ.\n(ކ) މަޢުދަންތައް: މިގޮތުން ސިގިރޭޓްގެ ދުމުގައި ހިމެނޭ ނުރައްކާތެރި މަޢުދަންތަކުގެ ތެރޭގައި ވިހާރަކަ (އާރސެނިކް)، ތިމަރަ (ލީޑް)، އަދި ކެޑްމިއަމް ފަދަ މާއްދާތައް ހިމެނެއެވެ.\n(އ) ރޭޑިއޯއެކްޓިވް މާއްދާތައް: މިމާއްދާތަކަކީ ކެންސަރު ޖެއްސުމުގައި އެހީތެރިވެދޭ މާއްދާ ތަކެކެވެ.\n*ނޯޓް: ދުންފަތުގެ ދުމުގައި ހިމެނޭ އެހެނިހެން ބައެއް މާއްދާތަކުގެތެރޭގައި ބެންޒީން، ފޯރމަލްޑެހައިޑް ނުވަތަ ފޯރމަލީން، މީތަނޯލް އަދި އަސީޓައިލީން ފަދަ މާއްދާތައް ހިމެނެއެވެ.\nދުންފަތުގެ ސަބަބުން، ޖެހޭ ބައެއް ބަލިތައް :\n* ނޭވާލުމުގެ ނިޒާމް\nދުންފަތުގެ ދުމުން ނޭވާލުމުގެ ނިޒާމަށް ކުރާ އަސަރުތަކުގެ ތެރޭގައި ވައިނޮޅި(ޓްރެޗިއާ) އަދި ލެރިންކްސް (އަޑުފޮށި) ފަދަ ގުނަވަންތައް ހިރުވައި ފާރުވުން، ފުއްޕާމޭގެ މަސައްކަތް ހިގުން ދަށްވުން، ފުއްޕާމޭގެ ކެންސަރު ޖެހުން، އަދި ނޭވާލުމަށް އުދަގޫވުން، ފަދަ ކަންތައްތައް ހިމެނެއެވެ.\nނޭވާލުމަށް އުދަގޫވަނީ ފުއްޕާމެއިން ވައިބޭރުވާ މަގުތައް ދުޅަވެ، ހިމަވުމުންނާއި، އަދި ފުއްޕާމޭގެ މަގުތަކުގައި ދަވަ ޖަމާވުމުގެ ސަބަބުންނެވެ. މީގެ އިތުރުން ކެއްސުމަށް އުދަގޫވެ، ވިހަމާއްދާތައް ފުއްޕާމެއިން ބޭރުކުރުމަށް ހުރަސްއަޅައެވެ. ނަތީޖާއެއްގެ ގޮތުން ފުއްޕާމޭ ފާރުވެ، ގެއްލުން ލިބިގެން ދެއެވެ.\nފުއްޕާމޭގެ ކެންސަރު 85-90އިންސައްތަ އަކީ ދުންފަތުގެ އިސްތިއުމާލު ކުރުމުން ޖެހޭ ކެންސަރެވެ. އެމެރިކާގައި އެކަނިވެސް 155ހާސް މީހުން ފުއްޕާމޭގެ ކެންސަރުގެ ސަބަބުން 2002ވަނަ އަހަރު ދުނިޔެ ދޫކޮށް ގޮސްފައިވާ ކަމަށް ލަފާކުރެއެވެ. ބައެއް ދިރާސާތައް ބުނާގޮތުގައި ދުންފަތުގެ އިސްތިއުމާލު ކުރާ އަންހެނުންނަށް ފުއްޕާމޭގެ ކެންސަރު ޖެހުމުގެ ފުރުސަތު ބޮޑެވެ.\nދުންފަތުގެ އިސްތިއުމާލުކުރުމުގެ ސަބަބުން ކުރިމަތިވެދާނެ އެހެން ބައެއް ބަލިތަކުގެ ތެރޭގައި ނިއުމޯނިއާ، އެމްފިޒީމާ، ބްރޮންކައިޓިސް (ވައިނޮޅި އާއި ފުއްޕާމެޔާ ގުޅުވާ މަގު ނުވަތަ ކަފި ދުޅަވުން)، ނޭވާ ހިއްލުން، އަދި މިނޫނަސް އެހެން ބައެއް ބަލިތައް ހިމެނެއެވެ.\n* ލޭދައުރުވާ ނިޒާމް\nދުންފަތުގެ ދުމުން ލޭދައުރުވާ ނިޒާމަށް ކުރާ އަސަރުތަކުގެ ތެރޭގައި ލޭގެ ޕްރެޝަރ މަތިވުން، ހިތުގެ ވިންދު ޖެހުން އަވަސްވުން، ހަންގަނޑުގެ ދަށުގައިވާ ލޭހޮޅިތައް ފިތި ހިމަވުން، ހިމެނެއެވެ. ފަހުން މިބުނި ކަމުގެ ސަބަބުން ހަންގަނޑުގެ ފިނިހޫނުމިން ދަށްވެގެން ދެއެވެ. ލެއިން ޓިޝޫތަކަށް އޮކްސިޖަން ފޯރުކޮށްދޭ މިންވަރު ކުޑަކުރެއެވެ. ލޭއޮލަވެ، ގަނޑުވުމުގެ ފުރުސަތު އިތުރުކުރެއެވެ. ލޭހޮޅީގެ ބަތާނަ ހަލާކުވެ، ލޭދައުރުވުން ހުއްޓުމާއި ގުޅިގެން ސްޓްރޯކް ޖެހުން އަދި ހާރޓް އެޓޭކް ޖެހުން ފަދަ ނުރައްކާތެރި ކަމެއް ދިމާވުކީ ވެސް އެކަށީގެންވާ ކަމެކެވެ.\nދުންފަތުގެ އިސްތިއުމާލު ކުރުމުގެ ސަބަބުން ހަށިގަނޑުގައި އެކުލެވޭ ''ހައި ޑެންސިޓީ ލިޕޯޕްރޮޓީން'' ( އެޗް ޑީ އެލް / ރަގަޅު ކޮލެސްޓްރޯލް)ގެ މިންވަރު ދަށްވެއެވެ. ލޭހޮޅިތައް ހަރުވެ، އެއަށް ލިބިފައިވާ އެކިފަރާތް ފަރާތަށް ދެމި، ލެބި ހެދުމުގެ ގާބިލިއްޔަތު ގެއްލިގެން ދެއެވެ. މިކަން ކުރިމަތިވަނީ ދުންފަތުގެ އިސްތިއުމާލު ކުރުމުން ލޭހޮޅީގެ ފާރުގައި ހުންނަ ''ނައިޓްރިކް އޮކްސައިޑް''ގެ މިންވަރު ދަށްވާތީއެވެ.\n* ހަޖަމުކުރުމުގެ ނިޒާމް\nދުންފަތު ދުމުން ހަޖަމުކުރާ ނިޒާމަށް ކުރާ އަސަރުތަކުގެ ތެރޭގައި މޭއެންދުން، ގޮހޮރުގައި ފާރު އުފެދުން، ގޯލްބްލެޑަރގައި ހިލަ އުފެދުން، ގޮހޮރުގެ ބަތާނަ ފަށުގައި އިންފްލެމޭޝަން އުފެދުމުގެ ފުރުސަތު އިތުރުކުރުން އަދި ފުރަމޭގެ ބަލިތައް ކުރިމަތިވުން ފަދަ ކަންތައްތައް ހިމެނެއެވެ. ތިރީގައި މިވަނީ މިގޮތުން ބައެއް ކަންކަމަށް އަލި އަޅުވާ ލެވިފައެވެ.\nމޭއެންދުން ނުވަތަ މެއިން ދިލަނެގުން ކުރިމަތިވަނީ މައިދާއިން އެސިޑް އެކުލެވޭ މައިދާ ޖޫސް (ގަސްޓްރިކް ޖޫސް) ކާތަކެތި ހިގާހޮޅިއަށް އައުމުންނެވެ. ތަބީއީގޮތެއްގައި މިކަންކުރިމަތިވިޔަ ނުދިނުމަށްޓަކައި ކާތަކެތި ހިގާހޮޅީގެ ނިމޭ ހިސާބުގައި މަހުން އުފެދިފައިވާ ވެލްވްއެއް އަދި ސްފިންކްޓަރއެއް ވެއެވެ. މިބުނި ވެލްވް އަދި ސްފިންކްޓަރ ގުޅިގެން އެސިޑްތައް ނުވަތަ އެސިޑް ޖޫސްތައް ކާތަކެތި ހިގާހޮޅިޔަށް ފޯރުވިޔަ ނުދީ މައިދާގައި ހިފަހައްޓައެވެ. ދުންފަތުގެ އިސްތިއުމާލުކުރުމާއި ވިދިގެން މެއިން ދިލަނެގުން ދިމާވަނީ ބަޔާންކުރެވުނު ވެލްވް ގެ ބާރު ދަށްވެ، އެސިޑް ޖޫސްތައް މައިދާއިން ކާތަކެތި ހިގާހޮޅިއަށް ވާސިލްވުމުންނެވެ.\n(ށ) ގޮހޮރުގެ ފާރު\nގޮހޮރުގެ ފާރު ކިޔެނީ މައިދާ އަދި ކުޑަގޮހޮރުގެ ފުރަތަމަބައި(ޑިއޫޑިނަމް)ގެ ބަތާނައިގައި އުފެދޭ ފާރުކޮޅު ތަކަށެވެ. މިގޮތަށް ގޮހޮރުގައި ފާރު އުފެދުމުގެ ހަގީގީ ސަބަބެއް އަދި ހޯދިފައެއް ނުވެއެވެ. ކުޑަގޮހޮރުގެ ފުރަތަމަބައިގައި ފާރު އުފެދުމާއި ސިގިރޭޓް ބުއިމާއި ގުޅުމެއްވާ ކަމަށް ވަނީ ހޯދިފައެވެ. 1989ގައި އޮޕަރޭޝަން ކުރާ ޑޮކްޓަރުންގެ ޓީމަކުން ހާމަކޮށްފައިވަނީ ސިގިރޭޓްބޯމީހުންނަށް ގޮހޮރުގައި ފާރު އުފެދުން އަވަސްވެ، އަދި އެފާރު ރަގަޅުވުމަށް ގިނަ ދުވަސްތަކެއް ނަގާކަމުގައެވެ. ބައެއް ދިރާސާތައް ބުނާގޮތުގައި ސިގިރޭޓްބޯމީހުންނަށް ''ހެލިކޯބެކްޓަރ ޕައިލޮރި'' ކިޔާ ބެކްޓީރިއާ އަކުން ޖެހޭ އިންފެކްޝަނަށް ހުށަހެޅުމުގެ ފުރުސަތު ބޮޑުއެވެ. މިބުނި ބެކްޓީރިއާ އަކީ ގޮހޮރުގެ ފާރު އުފެއްދުމުގެ އެންމެ އާންމު އެއް ސަބަބު ކަމުގައި ވަނީ ބެލެވިފައެވެ.\nމައިދާގައި އުފެދޭ އެސިޑަކީ ވެސް ފާރު އުފެދުމުގައި މުހިއްމު ދައުރެއް އަދާކުރާ އެއްޗެކެވެ. ތަބީއީގޮތެއް ގައި ގިނަ އެސިޑްތައް އަހަރެމެން ކާ ކާތަކެތީގެ ސަބަބުން ބަފަރ ( މިއީ ދިޔާ ނުވަތަ ގިރިގެންދާ އެއްޗެއްގައި ހައިޑްރޯޖެން އަޔަން އެކުލެވޭ މިންވަރު ކޮންޓްރޯލްކުރާ މާއްދާ ތަކެވެ. ނުވަތަ އެކަން ކޮންޓްރޯލް ކުރުމަށެވެ. މިގޮތުން ބަފަރ އަކަށް އެސިޑް އެއްކުރެވޭ ހިނދު އޭގެތެރެއަށް ހައިޑްރޯޖެން ދަމާލައެވެ. އަދި ބޭސްއެއް އެއްކުރެވޭ ހިނދު ހައިޑްރޯޖެން އެއިން ބޭރުކޮށްލައެވެ.) ވެގެން ދެއެވެ. ބަފަރ ނުވާ އެސިޑްތައް ކުޑަގޮހޮރުގެ ފުރަތަމަ ބަޔަށް ވާސިލްވެ އެތާގައި ''ސޯޑިއަމް ބައިކާބޮނޭޓް''ގެ އެހީގައި ނިއުޓްރަލައިޒް ވެގެން ދެއެވެ. ބައިކާބޮނޭޓް އަކީ ޕެންކްރިއާސް އިން އުފައްދާ ''އަލްކަލައިން'' އެކެވެ. ބައެއް ދިރާސާތަކުން އެގިފައިވާ ގޮތުގައި ސިގިރޭޓް ބޯމީހުންގެ ޕެންކްރިއާސް އިން މިބުނި ބައިކާބޮނޭޓް އުފެއްދުން ދަށްވެ، ކުޑަގޮހޮރުގެ ފުރަތަމަ ބައިގައި އެސިޑްތައް ނިއުޓްރަލައިޒް ވުމަށް ހުރަސް އަޅައެވެ. ނަމަވެސް ދުންފަތުގެ އިސްތިއުމާލު ކޮށް ނިމޭތާ ބައިގަޑިއިރުގެ ތެރޭގައި ތަބީއީގޮތެއްގައި ޕެންކްރިއާސް އިން ބައިކާބޮނޭޓް އުފައްދަން ފަށާކަމަށް ފަހުން އެގިފައިވެއެވެ. ނަތީޖާއެއްގެ ގޮތުން ފާރު އުފެދުމަށް މަގުފަހިވެގެން ދެއެވެ. އަނެއްބައި ދިރާސާތަކުން ހާމަވެފައިވާ ގޮތުގައި ދުންފަތު ގެ އިސްތިއުމާލު ކުރުމަކީ މައިދާއިން އެސިޑް އުފެއްދުން އިތުރުކުރާ ކަމެކެވެ.\n(ނ) ފުރަމޭގެ ބަލިތައް\nފުރަމޭ އަކީ ތަފާތު އެތަކެއް ވަޒީފާތަކެއް ހަށިގަނޑުގައި އަދާކުރާ މުހިއްމު ގުނަވަނެކެވެ. ތަފާތު ބޭސްތަކާއި އަދި ރާ އެހެނިހެން ވިހަ މާއްދާތަކުގެ އެކުލެވޭ ވިހައިގެ ބާރު ދުއްވާލުން(ޑިޓޮކްސިފިކޭޝަން) އަދި އެމާއްދާތައް ހަށިގަނޑުން ބޭރުކުރުމުގައި ވަރަށް ބޮޑު ދައުރެއް ފުރަމޭ އަދާކުރެއެވެ. ދުންފަތުގެ އިސްތިއުމާލު ކުރުމަކީ މިބުނި މަސައްކަތްތަކަށް ހުރަސް އަޅާ ނުވަތަ ބުރޫ އަރުވާ ކަމެއް ކަމަށް ވަނީ ސާބިތުވެފައެވެ. ބައެއް ދިރާސާތަކުން ސާބިތުވެފައިވާ ގޮތުގައި ދުންފަތުގެ އިސްތިއުމާލު ކުރުމަކީ ރާބުއިމުގެ ސަބަބުން އުފެދޭ ފުރަމޭގެ ބަލިތައް އިތުރަށް ނުރައްކާތެރި ކުރުވާ ކަމެކެވެ. މިގޮތުން ކުރިމަތިވެދާނެ ބަލިތަކުގެ ތެރޭގައި ހެޕަޓައިޓިސް (ފުރަމޭ ދުޅަވުން ) އޭ ،ހެޕަޓައިޓިސް ބީ އަދި މިނޫން އެހެން ބައެއް ބަލިތައް ވެސް ހިމެނެއެވެ.\n(ރ) ކްރޯންސް ބަލި\nމިބަލީގެ ސަބަބުން ކުޑަގޮހޮރުގެ ބަތާނަ ފަށުގެ އެތެރޭގައި އިންފްލެމޭޝަން އުފެދޭގޮތް ވެއެވެ. މިކަމުގެ ސަބަބުން ބަނޑުގައި ރިހުން އަދި ބޭރަށް ހިންގުން ކުރިމަތިކުރުވައެވެ. މިބަލީގެ އަސަރު އާންމުކޮށް ކުރަނީ ކުޑަގޮހޮރުގެ ބައިތަކަށް ކަމަށް ވިޔަސް ހަޖަމުކުރާ ނިޒާމްގެ ކޮންމެ ބަޔަކަށް ވެސް މިބަލީގެ އަސަރު ފޯރުމަކީ ވެދާނެ ގޮތެކެވެ. ދިރާސާތަކުން އެގިފައިވާ ގޮތުގައި މިބަލި ޖެހުމުގެ ފުރުސަތު ދުންފަތުގެ އިސްތިއުމާލު ނުކުރާ މީހުންނަށްވުރެ އެކަން ކުރާމީހުންނަށް ބޮޑެވެ. ދުންފަތުގެ އިސްތިއުމާލު ކުރުމުން ވެސް މިބަލި ޖެހުމުގެ ފުރުސަތު އިތުރުވަނީ ކީއްވެގެން ކަމެއް ޔަގީންކޮށްދެވިފައެއް އަދި ނުވެއެވެ. ނަމަވެސް ބައެއް ނަޒަރިއްޔާ ތައް ބުނާގޮތުން ދުންފަތުގެ އިސްތިއުމާލުކުރުމުން ކުޑަގޮހޮރުގެ ދިފާއީ ބާރު ކުޑަކޮށް އަދި ލޭ ވާސިލްވުން ދަށްވެ އިންފްލެމޭޝަން އުފެދުމަކީ ވެދާނެ ކަމެކެވެ.\nޑައިވަރޓިކިއުލަމް އަކީ ގޮހޮރުފަދަ ގުނަވަންތަކުގެ އެތެރޭ ކައިރިފަށް ނުވަތަ ފާރުގައި އުފެދޭ ކޮތަޅެއް ހެން އުފުލިފައިވާ އުފުލުމެކެވެ. ޑައިވަރޓިކިއުލައިޓިސް ގެ މާނައަކީ މިބައިގައި އިންފްލެމޭޝަން އުފެދުމެވެ. ދުންފަތުގެ އިސްތިއުމާލު ކުރާމީހުންނަށް މިބަލި ޖެހުމުގެ ފުރުސަތު ބޮޑުކަމުގައި ބުނެވެއެވެ. މިބަލި ޖެހެނީ އާންމުކޮށް 50އަހަރުން މަތީގެ މީހުންނަށެވެ. އެއީ މުސްކުޅިވުމުން މަހުގެ ފަށަލަތައް ދޫވާތީއެވެ. ހަމަމިހެން މިބަލި ޖެހުމުން މެދުވެރިވާ އެތެރެއަށް ލޭހިލުން ފަދަ އުދަގޫތައް ކުރިމަތިވުމުގެ ފުރުސަތު ވެސް ދުންފަތުގެ އިސްތިއުމާލު ކުރާ މީހުންނަށް ބޮޑުކަމުގައި ބުނެވެއެވެ.\n* ދިފާޢީ ނިޒާމް\nދުންފަތުގެ ދުމުން ދިފާޢީ ނިޒާމަށް ކުރާ އަސަރުތަކުގެ ތެރޭގައި ދިފާއީ ނިޒާމްގެ މަސައްކަތް ރަގަޅަށް ފުރިހަމަ ނުކުރުން، ފަސޭހައިން ބަލިތަކަށް ހުށަހެޅުން، އަދި ބަލީގައި ގިނަ ދުވަހު އުޅެންޖެހުން ފަދަ ކަންތައްތައް ހިމެނެއެވެ.\n* މަސްތަކާއި ކަށިތައް އެކުލެވޭ ނިޒާމް\nދުންފަތުގެ ދުމުން މަސްތަކާއި ކަށިތައް އެކުލެވޭ ނިޒާމަށް ކުރާ އަސަރުތަކުގެ ތެރޭގައި ފަޔާއި، އަތުގެ އިގިލި ތަކަށް ލޭފޮނުވައިދިނުން ކުޑަކުރުން، މަސްތައް ފިތުން، ކަށިތައް ތުނިވުން ފަދަ ކަންތައްތައް ހިމެނެއެވެ. ދުންފަތުގެ އިސްތިއުމާލު ކުރުމަކީ ކަށިތައް އުފެދުމަށް ބުރޫ އަރުވާ ކަމެކެވެ. ނަތީޖާއެއްގެ ގޮތުން ކަށިތައް ތުނިވެ ކަށިފީވުން ފަދަ ބަލިތައް މެދުވެރިކުރުވައެވެ. އިއްދައިން ކެޑުމަށް ފަހު ވެސް ދުންފަތުގެ އިސްތިއުމާލު ކުރާމީހުންނަށް ޅިނދުކަށިގަނޑު ބިއްދައިގެން ދިއުމުގެ ފުރުސަތު އެކަން ނުކުރާމީހުންނަށް ވުރެ އިތުރު ކަމުގައި ވެއެވެ. ހަމަ މިހެން ދުންފަތުގެ އިސްތިއުމާލު ކުރާ މީހާއަކީ ބަރުތަކެތި އުފުލާ ހަދާ މީހެއްނަމަ ބުރަކަށީގެ ތިރިއާއި އުނަގަނޑު ހިމެނޭ ހިސާބުގައި ރިއްސުން ކުރިމަތިވުން އިތުރުކަމުގައި ބުނެވެއެވެ.\n* ސިކުނޑި އަދި ނާރުތައް އެކުލެވޭ ނިޒާމް\nސިކުނޑީގެ މައިގަނޑު ޓިޝޫތައްކަމުގައިވާ ''ގްރޭމޭޓަރ'' އަދި ''ވައިޓްމޭޓަރ'' އުފެދިފައިވަނީ 13 ބިލިއަން އަށްވުރެ ގިނަ ސެލްތައް ގުޅި ލާމެހިގެންނެވެ. ހަށިގަނޑުގެ އެކި އެކި މަސައްކަތްތައް ކޮންޓްރޯލް ކުރާ ނާރުތަކުގެ ކުރި ފަޅަނީ މިބުނި ޓިޝޫތަކުންނެވެ.\nދުންފަތުގެ އިސްތިއުމާލު ކުރުމުގެ ސަބަބުން ލެޔަށް ވާސިލްވާ ކޮންމެ މާއްދާއެއްގެ ސަބަބުން ސިކުނޑިއާއި އެއާއިގެ ގުޅިފައިވާ ނާރު(ނާރވް)ތައް އެކުލެވޭ ނިޒާމަށް އޭގެ އަސަރު ފޯރުވައެވެ. ދުންފަތުގެ ދުމުގައި ހިމެނޭ ނިކޮޓީން އަކީ ސިކުނޑިއާއި އެއާއި ގުޅިފައިވާ ނާރުތަކުގެ ނިޒާމް މުރާލިކޮށް ތާޒާކުރުވާ އެއްޗެކެވެ.ސިގިރެޓަށް ދެވިހިފަނީ މިބުނިބައިތައް އޭގެ ސަބަބުން މުރާލިކުރުވާތީ ކަމަށް ވެސް ވެދާނެއެވެ.\nހަށިގަނޑުގެ އެހެން ގުނަވަންތަކެކޭ އެއްފަދައިން ފުރިހަމަގޮތެއްގައި މަސައްކަތްކުރުމަށް ސިކުނޑިއަށް ވެސް އެއަށް ބޭނުންވާ ލޭ ބަރާބަރަށް ލިބެންޖެހެއެވެ. ނުވަތަ ފޯރުކޮށްދެވެން ޖެހެއެވެ. ދުންފަތުގެ އިސްތިއުމާލު ކުރުމުން ހަށިގަނޑުގައިވާ ލޭހޮޅިތައް ހަނިވެގެން ދެއެވެ. ނަތީޖާއެއްގެ ގޮތުން ސިކުނޑިއަށް ލޭފޮނުވުން ކުޑަވެގެން ދެއެވެ.މިގޮތަށް ލޭ ފޯރުކުރުމުގައި ހުރަސްތަކާއި ކުރިމަތިވެއްޖެނަމަ ތަފާތު އުދަގޫތަކާއި ކުރިމަތިލާން ޖެއެވެ. އާޚިރު ނަތީޖާއަކަށް ވަނީ ސްޓްރޯކްޖެހުން ފަދަ ކަމެއް ކުރިމަތިވުމެވެ.\nސްޓްރޯކް ޖެހުމުގެ ފުރުސަތު ސިގެރޭޓް ބޯމީހުންގެ މެދުގައި އިތުރުކަން ފާހަގަކުރެވިފައިވެއެވެ. ދުނިޔޭގެ ބައެއް އާބާދީތަކުގައި މެދުއުމުރަށް އެޅުމަށްފަހު މަރުވާ ފިރިހެނުންގެ މައިގަނޑު ސަބަބެއް ކަމުގައި ވެފައިވަނީ ސްޓްރޯކް ޖެހުމެވެ.\n* ތައިރޮއިޑް ގްލޭންޑް\nދުންފަތުގެ ދުމުގައި ހިމެނޭ ސައިނައިޑް އަކީ ތައިރޮއިޑް ހޯރމޯން އުފެއްދުމަށް ބުރޫ އަރުވާ މާއްދާއެކެވެ. ދުންފަތުގެ އިސްތިއުމާލު ކުރުމަކީ ތައިރޮއިޑްގެ ބަލިތައް ޖެހުމުގެ ފުރުސަތު 3ގުނަ އިތުރުކުރާ ކަމެކެވެ. ޚާއްޞަކޮށް ތައިރޮއިޑް ގްލޭންޑް ގެ މަސައްކަތް ހިންގުން އަވަސްވުން ނުވަތަ ލަސްވުން ފަދަ ކަންތައް ތައް ކުރިމަތިކުރުވައެވެ. ޚާއްޞަކޮށް ދުންފަތުގެ އިސްތިއުމާލު ކުރާ އަންހެނުންނަށް ތައިރޮއިޑްގެ ބަލިތައް ޖެހުން އިތުރުކަމަށް ވަނީ އެގިފައެވެ. އައޮޑިން މަދުވުމުން ޖެހޭ ބައްޔެއްކަމުގައިވާ ތައިރޮއިޑް ބޮޑުވެ ދުޅަވުން ފަދަ ބަލިތަކާއި ދުންފަތުގެ އިސްތިއުމާލުކުރުމާއި ގުޅުމެއް ވާކަމަށް ވެސް ބުނެވެއެވެ.\nދުންފަތުގެ ދުމުން ހަންގަނޑަށް ދެގޮތަކަށް އޭގެ އަސަރު ކުރުވައެވެ. ފުރަތަމަ ކަމަކީ ދުންފަތުގެ ދުމަކީ ހަންގަނޑު ހިކިވުމަށް މަގުފަހިކޮށްދޭ ވަސީލަތެކެވެ. ދެވަނަ ކަމަކީ ދުންފަތުގެ އިސްތިއުމާލުކުރުމުގެ ސަބަބުން ހަމުގެދަށުގައިވާ ލޭހޮޅިތައް ހަނިވެ، ހަންގަޑަށް ލޭފޮނުވައިދިނުން ކުޑަކޮށްދެއެވެ. ނަތީޖާއެއްގެ ގޮތުން ހަންގަނޑަށް ބޭނުންވާ އޮކްސިޖަންއާއި، ކާނާ ފޯރުވައިދިނުމުގައި ހުރަސްތަކާއި ކުރިމަތި ކުރުވައެވެ. ފަހުގެ ދިރާސާތައް ބުނާގޮތުގައި ދުންފަތުގެ އިސްތިއުމާލުކުރުމަކީ ހަށިގަނޑުގައި ހިމެނޭ ވިޓަމިން-އޭ ގެ މިންވަރު ދަށްކޮށްދޭ ކަމެކެވެ. ވިޓަމިންއޭ އަކީ ހަންގަނޑަށް ގެއްލުންދެނިވި މާއްދާތަކުން ހިމާޔަތްކޮށްދޭ އައްޑަނަ އެކެވެ. ތުންފަތާއި، ލޮލޮގެ ވަށައިގެންވާ ހަމުގެ ކުލަ އަދިރިވެ، ކަޅުވެއެވެ.\nސިގިރޭޓްގެ ދުމުގެ ސަބަބުން ގެއްލުންލިބިފައިވާ ހަންގަޑު ހުންނަނީ އަޅިކުލައިގައި ދޫވެ ރޫޖެހިފައި ހުންނަ ކަހަލަ ގޮތަކަށެވެ. ފަހުގެ ދިރާސާއެއް ބުނާގޮތުގައި ދުމުގެ ސަބަބުން ހަންގަނޑަށް ބަދަލު އަންނަނީ ހަމުގައި އެކުލެވޭ ކޮލެޖަން ބައިބައިކުރާ އެންޒައިމް އުފައްދާ މިންވަރު ދުންފަތުގެ އިސްތިއުމާލު ކުރުމާއި ގުޅިގެން އިތުރުވެގެންދާތީއެވެ. ކޮލެޖަން އަކީ ހަމުގެ އޮނިގަނޑުގައި ހިމެނޭ މައިގަނޑު ޕްރޮޓީން އެވެ. ހަމުގެ އިލާސްޓިސިޓީ ދަމަހައްޓަނީ ކޮލެޖަން އެވެ. ދުންފަތުގެ އިސްތިއުމާލުކުރުން އިތުރުވާ މިންވަރަކަށް ހަންގަނޑު ގައި ރޫޖެހުން އަވަސްކުރުވައެވެ. ދުންފަތުގެ އިސްތިއުމާލު ކުރާމީހުންގެ އުމުރުން 40އަހަރު ވާއިރު މޫނުގައި ދުންފަތުއިސްތިއުމާލު ނުކުރާ އުމުރުން 60އަށްވުރެ މައްޗަށް ގޮސްފައިވާ މީހުންނެކޭ އެއްފަދައިން ރޫޖެހިފައި ހުރެއެވެ. އާންމުކޮށް ހިކިކޮށް ތިބޭ މީހުންގެ ދެކޯ ވަޅުވަންނަގޮތްވެއެވެ. މިއީ ތަކުރާރުކޮށް ސިގިރޭޓް ދެމުމުން ކުރިމަތިވާ ކަމެކެވެ.\nއާންމުކޮށް ދުންފަތުގެ އިސްތިއުމާލު ކުރާމީހަކު އެކަން ހުއްޓާލުމުން ބައެއް ފަހަރު ބަރުދަން އިތުރުވާގޮތް ވެއެވެ. މިކަންދިމާވަނީ ސީދާ ވަކި ކަމާއި ގުޅިގެން ކަމެއް އަދި މިހާތަނަށް ހޯދިފައެއް ނުވެއެވެ. ނަމަވެސް ބަރުދަން އިތުރުވުމުގައި ކޮންމެވެސް ވަރެއްގެ ދައުރެއް އަދާކުރާ ކަންތައްތަކެއް ފާހަގަ ކުރެވިފައި ވެއެވެ. މިގޮތުން ނިކޮޓީން އަކީ ކާހިތްކަނޑުވާ މާއްދާއެއްކަމުގައި ބެލެވިފައި ވެއެވެ. އެހެން ކަމުން ދުންފަތުގެ އިސްތިއުމާލު ކުރުން ހުއްޓާލުމުން ކާހިތްވުން އިތުރުވެ، ހަށިގަނޑުގެ ބަރުދަން އިތުރުވެގެންދާ ކަމުގައި ބެލެވިފައި ވެއެވެ. ނިކޮޓީންއަކީ ހަށިގަނޑުގައި މެޓަބޮލިޒަމްގެ މަސައްކަތްހިންގާ ރޭޓް (މެޓަބޮލިކް ރޭޓް) މަތިކުރުވާ އެއްޗެކެވެ.\nމިބުނި ގޮތަށް މެޓަބޮލިކް ރޭޓް މަތިވުމުން ހަށިގަނޑުން ހަކަތަ އަންދާ މިންވަރު އިތުރުވެ، ބަރުދަން ލުއިވެގެން ދެއެވެ. ސިގިރޭޓް ބުއިން ހުއްޓާލުމުން މިބީދައިގެ އިދިކޮޅު ނަތީޖާ ނިކުމެއެވެ. މާނައަކީ ބަރުދަން އިތުރުވެގެން ދިއުމެވެ. ތަޖުރިބާކާރުން ގަބޫލުކުރައްވާގޮތުގައި ދުންފަތު އިސްތިއުމާލު ކުރުމުން މެޓަބޮލިކް ރޭޓް މަތިވާ އަނެއްގޮތަކީ ނިކޮޓީންގެ ސަބަބުން ނާރުތަކުގެ ނިޒާމް މުރާލިވެ، ކެޓިކޮލަމައިންސް ކިޔާ ހޯރމޯންތަކެއް އުފައްދުމެވެ. މިހޯރމޯންތައް ހިތުގެ ވިންދު ޖެހުން އަވަސްކޮށް ހަށިގަނޑުން ހަކަތަ އަންދާ މިންވަރު އިތުރުކުރުވައެވެ. މިއިން ދޭހަވަނީ ދުންފަތުގެ އިސްތިއުމާލު ކުރުމަކީ ހަށިގަނޑުގެ ބަރުދަން ލުއިކުރާކަމެއް ކަމެވެ.\n* ހަށިގަނޑަށް ކުރާ އެހެން ބައެއް އަސަރުތައް\nދުންފަތުގެ ދުމުން ހަށިގަނޑަށް ކުރާ އެހެން ބައެއް އަސަރުތަކުގެ ތެރޭގައި މަޢިދާއާއި ކުޑަގޮހޮރުގައި އިންފްލެމޭޝަން އުފެދުން، ހަޖަމުކުރާ ނިޒާމްގެ ބައިތަކުގައި އުފެދޭ ފާރުން ލޭބޭރުވުމުގެ ފުރުސަތު ބޮޑުކުރުން، ވަސް އަދި ރަހަ ދެނެގަތުމުގެ ހިއްސު ދަށްވުން، ބީރުވުން އަދި ލޯއަދިރިވުމުގެ ފުރުސަތު ބޮޑުކުރުން، އަދި ހިރުގަނޑުގެ ބަލިތައް ޖެހުން ފަދަ ކަންތައްތައް ހިމެނެއެވެ.\nދުންފަތުގެ ދުމުން ފިރިހެނުންގެ ހަށިގަނޑަށް ކުރާ އަސަރުތަކުގެ ތެރޭގައި ދަރިފަނި ނުވަތަ މަނަވީ ޙައިވާންގެ މިންވަރު މަދުވުން، ރަގަޅަށް ފުރިހަމަނުވާ ދަރިފަނި ގިނަވުން، ދަރިފަނި ހަރަކާތްކުރުން ލަސްވުން، ޖިންސީ އެދުންވެރިކަން ކުޑަވުން، ފިރިހެނުންގެ ޖިންސީ ހޯރމޯންގެ މިންވަރު ދަށްވުން، ޖިންސީ ހީނަރުކަން އައުން ނުވަތަ ވަޅޯވުން، ދަރިން ނުލިބޭގޮތް ވުން، އަދި ފިރިހެނާގެ ޖިންސީގުނަވަނަށް ކެންސަރު ޖެހުމުގެ ފުރުސަތު އިތުރުވުން ފަދަ ކަންތައްތައް ހިމެނެއެވެ.\nޖިންސީ ހީނަރުކަން ނުވަތަ ވަޅޯކަމެއް ފިރިހެނާއަށް ގެނެސްދެނީ ދުންފަތުގެ އިސްތިއުމާލު ކުރުމުގެ ސަބަބުން ފިރިހެނާގެ ޖިންސީ ގުނަވަނަށް ލޭ ފޮނުވައިދޭ މިންވަރު ދަށްކުރާތީއެވެ. ދިރާސާއަކުން ދައްކާގޮތުގައި ލޭގެ ޕްރެޝަރ މައްޗަށް ދިއުން ހުރެފައި ދުންފަތުގެ އިސްތިއުމާލު ކުރާނަމަ ޖިންސީ ވަޅޯކަން ކުރިމަތިވުމުގެ ފުރުސަތު އެތައްގުނައަކަށް އިތުރުވެގެން ދެއެވެ.\nދުންފަތުގެ ދުމުން އަންހެނުންގެ ހަށިގަނޑަށް ކުރާ އަސަރުތަކުގެ ތެރޭގައި ދަރިމައިވުމުގެ ނިސްބަތް ދަށްކުރުން، ޖިންސީ އެދުންވެރިކަން ކުޑަވުން، އަންހެނުންގެ ޖިންސީ ހޯރމޯންގެ މިންވަރު ދަށްވުން، ކަށިތައް މުރަނަވެ، ފީވުން، މައްސަރުކަންތަކުގެ ގަވާއިދަށް ބަދަލުއައުން، މައްސަރު ނުޖެހުން، މާއަވަހަށް އިއްދައިން ކެނޑުން، ރަހިމުގެ ކަރު، ފަރުޖު އަދި އުރަމަތީގެ ކެންސަރު ޖެހުމުގެ ފުރުސަތު ބޮޑުވުން، ފަދަ ކަންތައްތައް ހިމެނެއެވެ. އުމުރުން 35އަހަރަށްވުރެ މަތިވެފައިވާ ދުންފަތުގެ އިސްތިޢުމާލުކުރާ އަންހެނުން ދޭތެރެދުރުކުރުމަށް ދޭ ގުޅަ ބޭސް ބޭނުންކުރާނަމަ ސްޓްރޯކް ޖެހުން، ނުވަތަ ހާރޓްއެޓޭކް ޖެހުމުގެ ފުރުސަތު 10ގުނަ އިތުރުކަމުގައި ޑަކްޓަރުން ވަނީ ހާމަކޮށްފައެވެ.\nމައިމީހާ އަކީ ދުންފަތުގެ އިސްތިޢުމާލުކުރާ މީހެއްނަމަ އެކަމުގެ ސަބަބުން ބަނޑުގައިވާ ދަރިފުޅަށް ތަފާތު ގެއްލުންތައް މެދުވެރިކުރުވައެވެ. އޭގެ ތެރޭގައި ބައިގެންދިއުން، ދުވަސްނުފުރާ ވިހެއުން، ތުއްތު ދަރިފުޅުގެ ބަރުދަން ލުއިވުން، ދަރިފުޅުގެ ހަށިގަނޑުގައި އައިބު އުފެދުމުގެ ފުރުސަތު އިތުރުވުން، ބޮޑުވުން ލަސްވުން، ފަދަ ކަންތައްތައް ހިމެނެއެވެ. އައިބު އުފެދެން ދިމާވަނީ ދުންފަތުގެ އިސްތިއުމާލުކުރުމުގެ ސަބަބުން ހަށިގަނޑުގައި އެކުލެވޭ މުހިއްމު ވިޓަމިންއެއް ކަމުގައިވާ ފޮލިކް އެސިޑްގެ މިންވަރު ދަށްވާތީއެވެ.\nމައިމީހާއަކީ ދުންފަތުގެ އިސްތިޢުމާލު ނުކުރާ މީހަކަށް ވިނަމަވެސް ބަފައި މީހާ ދުންފަތުގެ އިސްތިޢުމާލު ކުރާނަމަ މައިމީހާގެ ހަށިގަނޑަށް ބަފައިމީހާ ބޮއިފާ ދޫކޮށްލާ ސިގިރެޓްގެ ދުށް ވާސިލްވުމަކީ އެކަށީގެންވާ ކަމެކެވެ. ޚާއްސަކޮށް ދެމަފިރިން އެއްތަނެއްގައި ވަނިކޮށް މިގޮތަށް ސިގިރޭޓް ބޮއިފިނަމަ މައިމީހާގެ ހަށިގަނޑަށް ދުމާއި އެކު ވިހަމާއްދާތައް ވާސިލްވެގެންދެއެވެ. ނަތީޖާއަކީ ކުރިންބުނި ކަންތައްތައް މެދުވެރިވާ ގޮތް ވުމެވެ. ތުއްތުކުއްޖާގެ އުމުރުން ފުރަތަމަ އަހަރުގެ ތެރޭގައި މައިމީހާ ދުންފަތު ގެ އިސްތިޢުމާލުކޮށް އުޅޭނަމަ ވަރަށް ގިނަ މައްސަލަތައް ފެންމަތިކުރުވައެވެ. މިގޮތުން ކަންފަތުގެ ބަލިތައް ޖެހުން ، ނޭވަޔަށް އުދަގޫކުރުން، ގޮތްނޭގިމަރުވުން އަދި ބައެއް ކަހަލަ ކެންސަރަށް ހުށަހެޅުމުގެ ފުރުސަތު އިތުރުވެގެން ދެއެވެ.\n* ދުންފަތުގެ އިސްތިއުމާލު ކުރުމާއި އުމުރުން ދުވަސްވުން\nއުމުރުން ދުވަސްވުމުން ނުވަތަ މުސްކުޅި އުމުރަށް އެޅުމުން ދުންފަތުގެ އިސްތިއުމާލު ކުރާ މީހުންނަށް ވަރަށް ގިނަ އުދަގޫތަކާއި ބަލިތަކާއި ކުރިމަތިލާން ޖެހެއެވެ. މިގޮތުން ފާހަގަކުރެވިފައިވާ ބައެއް ކަންތައްތަކުގެ ތެރޭގައި ލޯ ފުސްވުން އަދި ފެނުމަށް ހުރަސްއެޅުން ނުވަތަ ލޮލުގެ ފެނުމަށް ބަދަލު އައުން އަދި ލޯއަދިރިވުން،ހިރުގަނޑު ގިރުން އަދި ދަތްތައް ފޭބުން، ހަންގަނޑުގައި ރޫޖެހުން އިތުރުވުން،ތަލަވުން އަދި އަވަހަށް ބޯ ނުރަވުން، ބީރުވުން، ހުއްޓުމެއްނެތި ބޮޑުކަމު ނުވަތަ ކުޑަކަމުދާންޖެހުން ފަދަ ކަންތައްތައް ހިމެނެއެވެ.\nވަރަށް ޅަ އުމުރުގައި ކުޑަކުދިން ސިގިރޭޓަށް ސަމާލުކަންދެއެވެ. އުމުރުން5އަހަރުގައި މައިންބަފައިންނަކީ ސިގިރޭޓް ބޯ ބަޔެއްކަން ނުވަތަ ނުބޯ ބަޔެއްކަން ކުއްޖާ ދެނެގަނެއެވެ. އިގިރޭސިވިލާތުގައި އުމުރުން 11އަހަރުގައި ތިންބައިކުޅައެއްބައި ކުދިން އަދި އުމުރުން 16އަހަރުގައި ތިންބައިކުޅަދެބައި ކުދިން ދުންފަތުގެ އިސްތިއުމާލު ކުރުމުގެ ތަޖުރިބާ ފުރަތަމަ ފަހަރަށް ކުރެއެވެ. އަދި ދުވާލަކު 450ކުދިން އަލަށް ދުންފަތުގެ އިސްތިއުމާލު ކުރަންފަށައެވެ. 1960އާއި 1970އާއި ދެމެދުގެ އަހަރުތަކުގައި ކޮށްފައިވާ ދިރާސާތައް ދައްކާގޮތުގައި އަންހެންކުދިންނަށްވުރެ ފިރިހެންކުދިން ދުންފަތުގެ އިސްތިޢުމާލު ކުރާމިންވަރު އިތުރުވެފައި އަދި އެކަން ފަށާލެއްވެސް އަވަހެވެ. 1982ވަނަ އަހަރު އިގިރޭސިވިލާތުގައި ހެދި ސާވޭއެއްގައި އެގިފައިވަނީ އުމުރުން 11-16އަހަރާއި ދެމެދުގެ ކުދިންގެ ތެރެއިން %11ކުދިން ދުންފަތުގެ އިސްތިޢުމާލު ކުރާކަމެވެ.\n* ކުޑަކުދިން ސިގިރޭޓް ބޮއިހެދުމަށް ބާރުލިބިދޭ ކަންތައްތައް\nމައިންބަފައިންނަކީ ދުންފަތުގެ އިސްތިޢުމާލުކުރާ ބަޔެއް ކަމުގައިވާ ނަމަ އެމީހުންގެ ދަރިން ސިގިރޭޓް ބޮއިހެދުމުގެ ފުރުސަތު 3ގުނަ އިތުރުކަމުގައި ބެލެވިފައި ވެއެވެ. ވަރަށްގިނަ ދިރާސާތަކުން އެގިފައިވާ ގޮތުގައި ކުޑަކުދިން ސިގިރޭޓް ބޯން ފަށަނީ އެކުދިންގެ ރައްޓެއްސަކު އެކަންކުރާތީއެވެ. ނުވަތަ އަޚަކު، ބޭބެޔަކު ފަދަ މީހަކު އެކަންކުރާތީއެވެ. ބައެއް އެހެން ދިރާސާތަކުން އެގިފައިވާ ގޮތުގައި ސިގިރޭޓްގެ މާކެޓްގައި ބޭނުންކުރަމުން އިޝްތިހާރުތަކުގެ ސަބަބުން ވެސް ކުޑަކުދިން ސިގިރޭޓާއި ދިމާއަށް ދީއްލާލައިގެން ދާގޮތް ވެއެވެ. ބައެއް ފަހަރު މިފަދަ އިޝްތިހާރު ތަކުގެ ސަބަބުން ކުޑަކުދިންނަށް ސިގިރޭޓްބުއިމަކީ މުޖުތަމަޢުގައި އޮންނަ އާދައެއް ކަމުގައި ގަބޫލުކުރެވިގެންދެއެވެ. އެކިއެކި ކުޅިވަރުގެ މައިދާންތަކުގަޔާއި، ޓީވީއިން އިޝްތިހާރު ކުރާ ތަފާތު ބާވަތްބާވަތުގެ ސިގިރޭޓްގެ ވައްތަރުތަކުގެ ސަބަބުން ކުޑަކުދިން އެއަށް ހިތްޖެހި އެއާއި ދިމާލަށް ނައުގެ ހުންގާނު އަބުރާލާ ފަހަރު ވެސް އާދެއެވެ. އެހެން ދިރާސާއަކުން ސާބިތުވެފައިވާ ގޮތުގައި ފިރިހެންކުދިންގެ ތެރެއިން މޮޓޯކާރު ރޭހުގެ ކުޅިވަރަށް ސަޕޯޓްކުރާ ކުދިން އާންމުކޮށް ސިގިރޭޓްބޯ ބަޔަކަށް ވުމުގެ ފުރުސަތު އެކުޅިވަރަށް ސަޕޯޓްނުކުރާ ކުދިންނަށް ވުރެ އިތުރެވެ.\n* ދުންފަތުގެ އިސްތިޢުމާލުކުރުމާއި ކުޑަކުދިންގެ ޞިއްޙަތު\nދުންފަތުގެ އިސްތިޢުމާލު ނުކުރާކުދިންނަށް ވުރެ ދުންފަތުގެ އިސްތިޢުމާލު ކުރާ ކުދިންގެ މެދުގައި ކެއްސުން، ނޭވާކުރުވުން ފަދަ ނޭވާލާނިޒާމާއި ގުޅޭ އުދަގޫތައް 5ގުނަ އިތުރުކަމުގައި ބުނެވެއެވެ. ކުޑައިރު ސިގިރޭޓް ބޯންފެށުމުން ބޮޑުވާއިރު ހުންނާނީ ސިގިރޭޓް ބުއިމުގެ އާދަ އަށަގެންފައެވެ. މިފަދަ ކުދިން ނުވަތަ މީހުން ދިރިހުންނާނެ ކަމަށް ލަފާކުރާ އުމުރު ކުރުކަމުގައި ވަނީ ސާބިތުވެފައެވެ. ވަރަށް ފަހުން އެމެރިކާގައި ކުރި ދިރާސާއަކުން އެގުނުގޮތުގައި ފުރާވަރަށް އަޅާ އުމުރުގައި އާންމުކޮށް ދުންފަތުގެ އިސްތިޢުމާލުކޮށް އުޅޭނަމަ ފުއްޕާމޭގައި ވާ ވިރާސީ ބަހާތަކަށް ބަދަލުއައިސް، ފުއްޕާމޭގެ ކެންސަރު ޖެހުމުގެ ފުރުސަތު ވަރަށްބޮޑުތަން އިތުރުވެގެންދެއެވެ.\nނުސީދާގޮތެއްގައި ދުންފަތުގެ އިސްތިޢުމާލުކުރުމުން ވެސް ކުޑަކުދިންނަށް ގެއްލުންތަކާއި ކުރިމަތި ކުރުވައެވެ. ނުސީދާގޮތެއްގައި ދުންފަތުގެ އިސްތިޢުމާލުކުރުމޭ ބުނެވެނީ އެހެންމީހަކު ބޯ ސިގިރޭޓްގެ ދުށް ކުޑަކުއްޖެއްގެ ހަށިގަނޑަށް ވާސިލްވުމަށެވެ. ގޭބިސީއެއްގައި މަންމައާއި ބައްޕަ އަކީ ދުންފަތުގެ އިސްތިޢުމާލުކުރާ ބަޔެއް ކަމުގައިވާނަމަ އެމީހުންގެ ދަރިންގެ ހަށީގަނޑަށް އަހަރަކު 80ސިގިރޭޓްބުއިމުން ނިކޮޓިން ހަށިގަނޑަށް ވަންނަ ވަރަށް ނިކޮޓިން ވާސިލްވެގެންދެއެވެ. ބްރޮންކަސް ދުޅަވުން، ނިއުމޯނިއާ، ނޭވާ އުދަގޫކުރުން، އަދި އެހެނިހެން ނޭވާލާ ނިޒާމަށް ޖެހޭ ބަލިތައް ދުންފަތުގެ އިސްތިޢުމާލުކުރާ މީހުންނަށް ލިބޭދަރިންގެ މެދުގައި ވަރަށް އާންމު ކަމުގައި ވަނީ ފާހަގަވެފައެވެ.


Havaage andhiri valhuthah\nހަވާގެ އަނދިރި ވަޅުތައް !\nއަޙްމަދު ލަބީބު ޢަލީ | 07 އޭޕްރީލް 2020\nަހަވާ : އުނޑާއި ބިމާދޭތެރޭވާ ހުސްތަން / މަޑިކިލެނބު : އެކުލެވިގެންވާ ބިޔަ ތަރިތަކެއް / މިލްކީވޭ : އެކުލެވިގެންވާ މަޑިކިލެނބު / ގުރަހަ : އަލިގަދަ ތަރިތައް / ފަލަކު : އުޑު / ކުއީޒާ : ޕުލެނެޓްތައް / ޕްލައިއެޑެންސް ނުވަތަ ކެތި : އެއީ ވަކި ގޮތަކަށް ކައިރި ކައިރީގައި އެތުރި ފައިވާ ތަރިތަކެކެވެ . ކުރީ ޒަމާނުގައި ދަތުރުކުރުމަށް މިސްރާބު ހޯދުމަށް ސަމުގާގެ ބަދަލުގައި މުހިންމު ދައުރެއް އަދާކުރާ ތަރިތަކެކެވެ. އެތުރި ފައިވަނީ އިރުން ހުޅަނގަށެވެ . މިތަރި ބޮނޑީގައި ހިމެނެނީ7ތަރި އެވެ . މިތަރި ތަކަކީ ކުރީޒަމާނުގައި ދަތުރު ފަތުރު ކުރުމު ގައި ނިޔަމި ކަމުގައި ބޭނުންކުރާ ވަރަށް މުހިންމު ޢުންސުރެކެމެވެ . އެ7 ތަރީގެ ނަންތަކަކީ؛ ޑޫބީ، މިރާގު،ޕެކިޑަ، މެގިރަޒު، އެލިއަތު، މިޒާރު، ބެނެޓްނާސްމިއެވެ.\nއަލި އަހަރު : އެއް އަހަރު ވަންދެން ހުއްޓުމެއްނެތި އަލި ދަތުރުކުރާ މިންވަރު ނުވަތަ ރާސްތާ .\nބުލެކް ހޯލު : އިރު ނުވަތަ ތަރި އޭގެ ބާރު ހުސްވުމުން ނުވަތަ މަރުވުމުން އުފެދޭ އަނދިރި ތަނެއް ވަޅެއް ނުވަތަ ކައުނުގައިވާ އަދިރި ހޮހަޅަ .\nވައިޓް ހޯލް : ހުދު ހޮހަޅަ / އިލްމީ ނަޒަރިއްޔާތުން ކިޔަނީ " ކުއަންޓަމް ލޫޕް ތިއަރީ "\nމިކާއިނާތުގެ އެކިއެކި ހިސާބުތަކުގައިވާ ގުރަހަތަކުގައި އެތަކެއް ހާސް ކަޅު ހޮހަޅަ ނުވަތަ ބޮލެކް ހޯލް ތައްވެއެވެ . ބުލެކް ހޯލް ނުވަތަ ކަޅު ހޮހަޅަ އުފެދެނީ ބޮޑަތި ތަރިތައް މިސާލަކަށް ބުނާނަމަ ، އަޅުގަނޑުމެން ދިރިއުޅެމުން މިދާ ދުނިޔޭގެ ބޮޑުތަރި ނުވަތަ އިރު ، އޭގެ އަޖަލު ހަމަވުމުން އޭގައިވާ އަލިކަން ފިލައި ދިއުމުން އޭގައިވާ ހުރިހާ ބާރެއް / ޖާޛްބިއްޔަތާއި ހަކަތަތައް އޭގެ މެދަށް ޖަމާވުމުން އޭގެ މިން ވަރަށް ބޮޑުތަނުން ކުޑަވެގެންދެއެވެ . ނަމަވެސް މިގޮތުން އުފެދޭ ކަޅު ހޮހަޅާގެ ބަރުދަން އިންތިހާ ދަރަޖަ އަކަށް މަތިވެގެން ދެއެވެ . އޭގައިވާ ދަމާބާރުގެ ނުވަތަ ޖާޛްބިއްޔަތުގެ މިންވަރު އަންދާޒާ ނުކުރެވޭނެވެ . އާދަޔާ ޚިލާފު ބޮޑު ބަރުދަނެއް، ނިސްބަތުން ކުޑަ ސަރަހައްދެއްގެ ތެރެއަށް ޖަމާވެގެން ދިއުމުން ދެން އޭގެ ވަށައި ގެންވާ ދަމާބާރު (ޖާޛްބިއްޔަތު) ވަރުގަދަވާ މައިގަނޑު ސަބަބަކަށް ވެދެއެވެ. ފަލަކީ ޢިލްމުވެރިނަށް ، ފަހުގެ ދިރާސާތަކުން ގަބޫލުކުރެވުނު ގޮތުގައި މިގޮތަށް މި ކަޅު ހޮހަޅަތަކުގެ ތެރެއަށް ދަމައިގަންނަ މާއްދާތައް، އޭގައިވާ ދަމާބާރުގެ ސަބަބުން ޒައްރާއަކަށް ވުރެ ކުޑަ ވުމަށް ފަހު ދެން އޭގެ އަސްލު މަންޒިލަށް އަލުން އެހެން ހޮހަޅަ އެއްގެ ތެރެއިން ނުކުމެގެންދެއެވެ. މި ހޮހަޅަ އަށް ކިޔާ ނަމަކީ ހުދު ހޮހަޅަ އެވެ. މިކަމަށް ނުވަތަ ހުދު ހޮހަޅައަށް ޢިލްމީ ނަޒަރިއްޔާތަށް ކިޔަނީ "ކުއަންޓަމް ލޫޕް ތިއަރީ" އެވެ . މިހާތަނަށް ފެނުނު އެންމެ ބޮޑު ކަޅު ހޮހަޅަގެ މާސް މިދުނިޔޭގެ އިރު މާސް އަށްވުރެ 6.5 މިލިޔަށް އިތުރުވާނެއެވެ. އާންމުކޮށް ކަޅު ހޮހަޅައިގެ ތެރެޔަށް ދަމައި ގަތުމުގެ ބާރު ހުރި މިންވަރު ސިފަކުރާނަމަ ބުނާނީ މިދުނިޔޭގެ އިރު ކަޅު ހޮހަޅަ އަކަށް ބަދަލުވެއްޖެ ނަމަ އަޅުގަނޑުމެން ނަށް މިފެން ހުރިހާ ތަރި ތަކުގެ އަލިވެސް އޭގެ ޖާޛްބިއްޔަތުގެ ބާރުން ސަލާމަތް ވާނެ އެއްވެސް ގޮތެއް ނޯންނާނެއެވެ . ކަޅު ހޮހަޅަ ކިޔޭ މައިގަނޑު ސަބަބަކީވެސް އަލި އޭގެ ތެރެއަށް ވަނުމަށް ފަހު ނުފެންނާތީވެއެވެ .\nސައިންޓިފިކް ބައެއް ހޯދުމުން ގަބޫލުކުރެވޭ ގޮތުގައި އަހަރެމެންނަށް ، ކާއިނާތުން މި ފެންނަ ނުވަތަ އޭގެ އަސަރު ފެންނަ ކަޅު ހޮހަޅަ ތަކަކީ ހުދު ހޮހަޅައަށް ބަދަލުވުމުގެ މަރުޙަލާގައި އުޅެމުންދާ ކަޅު ހޮހަޅަ ތަކެކެވެ. އެ މަރުހަލާގައި ހިނގާ "ވަގުތު"، ދުރުން ބަލަން ހުންނަ މީހަކަށާއި ދެހޮހަޅަ ގުޅޭ ސަރަހައްދުގައި ހުންނަ މީހަކަށް ވަގުތު އިހްސާސް ކުރެވޭ ވަރު ތަފާތު ވާނެއެވެ. މިގޮތުން މި ބަދަލު، އެތެރޭގައި ހުންނަ މީހަކަށް ފަޅި ސިކުންތެއް ކަމުގައި ހީވާ ހީވުން، ދުނިޔެ އިން ބަލަން ހުންނަ މީހެއްގެ ބިލިއަނެއްހާ އަހަރުގެ ވަގުތަކާ އެއްވަރު ވެދާނެއެވެ. މިހެން ދިމާވާ ސަބަބަކީ ކަޅު ހޮހަޅައިގެ އެތެރޭގެ ބާރުގަދަ ދަމާބާރުގެ ސަބަބުން ވަޤުތު ހިނގާ ގޮތަށް އަސަރު ކުރާތީވެއެވެ . އަދި ބުލެކުހޯލްގެ މެދުގައިވާ ޑެންސިޓީ (ފުންމިން/މިންވަރު ) ވަރަށް މަތިވާނެއެވެ .\nއެހެންގޮތަކަށް ބުނާނަމަ ޑެންސިޓީ އިންފިނިޓީ ( ފުންމިންނޭގޭ ) ސަރަޙައްދެކެވެ . ކަޅު ހޮހަޅަ އެއްގެ ބޭރުގައި ހުރެ އިންސާނަކު ކަޅު ހޮހަޅަ އަށް ދަމައިގަންނަ ގޮތުގެ މަންޒަރު ފެންނާނީ ވަރަށްވެސް ތަފާތުގޮތަކަށެވެ. ކަޅު ހޮހަޅައިގެ ތެރެއަށް ދަމައި ގަންނަން ފެށުމުން ނުވަތަ ކަޅު ހޮހަޅައާ ކައިރިވާ ވަރަކަށް އިންސާނާގެ ކުލަ އަދި ދަމާ ބާރުމިން ދައްވަމުން ގޮސް އެއްކޮށް ގަނޑުވާތަން ފެންނާނެއެވެ. މިހެން ވާން މެދުވެރިވާ ސަބަބަކީ މަތީގައި ބުނެވުނު ފަދައިން އޭގެ އެތެރޭގައިވާ ބާރުގަދަ ދަމާބާރުގެ ނުވަތަ ޖާޛްބިއްޔަތުގެ ސަބަބުން ވަގުތު ހިނގާ ގޮތަށް ވަރަށް ބޮޑަށް އަސަރު ކުރާތީއެވެ .\nއަޅުގަނޑުމެން ދިރި އުޅެމުންދާ ދުނިޔޭގެ އިރު ނުވަތަ ތަރި މަރުވާނެ ނުވަތަ ހުލިވާނެ ކަމާމެދު އެއްވެސް ޝައްކެއް އަޅުގަނޑެއް ނުކުރަމެވެ . ސައިންސް ވެރިން ބުނާގޮތުންނަމަ ދުނިޔޭގެ އިރު ކަޅުހޮހަޅަ އަކަށް ބަދަލުވާނެއެވެ . އަދި ދުނިޔޭގައި މިވާ ބިޔަ ފަރުބަދަ ތައް އިސްތައްޓެއްހެން ވެއްޓި ، ކުދި ކުދިވެ ޒައްރާ ތަކަކަށް ބަދަލުވެ އިރުގެ ތެރެއަށް ނުވަތަ ކަޅު ހޮހަޅައިގެ ތެރެޔަށް ދަމައިގަން ނާނެއެވެ . މިކަމަށް ބާރުދޭ އާޔަތްތަކެއް މާތް ވެގެންވާ ޤުރުޢާނުގައި ބަޔާން ވެގެން ވެއެވެ . ސޫރަތުއް ނަބައުގެ 20 ވަނަ އާޔަތުގައި މާތް ﷲ ވަޙީ ކުރެއްވިއެވެ. (وَسُيِّرَتِ الْجِبَالُ فَكَانَتْ سَرَابًا﴿٢٠﴾ ) މާނައަކީ: " އަދި ފަރުބަދަތައް ލުހި، ފުނޑުފުނޑުވެގެންދާނެތެވެ. އަދި އެ ފަރުބަދަތައް އަވާމެންދުރެއް ކަމުގައި ވާނެތެވެ." ދެން އެއަށްފަހު ފަރުބަދަތައް ބުރުވައިލެވޭ ކެހެރިތަކެއް ފަދައިން ވެގެންދެއެވެ.\nސޫރަތުލް ގާރިޢާގެ5ވަނަ އާޔަތުގައި މާތް ﷲވަޙީ ކުރެއްވިއެވެ. (وَتَكُونُ الْجِبَالُ كَالْعِهْنِ الْمَنفُوشِ﴿٥﴾ ) މާނައަކީ: " އަދި ބުރުވައިލެވޭ ކެހެރިތަކެއް ފަދައިން ފަރުބަދަތައް ވާނޭދުވަހެވެ."\nމީގެ އިތުރުން : ސޫރަތުލް މުއްޒައްމިލްގެ 14 އާޔަތް / ސޫރަތުލް ވާގިޢާގެ5އަދި6/ ގައި ފަރުބަދަތައް ފުޑު ފުޑުވެ ކުނޑިވެގެން ބުރައިގެން ދާނެކަން މާތް ﷲ ވަޙީ ކުރައްވާ ފައިވެއެވެ.\nއަދި އަޅުގަޑުމެން ދިރިއުޅެމުން މިދާ ދުނިޔޭގެ އިރު ކަޅު ހޮހަޅަ އަކަށް ބަދަލު ވެއްޖެނަމަ މި މިލްކީވޭގައި ވާހާތަނެއް (މަޑިކިލެނބު / ގުރަހަ / ކުއީޒާތައް ކަޅު ހޮހަޅަ ތެރެއަށް ވަންނާނެއެވެ . އެއީ ދުނިޔޭގެ ނިމުން ކަމުގައި ބެލެވިދާނެއެވެ. ކައުނުއައިވާ ހުރިހާ ތަނަކަށް ބަލާ ވިސްނާ ފިކުރު ކުރަން އަންގަވާ ފައިވެއެވެ . – ނުނިމޭ --\nމަޢުލޫމާތު ނެގީ: ސޮނީ ބީބީސީ އާރތް ޗެނެލް ، ޔޫޓިބު. އަދި ފަތްތޫރަ އަދި ތާރީޙް އިލްމުވެރިޔާ އަހުމަދު ޝަފީޤު ލިޔުން ތަކުން .\nކީރިތި ޤުރުއާނުގެ އާޔަތް ތަކުގެ މަޢުލޫމާތު ނެގީ : ކީރިތި ޤުރުއާނުގެ ދިވެހި ތަރުޖަމާއިން.


Mahloof Ah Inzaareh: Isthiufaa Nudheefinama Roakollaanan - Vaguthu\nމޭމަހުގެ އެއްވަނަ ދުވަހު ކުރިން މަގާމުން އިސްތިއުފާ ނުދެއްވައިފިނަމަ ނަމަ ރޯކޮށްލާނެ ކަމަށް ބުނެ ޔޫތް މިނިސްޓަރ އަހުމަދު މަހްލޫފަށް އިންޒާރު ދީފިއެވެ.\nމިނިސްޓަރ މަހްލޫފަށް އިންޒާރު ދީފައި ވަނީ މީސް މީޑިއާގައެވެ. މީސް މީޑިއާގައި މިނިސްޓަރ މަހުލޫފަށް އިންޒާރު ދީފައި ވަނީ ރައްޔިތުންގެ މަޖިލީހުގެ ހަނިމާދޫ ދާއިރާގެ މެންބަރު އަބްދުލްޣަފޫރް މޫސާ (ގަޕޯ)ގެ ދަރިފުޅު މުހައްމަދު ޝާރިގެވެ.\nޝާރިގް ބުނެފައި ވަނީ މެއި އެއް ވަނަ ދުވަހުގެ ކުރިން މިނިސްޓަރ މަހްލޫފް އިސްތިއުފާ ދޭން ޖެހޭނެ ކަމަށެވެ.\nއަދި މިނިސްޓަރ އެ ދުވަހު އިސްތިއުފާ ނުދީނަމަ ކުރާނީ ކޮން ކަމެއްތޯ މީހަކު ކުރި ސުވާލަށް ޖަވާބުދެމުން ބުނީ، މިނިސްޓަރ ގައިގައި ރޯކޮށްލާނެ ކަމަށެވެ. އަދި އެއީ ގްރިލްގައި ބާބެކިއު ކަމަށް އިންޒާރުދިން ޝާރިގް ބުނެފައި ވެއެވެ.\nޝާރިގްގެ ޓްވީޓްގެ ސްކްރީން ޝޮޓެއް\nއޭނާ ދިން އެ އިންޒާރުގެ ސްކްރީންޝޮޓްތައް މީސް މީޑިއާގައި ދައުރުވާން ފެށުމުން އޭނާ ދައްކާފައި ވަނީ ރަހުމަތްތެރިއަކާއެކު ބާބެކިއުއެއް ހަދާ ވާހަކަ ކަމަށެވެ.\nމިނިސްޓަރ އަށް އެ މީހާ އިންޒާރު ދިން މައްސަލަ ފުލުހަށް ހުށަހެޅިކަން ނުވަތަ ނޫންކަން ސާފެއް ނުވެއެވެ. އެހެން ނަމަވެސް އާއްމުކޮށް މިގޮތަށް މީސް މީޑިއާގައި އިންޒާރު ދޭނަމަ އެ މައްސަލަ ފުލުހުން ބަލައެވެ.\nއޭޕްރީލް 25, 2021 16:44\nބަލަ އެސޮރަކީވެސް ހިނދުކޮޅުއަންނަސޮރެކޭ އެވަގުތުކޮޅު ކުރެވޭކަންތައްތަކަކީ މާބޮޑައްއަޅާލަންޖެހޭކަންކަމެއްނޫން\nހޫން. ޔޫމެން އުޅޭ ގޮތެއް ދޯ. އައި މީ ކުރިން ފަލަ މިހާރު ހިކި މީހެކޭ. ސާރޖަރީ ހެދީ ބައްޕަ ލާރި ބޭނުންކޮށްގެން. ހޫން.\nއޭޕްރީލް 25, 2021 18:41\nއަހަރެންގެ ދަރި އިޒް ދަ ބެސްޓް. ލަވް ޔޫ ދަރިފުޅޫ.\nއަޅެ ނިކަން އާދެބަލަ ރޯކޮށްލަން ކެރެންޏާ. ކުޅި ސަމާ ދައްކާލާނަން\nއޭޕްރީލް 25, 2021 19:21\nމާނައީ ބާބިކިއު ހަދާވާހަކައެވެ ގުރިލްގައިރޯކޯށްލާވާހަކައެވެ އެމްޑީޕީން މިމާނަ ދޭހަކޮށްދޭށެވެ.\nއޭޕްރީލް 25, 2021 21:34\nމިސޮރު މީފޭކުސޮރެއް އަބަދު އިސތިހާރުވަންވެގެން ޖައްސާށޓަންޓް\nއޭޕްރީލް 26, 2021 09:23\nމީހަކު ބުނީ މިހެން، އެހެންވީމަ ލިޔެބަލަ މީހާ ބުނާ ގޮތަށް : އަދި އެއީ ގްރިލްގައި ބާބެކިއު ކަމަށް އިންޒާރުދިން ޝާރިގް ބުނެފައި ވެއެވެ. " އެކަމު ތި ލިޔެނަގަނީ މިނިސްޓަރެއްގައިގާ ރޯކުރާ ވާހަކަ އެންނުން" އަހަރެންގެ ދަރިވެސް މިހަބަރު ތަށް ކިޔާފަ ބިރުން ތުރުތުރު ލާ އެބަ..


ރޯދަ މަހަކީ އިސްރާފްކުރާ މަހަކަށް ނުހަދަމާތޯ!\nMay 14, 2019 10:31:49\nރަމަޟާންމަސް އަންނަން ކައިރިވާ ވަރަކަށް އެ މައްސަރަށް ތައްޔާރުވާންގެ ޒީނަތްތެރިކުރާ މީހުން މަދެއް ނޫނެވެ. އެ ގޮތުން ކާބޯތަކެއްޗާއި މިނޫންވެސް ތަކެތި ބޭނުންވާ މިންވަރަށް ވުރެ ގިނައިން ރޯދަމަހާއި ދިމާކޮށް ގެޔަށް ހޯދާ އެއްކުރާ ތަން ފެންނަނީ މަދުންނެއް ނޫނެވެ.\nރަމަޟާން މަހަކީ މާތް ވެގެންވާ މައްސަރަކަށް ވީ ހިނދު އެ މައްސަރުގައި މިފަދަ ބޭކާރު އިސްރާފްތައް ކުރުމާއި ދުރުވާން ޖެހެއެވެ.\nއާންމުގޮތެއްގައި ކާނާ އިސްރާފް ކުރުމަކީ ރޯދަމަހުގައި ވަރަށް ގިނައިން ފެންނަ ކަމެކެވެ. މަދު ބައެއްގެ ފަރާތަކުންނެއް ނޫނެވެ. މުޖުތަމައުގެ ގިނަ ފަރުދުންގެ ފަރާތުންނެވެ.\nއިސްލާމްދީނުގައިވެސް އިސްރާފްކުރުން އެއީ ނަހީ ކުރައްވާފައިވާ ކަމެކެވެ. އިސްރާފްކުރުމަކީ މާތްﷲ ނުރުއްސަވާ ސިފަތަކުގެ ތެރެއިން ސިފައެކެވެ. އިސްރާފްކުރުމަކީ ވެވޭ ހިޔާނާތެކެވެ. ކަމަކަށް ބޭނުންވާ ވަރަށްވުރެ އިތުރަށް ޚަރަދުކޮށް ވަގުތު ނަގާލުމަކީ އިސްރާފްގޮތުގައި ވާ ކަންތަކެވެ.\nމިފަދަ ކަމަކަށް އެންމެ ގިނައިން ފެންނަ އެއް ކަމަކީ ރަމަޟާން މަހުގައި ކެވޭ ވަރަށް ވުރެ އިތުރަށް ކާ އެއްޗެހި ހެދުމެވެ. އެ ގޮތުން ރޯދަ ވީއްލާ ގަނޑީގައި ތަފާތު އެކި ވައްތަރުތަކުން މޭޒުމަތި ފުރާލައެވެ.\nއޭގެ ބަދަލުގައި ކެވޭ ވަރަށް ކާތަކެތި ހެދުން މާ ރަނގަޅު ނޫން ހެއްޔެވެ؟\nގިނައިން ކާއެއްޗެހި ތައްޔާރު ކުރުމުގެ ނަތީޖާއަކަށް ވަނީ އޭގެ ބޮޑުބައި އުކާލަން ޖެހުމެވެ. ރޯދައަށް ތިބޭ އިރު، ރޯދަ ވީއްލުމަށްފަހު ތިމާއަށް ވަރަށް ކާލެވޭނެއޭ ހިތަށް އެރިކަމުގައިވިޔަސް ރޯދަ ވީއްލުމަށްފަހު އެ ތައްޔާރު ކުރި އެއްޗެހި ގިނަ ފަހަރު ނުކެވެ އެވެ. އިންސާނާގެ ހަށިގަނޑު އުފައްދަވާފައިވާ ގޮތުގައި އިންސާނާ ރޯދައަށް ހުރުމަށްފަހު ރޯދަ ވީއްލުމަށް ކުޑަ އެތިކޮޅެއް ކެއުމުން ބަނޑުފުރެ އެވެ. ދެން އެހެންވީމާ ކީއްކުރަން ތައްޔާރު ކުރާ އެތައް ބާވަތެއްގެ ހެދިކާއެއް ހެއްޔެވެ؟\nރޯދަވީއްލުމުގެ އިތުރުން ރޭގަނޑު ކެއުމަށްވެސް ދެތިން ބާވަތުގެ ބަތް ނެތިއްޔާ ހިތްހަމައެއް ނުޖެހެ އެވެ. ރޯދަ ވީއްލުމަށްފަހު އެކެއި އެއްޗެއް ރަނގަޅަށް ހަޖަމް ނުވަނީސް ރޭގަނޑު ކެއުމަށް ތައްޔާރުވެއެވެ.\nއަޅުގަނޑުމެންނަކީ ކުރީޒަމާނުއްސުރެ ސާފު ވާރޭފެން ބޮމުން އަންނަ ދިވެހީންނެއް ނޫންހެއްޔެވެ؟ އެ ނިޢުމަތުންވެސް މިއަދު އަޅުގަނޑުމެންގެ ތެރެއިން ގިނަ ބަޔަކު މަހުރޫމް ވެފައި މިވަނީ ހަމަ އިސްރާފު ކުރުމުން ނޫންހެއްޔެވެ؟ ފެން ލިބެއޭ ކިޔައިފައި ފައި ދޮވުނަސް ފެންވެރިއަސް ބޭނުން ކުރީ ހަމަ އެ ފެނެވެ. އާހިރު ނަތީޖާއަކަށްވީ މިއަދު މިނެރަލް ފެން ފިހާރަތަކުން ގަނެގެން ބޯން ޖެހުމެވެ.\nއެހެންކަމުން މި މާތް މައްސަރުގައި ގޭގައި ހަދާ އެއްޗެހި ފުދޭވަރަށް ހަދައި އިސްރާފު ކުރުން މަދު ކުރުމަށް އެންމެންވެސް ވީ އަޒުމް ކަނޑައަޅާށެވެ.\nދީން އިސްރާފުކުރުން ރޯދަ ޖަޒީރާ


SunOnline: AFC Bracket Challenge: Final ge furathama jaaga China ge Chan Siu Ki ah\nއޭއެފްސީ ބްރެކްޓް ޗެލެންޖް: ފައިނަލުގެ ފުރަތަމަ ޖާގަ ޗައިނާގެ ޗޭން ސިއު ކީއަށް\nޢަބްދުﷲ އައިމަން 21 Nov 2020, 14:51\nޗައިނާގެ ސައުތު ޗައިނާ އޭއޭގެ ކުރީގެ ފޯވާޑް ޗޭން ސިއު ކީ --- ފޮޓޯ//ގެޓީ އިމޭޖެސް\nއޭޝިއާގެ ފުޓުބޯޅައިގެ މައި އިދާރާ އޭއެފްސީން ހުޅުވާލައިގެން ކުރިއަށްގެންދާ "އޭއެފްސީ ބްރެކެޓް ޗެލެންޖް" ގެ ފައިނަލުގެ ފުރަތަމަ ޖާގަ ޗައިނާގެ ޗޭން ސިއު ކީ 2015 ވަނަ އަހަރު ސައުތު ޗައިނާ އޭއޭއަށް ޖަހައިދިން ގޯލާ އެކު ހޮވިއްޖެ އެވެ.\nމި ޗެލެންޖުގެ ވަރުގަދަ ސެމީ ފައިނަލުގެ ކުރިމަތިލުމުގެ ވޯޓްނެގުން މިހާރު ކުރިއަށްދާ އިރު، ޗައިނާގެ ޗޭން ސިއު ކީއާއި މެލޭޝިއާގެ ސަފާވީ ރާޝިދްގެ ކުރިމަތިލުން ވަނީ ނިމިފަ އެވެ. އިންތިހާއަށް ވާދަވެރިކޮށް ދިޔަ މި ކުރިމަތިލުމުން ކުރި ހޯދި ޗޭން ސިއު ކީއަށް މިއަދު 1:00 އަށް ވޯޓުލުން ހަމަވި އިރު ލިބިފައިވަނީ 51.61 ވޯޓެވެ. އޭނާއާ ވާދަކުރި ސަފާވީ ރާޝިދަށް ލިބުނީ 48.39 އިންސައްތަ ވޯޓެވެ.\nއޭރިއާގެ ވެސް ދުރުން ގޯލަށް ފޮނުވާލި ބާރު ދެ ހަމަލާއެއްގެ މި ކުރިމަތިލުމުގައި ޗޭން ސިއު ކީ ޖެހި ގޯލަކީ 2015 ވަނަ އަހަރުގެ މުބާރާތުގައި ޕަހަންގް ކޮޅަށް އޭނާ ފޮނުވާލި ގޯލެކެވެ. މެޗުގައި ޖެހި ހަމައެކަނި ގޯލަށް ވެފައި، ޗޭން ސިއު ކީގެ ގޯލަށް ބޮޑު ސަމާލުކަމެއް ލިބިފައިވާ އިރު، މި ވޯޓުން އޭނާ ކުރި ހޯދީ 2018 ވަނަ އަހަރު މެލޭޝިއާގެ ޖޯހޮރް ދާރުލް ތާޒިމްއަށް ސަފާވީ ރާޝިދް ޖަހައިދިން ގޯލާ ވާދަކޮށްގެންނެވެ.\nސެމީގެ ދެވަނަ ކުރިމަތިލުމުގައި ރާއްޖޭގެ އަލީ އަޝްފާގު (ދަގަނޑޭ) ވިއެޓްނާމުގެ އެންގުއެން ކުއެންގް ހައިގެ ކުރިމަތިލުމަށް ވޯޓު ދެމުން އަންނަ އިރު، މިވަގުތަށް ކުރީގައި 52 އިންސައްތައާ އެކު ކުރީގައި އޮތީ އަޝްފާގް އެވެ. މި ދެ ކުޅުންތެރިންގެ ކުރިމަތިލުމުގެ ވޯޓުލުން ހަމަވާނީ މާދަމާ މެންދުރު 1:00 ގަ އެވެ.


މިއޮފީހަށް ވާޓިކަލް ބްލައިންޑްސް އަދި ބްލައިންޑްސް އިންސްޓޯލްކުރުމަށް ބޭނުންވާ ތަކެތި ސަޕްލައިކޮށްދޭން ފަރާތެއް ހޯދުމަށް\nމިއޮފީހަށް ވާޓިކަލް ބްލައިންޑްސް އަދި ބްލައިންޑްސް އިންސްޓޯލްކުރުމަށް ބޭނުންވާ ތަކެތި ސަޕްލައިކޮށްދޭން ފަރާތެއް ހޯދުމަށް ބޭނުންވެއްޖެވެ.\nވީމާ، މިކަމަށް ޝައުޤުވެރިވާ ފަރާތްތަކުން، ބީލަމުގައި ރަޖިސްޓްރީވުމަށް 2021 އޮކްޓޫބަރު 12 ވާ އަންގާރަ ދުވަހުގެ 11:00 ގެ ކުރިން ތިރީގައިވާ މެއިލް އެޑްރެހަށް ތިރީގައިވާ މަޢުލޫމާތާއެކު މެއިލް ކުރެއްވުން އެދެމެވެ. މަޢުލޫމާތު ފުރިހަމަ ނުވާ އަދި މުއްދަތު ހަމަވުމަށް ފަހު، ރަޖިސްޓްރީވާ ފަރާތްތަކަށް ބީލަމުގައި ބައިވެރި ނުވެވޭނެ ވާހަކަ ދަންނަވަމެވެ.\nއަންދާސީ ހިސާބު ހުށަހެޅުމާއި ހުޅުވުން: 2021 އޮކްޓޫބަރު 19 ވާ އަންގާރަ ދުވަހުގެ 11:00 ގައި މިއޮފީހުގައެވެ.\nޕަބްލިޝްކުރި ގަޑި: 14:18\nސުންގަޑި: 03 އޮކްޓޫބަރު 2021 11:00\n- މައުލޫމާތު ޝީޓު


"Rula Award dheyn Suneetha noon meehaku nufenunu" - vNews.mv\nރުލާ އެވޯޑް ހާސިލްކޮށްފައިވާ ސުނީތާ އަލީ- ފޮޓޯ:- ސުނީތާ / ވީނިއުސް\n"ރުލާ އެވޯޑް ދޭން ސުނީތާ ނޫން މީހަކު ނުފެނުނު"\nއައިޝަތު އިބްރާހީމް Male' | 12 December 2021, 15:32\nއަރިއަތޮޅު އުކުޅަހަށް އުފަން ޢުމުރުން 44 އަހަރުގެ ސުނީތާ އަލީއަކީ އެވަރު ދެވަނައެއް ނެތް ކުޅަދާނަ ނެށުންތެރިއެކެވެ. މިއަދުވެސް އޭނާ އެކަމެއް ނުހުއްޓައެވެ. އެކަމަކު މިހާރު އެއީ ހަމައެކަނި ކުޅަދާނަ ނެށުންތެރިއެކޭ ބުނެ ނިންމާލެވޭކަށްނެތެވެ.\nޢުމުރުން އެންމެ 16 ވަރަކަށް އަހަރުގައި އަމިއްލަ ޒަރުރީ ބޭނުންތަކާއި އާއިލާއަށް މާލީ އެހީތެރިކަން ފޯރުކޮށްދިނުމުގެ މަގްސަދުގައި ސުނީ އުފަން ރަށް ދޫކޮށް މާލެ އައިސް ގުޅުނީ ދިވެހި ފިލްމް އިންޑަސްޓްރީއާއެވެ.\nރާއްޖޭގެ މުނިފޫހިފިލުވުމުގެ ދާއިރާގައި ތަފާތު ނެށުންތަކެއް ހުށަހަޅައިދެމުން އަންނަ ސުނީ މޮޅީކީ ހަމައެކަނި ނަށަން އެކަންޏެއް ނޫނެވެ. އޭނައަކީ ބުރަ މަސައްކަތް ކުރުމާއި ކެއްކުމާއި ވިޔަފާރި ހިންގުމުގެ ފަންނުގައިވެސް އަރާހުރި ފިސާރި ކަނބަލެކެވެ.\nސުނީއަކީ މިހާރު ކުރިއަރަމުން އަންނަ ވިޔަފާރިވެރިއެކެވެ. އަމިއްލަ ބްރޭންޑެއް ތައާރަފުކޮށް، އަހަރެއްގެ ތެރޭގައި ކާމިޔާބު ގިނަ އުފެއްދުންތަކެއް ބާޒާރަށް ނެރެ ވިއްކަމުންދާ ހީވާގި ވިޔަފާރިވެރިއެކެވެ.\nސުނީ އަކީ މިހާރު، އޭޝިއާގެ "އައުޓްސްޓޭންޑިން ވުމަން އެޗީވާ އެވޯޑު" ގެ ވިނާއެވެ. އޭނާގެ "ސުނީ ސްޕެޝަލް" ބްރޭންޑަކީ "އައުޓްސްޓޭންޑިން ބްރޭންޑް" އެކެވެ.\nމި އެޗީވްމަންޓާއި ގުޅިގެން ވީނިއުސްއަށްދިން އެކްސްކްލޫސިވް އިންޓަރވިއުއެއްގައި ސުނީ ކިޔައިދިނީ އޭނާގެ ވިޔަފާރީގެ ވާހަކައެވެ. ބައިނަލްއަގުވާމީ އެވޯޑެއްވެސް މިހާރު ހޯދާފައިވާ، "ސުނީސް ސްޕެޝަލް" އުފެދި، ކާމިޔާބު ބްރޭންޑަކަށްވުމުގެ ފަހަތުގައިވާ ސިއްރުތަކެވެ.\nޗުއްޓީ ދަތުރެއްގައި އުފަން ރަށް އއ. އުކުޅަހަށް ގޮސް ހުރިއިރު ސުނީގެ މަންމަ ކާށިތެޔޮ ހަދައި، ރަށުގައި އެ ވިއްކާތަން އޭނާއަށް ފެނުނެވެ. ބުރަ މަސައްކަތަކުން މަންމަ ތައްޔާރުކުރާ އެ ތެޔޮފުޅި، ކުޑަ އަގެއްގައި ވިއްކާކަން އެނގުނު ހިސާބުން އޭނާ ބޭނުންވީ އެއިން ރަނގަޅު އަގެއް މަންމަ އަށް ލިބޭނެ ގޮތެއް ހޯދައިދޭށެވެ.\nއެގޮތުން ސުނީ ބުނީ އެ ތެޔޮފުޅިތައް މާލެ ގެނެސް، ސޯޝަލް މީޑިއާގައި މާކެޓްކުރަން ފެށުމާ އެކު، ވިކި ހުސްވި ކަމަށެއެވެ. އެކަމަކު އޭރުވެސް ވިޔަފާރިއެއްގެ ގޮތުގައި މިކަން ކުރާނަމޭ ހިތަށް ނާރުވާ ކަމަށްވެސް ސުނީ ބުންޏެވެ.\nއެހެންނަމަވެސް އޭގެ ދުވަސްތަކެއް ފަހުން މުޅި ދުނިޔެއަށް ކުރިމަތިވި ބަލިމަޑުކަމުގެ އަސަރު ސުނީގެ ނެށުމުގެ ކެރިއަރަށްވެސް ކުރިއެވެ. އާމްދަނީ ހޯދަން ކުރަމުން އައި "ބުރަ" މަސައްކަތް މަޑުޖައްސާލަން ޖެހުމުން ތަފާތު ހިޔާލުތައް ކުރެވެން ފެށުނެވެ.\nއެހެންނަމަވެސް ސުނީ ބުނީ އެއީ އަދި ގޮތްހުސްވީ ކަމުގައި ނުދެކޭކަމަށާއި ދެން ވިސްނީ ކޮންމެވެސް އެހެން ކަމެއް ކުރަން ކަމަށެވެ. އަދި މާޔޫސްވި ވަގުތު އުންމީދުގެ ހުޅުކޮޅު ދިއްލާލީ އެއްކަލަ މަންމަ ތައްޔާރުކުރާ ކާށި ތެޔޮފުޅި ކަމަށް ސުނީ ބުންޏެވެ. އެ ތެޔޮފުޅި ހާސްކަމުގެ ތެރެއިން ސުނީގެ ބޮލަށް ލިބުނު ފަރުވާއަކަށްވެ، އޭނާގެ މި ކުޑަކުޑަ ވިޔަފާރީގެ ފެށުމަކަށް ވިއެވެ.\nމި ވިޔަފާރީގައި ސުނީ އެންމެ ފުރަތަމަ ތައްޔާރު ކުރީ ލޮކްޑައުން ތެރޭފައު "ސުނީސް ސްޕެޝަލް" ބްރޭންޑްގެ ލޮނުމިރުހެވެ. އެއަށް ލިބުނު ތަރުހީބު މާ ބޮޑުވުމުން، ވިޔަފާރީގެ ދެވަނަ ޕްރޮޑަކްޓަކަށް މަންމަ ތައްޔާރުކުރާ ތެޔޮފުޅި ހެދިއެވެ.\nއެކަންވީ "ސުނީސް ސްޕެޝަލް"ގެ ހަގީގީ ފެށުންކަމަށް ސުނީ ބުނިއިރު އޭގެފަހުން އަމިއްލައަށް އެކި ވައްތަރުގެ ކާ އެއްޗެތި ހަދަންވެސް ސުނީ ފެށިއެވެ. އެގޮތުން ހަދާ ތަކެތީގެ ތެރޭގައި ތެއްލި ރިހާކުރާއި ހެނދުނުގެ ނާސްތާއަށް ޚާއްސަކޮށްގެން ތައްޔާރުކުރަން ފެށި ބްރެކްފާސްޓް ޕެކޭޖްގައި ހިމެނޭ ކުޅި މަހުގެ އިތުރުން ލޮނު މިރުސް ހިމެނެއެވެ.\nއަދި މިހާރުގެ ސުނީގެ ވިޔަފާރީގެ ކުޑައިގެ ދަށުން ހަވާދާއި މުރުމުރާއި ރުކުރަލާއި ކުޅިރޮއްޓާއި މި ބާވަތުގެ ތަކެތި ވިއްކަން ފެށިއެވެ. އަދި މިތަކެތި ސުނީ ގެންނަނީ ސުނީގެ އުފަން ރަށް އުކުޅަހުން ސުނީގެ ތިމާގެ މީހުންނާއި ބައްޕަ އަދި މަންމަ ލައްވާ މިތަކެތި ހަދުވައިގެނެވެ. އަދި މިތަކެތީގެ ސާފުތާހިރުކަމާއި ކޮލިޓީއަށް ސުނީ ގެރެންޓީދެއެވެ.\n"އަމިއްލަ އަށް ކުރާ ކަންކަން ގިނަވިޔަސް، މިއީ މުޅިއަކުން އެކަނި ކުރާ މަސައްކަތެއް ނޫން. މަންމަމެން، ބައްޕަމެން އަދި އާއިލާގެ ތެރެއިން ވަރަށް ބޮޑު އެހީތެރިކަމެއް ލިބިގެން ކުރާ ކަމެއް،އަދި ސުނީ ކޮންމެ ކޮންމެ މީހަކު އަތުން އެއްޗެހި ނުގަންނަން ސުނީގެ މަންމަމެން އަދި އިތުބާރު ކުރެވޭ ގާތް ތިމާގެ މީހުން އަތުން މިތަކެތި ގަނެގެން ގެނެސް ވިއްކަނީ"\nދިވެހި އަންހެން ކަނބަލުން ރޯލް މޮޑެލް އެއްގެ ގޮތުގައި ބަލަން ހުރިހާގޮތަކުންވެސް ފިޓު ސުނީ، މިތަކެތި ރަށުން މާލެ ފޮނުވުމުން ތަކެތި ނަގަން ބޯޓު ދޮށަށް ދަނީވެސް ޚުދު އޭނާއެވެ. އެތަކެތި މާލެ ގެނެސް ޕެކްކޮށް ޕެކްކުރާ ސާމާނު ގަތުމާއި އެ ތަކެތި ހިފައިގެން ކަސްޓަމަރުގެ ގާތަށް ދަނީވެސް ހަމަ ސުނީއެވެ.\nޕްރޮޑަކްޓުތައް ވިއްކަން ސުނީ އަމިއްލައަށް ދިއުމުން ކަސްޓަމަރުންގެ ރިއެކްޝަން ހުންނަ ގޮތާއިމެދު ވާހަކަދައްކަމުން ސުނީ ބުނީ، އާބާދީގެ ބޮޑުބައެއް ދަންނަ މީހަކު އެއްޗެހިތަކެއް ވިއްކަން ކަސްޓަމަރުންނާއި ހަމައަށް ދިއުމުން އެމީހުން ވަރަށް ހައިރާންވާކަމަށެވެ. އެހެންނަމަވެސް ސުނީއަށް މިކަން މައްސަލައަކަށް ނުވާއިރު އޭނާ ދެކެނީ މިއީ އޭނާގެ ވިޔަފާރި ކާމިޔާބުވުމުގެ ހަގީގީ ސިއްރުކަމަށެވެ. އަމިއްލައަށް ގޮސް ޑެލިވަރީކުރުމުން ސުނީގެ ވިޔަފާރީއަށް މީހުން ކުރާ އިތުބާރުބޮޑެވާކަން ސުނީ ފާހަގަކުރިއެވެ. ޕްރޮޑަކްޓް ހަދަން ފެށުމާއި ހިސާބުން އިޝްތިހާރު ކުރުމާއި މާކެޓްކުރުމާއި ޑެލިވަރީކުރަނީވެސް ހަމަ ސުނީއެވެ.\n"މީގައި އޮންނާނި ހިތްވަރާއި އެކަމަށް ޝައުގުވެރިކަމާއިއެކު ވަގުތު ދިނުން. އަދި އެންމެ ބޮޑުކަމަކީ ކެރުން. އަންހެނެކޭ ކިޔާފައި ނުކެރިހުރެ ކަންކަން ނުވާނެ. ޕްރޮޑަކްޓް ހަދައި އިޝްތިހާރުކޮށް ވިއްކުމުގެ ހުރިހާ ކަމެއްގައި ވެސް އުޅެނީ އަމިއްލައަށް. ދެން މީހުން ވަރަށް ބަލާ، ފާޑު ފާޑު އެއްޗެހިވެސް ކިޔާ، އަބަދުވެސް ކިޔާތާދޯ؟ އެކަމަކު ސުނީއަކީ އެހެން މީހަކު ކިޔާހާ އެއްޗަކަށް ބަލާ އެއަށް ޖަވާބު ދޭ މީހެއް ނޫން އަދި ނުވެސް ދޭނަން."\nއެވޯޑަށް ނަން ހުށަހެޅުމުން އެ އެވޯޑުގެ ޖަޖިންގ ޕެނަލް އިން ކުރި ސުވާލުތައް ސުނީ ވީނިއުސް އާއި ހިއްސާކުރިއެވެ.\n"އެވޯރޑް ލިބުނު އިރު ޖޫރީންވެސް ސުވާލުކުރީމަ ސުނީ ބުނީ ހަމަ ހުރިހާ ކަމެއްވެސް ކުރަނީ އަމިއްލައަށޭ. އެމީހުންވެސް ވަރަށް ގަބޫލުކުރަން ދަތިވެފަ ތިބީ. އެއީ މިހާ ބައިވަރު މަސައްކަތް އެކަނި ކުރާތީ. އެ މީހުން ކުރީ އަސްލު ވަރަށް ބޮޑު ޓީމެއް އޮވެގެންނޭ މި މަސައްކަތް ކުރަނީ. އެމީހުން ބުނީ ހާދަ ވައިޑްކޮށޭ އެކަމަކު މަސައްކަތް ތި ކުރަނީ. ދެން އަދި އެހި ކިހިނެއް ހޭ ޓައިމް ހޯދަނީ މަސައްކަތް ކުރަން އެއީ އަދި ޕާރފޯރމްވެސް ކުރަމުން."\n"އޭޝިއާސް އައުޓްސްޓޭންޑިން ވިމެން އެޗީވާ އެވޯޑް" ލިބުނު ސުނީތާ އަލީ އަށް މުނިފޫހިފިލުވުމުގެ ދާއިރާފަަދަ، ބުރަ، ވަގުތު ހޭދަވާ ކެރިއަރެއްގައި އުޅެމުން، މި ވިޔަފާރި ކުރުމަށް ވަގުތު ހޯދަނީ ކިހިނެއްތޯ ޖޫރީން ސުވާލު އުފެއްދުމުން ސުނީ ދިނީ ވަރަށް ކުރު އަދި އެހާމެ ފޮނި ޖަވާބެކެވެ.\n"އެއްޗެހި ހަދައި ޑެލިވަރީ ކުރަން ވަރަށް ޓައިމް ލިބޭ. އަހަންނަކީ އަނެއްހެން ބޭރު ތެރޭގައި އެނބުރި އުޅޭ މީހެއް ނޫން، ކަމެއް ނެތިގެން. ބައެއް މީހުން ހިނގައިދާނެ ފޫހިވެގެން ކޮފީއަކަށް. އެހެން ޓައިމް ސްޕެންޑްކުރާ މީހެއް ނޫން އެއް އިރަކު ވެސް. އަހަރެން ކޮފީއެއް ނުބޮން ދުންފަތުގެ އިސްތިއުމާލެއް ނުކުރަން."\nސުނީ ބުނީ އޭނަ އުޅެނީ އަބަދުވެސް ކޮންމެވެސް މަސައްކަތެއްގައި ކަމަށެވެ. ކުރިއަށް އޮތީ ރާއްޖޭގައި އަންނަ އެންމެ ބޮޑު އީދެވެ. އެއީ ޚިތާނީ މޫސުމެވެ. މިހާރު ސުނީގެ ޝެޑިއުލް އެއްކޮށް އޮތީ ބުކްވެ ފުލްވެފައެވެ. ސުނީއަކީ އެހާވެސް ޑިމާންޑު ބޮޑު އާޓިސްޓެކެވެ. މުޅި ޑިސެމްބަރު މަސް ސުނީ ހަމަނޭވާ ލާނެ ވަގުތުވެސް ނުވާނެއެވެ.\nސުނީ ބުނީ އޭނަގެ ޝޯތަކުގައި އަބަދުވެސް ބަލަނީ އެކަން ކޮށްދޭ ބަޔަކު ހިތްހަމަ ޖެހޭ ވަރުކުރަން ކަމަށެވެ. އަދި މިހާރު ކުރަމުން އަންނަ ވިޔަފާރީގައިވެސް ސުނީ އަންނަނީ އޭނަ ވިއްކާ ޕްރޮޑަކްޓްތަކުގެ ކޮލިޓީ ހިފަހައްޓަމުންނެވެ.\nވީގެ އެކްސްކްލޫސިވް އިންޓަރަވިއު ނިންމާލަމުން މުސްތަގްބަލަށް ކުރާ އުއްމީދުތައް ހިއްސާކުރީ ލުއި ހިނިތުންވުމަކާއިއެކުއެވެ.\n"އިރާދަކުރެއްވިއްޔާ ހުވަފެނަކީ ސުނީގެ އަމިއްލަ އުފެއްދުން ވިއްކާ ކުޑަ ފިހާރައެއް ހުޅުވުން. އެންމެ ބޮޑު ޑްރީމް އަކީ އަސްލު ރެސްޓޯރަންޓެއް ހުޅުވުން. ދެން ވިޔަފާރި ކުރިއަސް، ސުނީ އަކީ އެންޓަޓެއިނާ އެއް. އެގޮތުގައި އަބަދުވެސް ފެންނާނެ. އިރާދަކުރެއްވިއްޔާ ގިވްއަޕް އެއް ނުކުރާނަން."\nސައްބީސް އަހަރު، ދިވެހިން މުނިފޫހިފިލުވާ، އުފާކޮށްދިނުމަށް ކޮށްދިން ހިދުމަތުގެ އަގު ރާއްޖެއިން ވަޒަން ނުކުރާކަން ސުނީ ފާހަގަކުރީ ނުހަނު ހިތާމަ އާއިއެކުއެވެ. އެގޮތުން ގައުމީ ފެންވަރުގައި ދޭ އިނާމުތަކަށް 11 ފަހަރެއްގެ މަތިން ކުރިމަތިލާފައިވާނެކަމަށާއި މިއަހަރު ނޫނީ އިންޓަވިއުއަށްކީ ފަހަރެއްވެސް ނެތްކަން ސުނީ ފާހަގަކުރިއެވެ. އަދި މިއަހަރުވެސް އިންޓަވިއުއަށްފަހު ދެން އެއްވެސް ހަބަރެއް ނުވާ ކަމަށާއި ރޫލާ އެވޯޑަށްލީ ހަމަ ގައުމީ އެވޯޑުތަކަށް ހުށަހަޅާ ސީވީކަން ސުނީ ފާހަގަކުރިއެވެ. ސުނީގެ މަސައްކަތުގެ އަގުވަޒަން ނުކުރާ ތަނުގައި، ބޮޑު ބަލިމަޑުކަމެއްގެ ތެރޭގައި ބުރަ މަސައްކަތުން އަމިއްލަ ބްރޭންޑެއް އުފައްދައި، ވިޔަފާރިއެއް ކޮޅަށް ޖެހުމުން އެކަންވެސް ބަލައި ނުގަނެ އެތައް ފަހަރަކު އުފަން ފަސްގަނޑުގައި ފެއިލްވެފައިވާކަން ގަބޫލުކުރާކަމަށްވެސް ސުނީ ބުނީ ނުހަނު ދެރަވެފައި އިނދެއެވެ.\nއެތަށް ބައެއްގެ މަލާމާތާއި ފުރައްސާރައާއި ހަނގާގެ ޝިކާރައަކަށްވި ސުނީ ފަހަރަކު ހުނަރެއް، ފަހަރަކު މަސައްކަތެއް ކުރަމުން ހިއްވަރުކުރަމުން ގޮސް ރޭސް ނިންމައި މާ ކުރިއަށް ވެސް ދުއްވައިގެންފިއެވެ.\nހަމަ އަސްލުވެސް ސުނީ އޭނަގެ ހުނަރުން މުޅިރާއްޖެއަށް ވެސް އަންގައިދިނީ ރޫލާރ އެވޯރޑް ދޭން ހަމަ ސުނީވަރުގެ އެހެން މީހަކު ނުފެނުކަމެވެ. ސުނީ އަކީ "ފިސާރި ކަނބަލެއް" ކަމުގައި ދެކެންވީ އެހެންވެއެވެ.\nމުނިފޫހިފިލުވުން ރާއްޖެ ރިޕޯޓް\nސުނީއަކީ ފިސާރި ކަނބަލެއް. ސާބަސް ހަމަ


Liverpool Ge Keeper Karius Aa Eynage Aailaa Ah Maruge Inzaaru Dheefi\n28 މެއި 20182ކޮމެންޓް\nލިވަޕޫލްގެ ކީޕަރ ކާރިއަސްއާއި އޭނާގެ އާއިލާއަށް މަރުގެ އިންޒާރުދީފި\nލިވަޕޫލުގެ ކީޕަރ ލޮރިސް ކާރިއަސްއާއި އޭނާގެ އާއިލާއަށް މަރުގެ އިންޒާރުދިން މައްސަލައެއް އިނގިރޭސި ފުލުހުން ބަލަން ފަށައިފި އެވެ.\nޗެމްޕިއަންސް ލީގު ފައިނަލް މެޗަށްފަހު ސޯޝަލް މީޑިއާ މެދުވެރިކޮށް، ދިން އިންޒާރެއްގައި ކާރިއަސް އަދި އޭނާގެ އާއިލާ މަރާލާނެ ކަމަށް ބުނެފައިވާއިރު އޭނާއަށް ދަނީ ފައިނަލް މެޗަށްފަހު ސޯޝަލް މީޑިއާ މެދުވެރިކޮށް ތަކުރާރުކޮށް މިފަދަ އިންޒާރުތައް ދެމުންނެވެ.\nމިކަމާއި ގުޅިގެން އިނގިރޭސި ފުލުހުން އެގައުމުގެ ނޫހެއް ކަމަށް ބީބީސީއާ ވާހަކަ ދައްކަމުން ބުނީ ސޯޝަލް މީޑިއާއިން ނަމަވެސް އަދި އެހެން ގޮތަކުން ނަމަވެސް އެފަދަ އިންޒާރެއް ދީފިނަމަ އެއީ ސީރިއަސް މައްސަލައެއްގެ ގޮތުގައި އެކަން ބަލާ އަޅަން ޖެހޭ ފިޔަވަޅު އަޅާނެކަމަށެވެ.\nޗެމްޕިއަންސް ލީގު ފައިނަލުގައި ރިއާލް މެޑްރިޑު އަތުން ލިވަޕޫލް ބަލިވި މެޗުގައި ކީޕަރ ކާރިއަސް ވަނީ ދެ ގޯހެއްހަދާފައެވެ. ދެފަހަރު ވެސް އޭނާގެ ގޯހުގެ ފައިދާ ގަނާ ރިއާލް މެޑްރިޑުގެ ކުޅުންތެރިން ވަނީ ލަނޑު ޖަހާފައެވެ. މިކަމާ ގުޅިގެން ކާރިއަސް ވަނީ މެޗަށްފަހު ކުޅުންތެރިންނާއި ސަޕޯޓަރުންގެ ކިބައިން މައާފަށް ވެސް އެދިފައެވެ.\nޗެމްޕިއަންސް ލީގު ކުޅިވަރު ފުޓްބޯޅަ ލިވަޕޫލް\nމިސްޓޭކެއް ހެދިދާނެ... އިންޒާރުދޭކަށް ނުޖެހޭ... ލިވަރޕޫލް އެހިސާބަށް ދިޔުމުގަ ކާރިއަސްގެ ދައުރު ވަރަސް ބޮޑު... ކާރިއަސްއަކީ ހުނަރުވެރި އުންމީދީ ކީޕަރެއް.. އޭނަ ގަސްދުގަ ކުރިކަމެއްނަމަ މެޗްގަ ލަނޑު ދޫކޮށްލަން މާރަނގަޅު ފުރުޞަތުތައްވެސް ލިބުނު...\nއޭނަ ފައިނަލްއާއި ހަމައަށް ޓީމުގެންގޮސްދިނުމަށް ކުރިމަސައްކަތްފާހަގަ ނުކޮށް މަރުގެ އިންޒާރުދިނުން ހާދަ ފީކަޅައޭ ސަޕޯޓަރުން.


Real Madrid Ge Dhaaimee Coach Akah Santiago Solari Hamajassaifi\nރެއާލް މެޑްރިޑްގެ ދާއިމީ ކޯޗަކަށް ސެންޓިއާގޯ ސޮލާރީ ހަމަޖައްސައިފި\n6 މަސް, 1 ހަފްތާ,2ގަޑި, 10 މިނެޓް, 53 ސިކުންތު ކުރިން 1920އައިޝަތު ޝިމްނާ\nރެއާލް މެޑްރިޑްގެ ދާއިމީ ކޯޗަކަށް ސެންޓިއާގޯ ސޮލާރީ ހަމަޖައްސައިފިއެވެ.\nސޮލާރީ ރެއާލް މެޑްރިޑްގެ ކޯޗަކަށް ހަމަޖައްސާފައިވަނީ މީގެ ކުރިން އެ މަގާމުގައި ހުރި ޖޫލިއަން ލޮޕެޓެގީ މަގާމުން ވަކިކުރުމާއި ގުޅިގެންނެވެ. އޭނާ އެންމެ ފުރަތަމަ ރެއާލް މެޑްރިޑަށް ގެނެސްފައިވަނީ ވަގުތީ ކޯޗެއްގެ ގޮތުގައެވެ. އޭނާގެ މަގާމު ދާއިމީ ކޮށްފައިވަނީ މިދިޔަ ހޯމަ ދުވަހުގައެވެ. ސްޕެނިޝް ފުޓްބޯލް ފެޑްރޭޝަނުން ބުނެފައިވަނީ ސޮލާރީ މަޤާމަށް ހަމަޖެއްސުމުގެ ހުރިހާ ކަމެއްވެސް ގޮސްފައިވަނީ ތާވަލުކުރެވިފައިވާ ގޮތަށް ކަމަށެވެ.\nއޭނާގެ ކޮންޓްރެކްޓާއި ގުޅިގެން ރިއާލް މެޑްރިޑުން އެއްވެސް މައްސަލައެއް ޖައްސާފައި ނުވާ ކަމަށްވެސް ސްޕެނިޝް ފުޓްބޯލް ފެޑެރޭޝަނުން ވަނީ ބުނެފައެވެ. ލޮޕެޓެގީ މަގާމުން ދުރުކުރުމަށްފަހު، ވަގުތީ ގޮތުން ސޮލާރީ ރެއާލް މެޑްރިޑާއި ހަވާލުވެގެން ހުރި ދުވަސްކޮޅު އޭނާގެ ކޯޗުކަމުގެ ދަށުން ރެއާލް ކުޅުނު ހަތަރު މެޗުންވެސް އެޓީމް ވަނީ މޮޅުވެފައެވެ.\nސޮލާރީގެ ކޯޗްކަމުގެ ދަށުން އެޓީމުން ކުޅުނު މެޗްތަކުގައި އެޓީމުގެ ކޮޅަށް އެންމެ ދެ ލަނޑު ވަދެފައިވާއިރު، އެޓީމުން ވަނީ ފަނަރަ ލަނޑު ކަމިޔާބުކޮށްފައެެވެ. އެއީ މިހާތަނަށް ރެއާލްގެ ކޯޗަކަށް، އެޓީމާއި ހަވާލުވި ފުރަތަަމަ ދުވަސްކޮޅު ހޯދިފައިވާ އެންމެ ބޮޑު ކާމިޔާބީއެވެ.\nއިނގިރޭސި ގައުމީ ޓީމުގެ ސްކޮޑްގައި ކެޕްޓަން ހެރީކޭން ހިމަނައިފި\n22 ގަޑި ކުރިން 43 0\nޔޫރަޕްގެ އެންމެ ބޮޑު ދެ ލީގުގެ ފައިނަލުގައި އިނގިރޭސި ވިލާތުގެ ޓީމުތައް\n1 ހަފްތާ ކުރިން 29 0\nވެލެންސިއާގެ ސަޕޯޓަރުންގެ އަމަލުތައް އާސެނަލްއިން ކުށްވެރިކޮށްފި\n2 ހަފްތާ ކުރިން 64 0\nލީގުގެ އެންމެ މޮޅު ޓީމަކީ ސިޓީ: ޔާގަން ކްލޮޕް\n4 މަސް ކުރިން 279 0